Mk 12, 28b-34: **Čo je hlavné?**  
Páter Raniero **Cantalamessa**, pápežský kazateľ, spomína nasledujúci príbeh. Raz požiadali istého starého profesora, aby viedol v jednej veľkej americkej firme **seminár o správnom zachádzaní s časom**. Rozhodol sa, že **začne experimentom**. Stojac pred skupinou svojich poslucháčov vytiahol spod stola **veľkú guľatú sklenú banku**. Položil ju na stôl a doplna do nej poukladal **skaly veľkosti tenisovej loptičky**. Keď už bola banka naozaj plná a podľa úsudku sa do nej nevmestila už ani jedna skala pýta sa prítomných: **„Je táto nádoba plná alebo nie je?"** Všetci takmer naraz odpovedali: **„Je!"**

Chvíľu počkal a pýta sa znova: *„Ste si tým istí!"* Potom vytiahol spod stola krabicu malých **ploskáčov**. Nasypal ich do sklenej nádoby a poriadne ňou potrepal. Kamene sa poprepadávali **pomedzi škáry** medzi skalami až po dno, a on dosypal nové. Znova sa pýta študentov: *„Je nádoba plná teraz?"* Jeho poslucháči, už teraz trocha **v strehu** hovoria: **„Je, ale možno nie celkom!"** *„Veľmi dobre, hovorí profesor!"* Potom sa znova zohol a vytiahol **krabicu s pieskom**. Nasypal ho do sklenej nádoby, potriasol ňou, nasypal znova, až kým sa nezaplnili všetky škáry. Potom sa pýta znova: ***„A teraz? Je nádoba už teraz konečne plná?"*** Všetci zakričali: **„Nie!"** *„Naozaj!",* hovorí profesor. Nádoba nie je ešte plná. Vytiahol spod stola **krčah s vodou** a nalial do nádoby toľko vody, koľko sa jej len vmestilo.

Potom, keď tento pokus skončil, sa obráti na svojich poslucháčov a pýta sa ich: ***„Čo vám tento pokus hovorí? Akej pravde vás učí?"*** Tí najsmelší - vychádzajúc z názvu seminára, ktorým bol „zachádzanie s časom!" - pohotovo odpovedali: **„No predsa o tom, ako máme zachádzať so svojim časom a ako dokonca aj do toho najplnšieho kalendára sa ešte vždy niečo vmestí..."**

*„No, nie celkom,"* hovorí profesor! *„Pokus nám hovorí o niečom inom.* ***Ak by ste nevložili veľké skaly do nádoby ako prvé, neskôr ich tam už nedáte.*** *Nemôžte začať od konca: vodou, pieskom, ploskými kamienkami a až potom skalami. Tak to nepôjde!"*

Nastalo ticho. Oči prítomných žiarili na znak súhlasu. Je tam logika. *„No čo to znamená prakticky?"* mysleli si mnohí. „Skaly sú vaše priority. Tie musíte do nádoby, teda do svojho kalendára položiť ako prvé. Čo sú vaše priority: zdravie, rodina, priatelia, čestnosť a integrita, naplnenie túžob svojho srdca, nech je to čokoľvek? Dôležité je, aby ste **skutočné hodnoty** vložili do svojho kalendára ako prvé. Ak do svojho života položíte ako prvé veci, ktoré nie sú pre váš život podstatné, potom váš život bude preplnený nezmyselnosťami a hlúposťami a zbytočnosťami a vy nebudete mať miesto a priestor pre veci naozaj dôležité."

„A tak si nezabudnime položiť dôležitú otázku: „**Ktoré veci v mojom živote sú naozaj dôležité?** Skúmajme túto otázku naozaj vážne. A to čo objavíme, položme to potom vo svojom kalendári naozaj na prvé a najdôležitejšie miesto."

**Čo je naozaj najdôležitejšie?** Túto otázku prišiel položiť Ježišovi aj **zákonník z evanjelia**. Nedivme sa mu! Bol zrejme už unavený z praxe, ktorá panovala v židovskej spoločnosti Ježišovej doby. Židia mali, ako vieme, **613 zákazov a príkazov**, ktoré mali regulovať každý detail ich života. To bolo **veľa na to, aby si ich človek mohol zapamätať**, nie ešte zachovávať. A potom, život je taký pestrý, že vždy sa vyskytla situácia, ktorá nebola žiadnym z týchto zákonov pokrytá, preto sa učitelia zákona **donekonečna dohadovali** a hľadali vysvetlenia na jednotlivosti. Boli takí, ktorých to **bavilo**, no iste bola väčšina tých, ktorí **mali dosť** takejto praxe a takejto kazuistiky a celkom iste **i vrtochov**, ktoré sa mohli do výkladov mnohých zákonov vľúdiť, ak to ten, ktorý mal nad tým všetkým moc chcel. A nehovoriac **o obraze Boha**, ktorý takáto prax vytvárala.

Zákonník, ktorý prišiel za Ježišom chcel jednoducho vedieť: **Čo je spoločným menovateľov všetkých týchto zákonov? Čo je ich duch?** Čo je prizma, cez ktorú sa mám pozerať na všetky priority môjho života, všetky rozhodnutia a všetky činnosti? Čo je koreňom, z ktorých všetky tieto prikázania vyrastajú? Ježiš odpovedá jasne: **„Je to láska!"** Nič viac, nič menej. Síce Ježiš ich spája: lásku k Bohu spája s láskou k blížnemu, čo boli pre židov dve rozdielne prikázania, napísané na dvoch rozličných miestach v Písme: jedno sa nachádzalo v Knihe Deuteronómium (6,5) a druhé v Knihe Levitikus (19,18). No keď sa má stanoviť priorita i medzi nimi - čo sa dosť často stáva -, tak Nový zákon hovorí jasne: *„Veď kto nemiluje brata, ktorého vidí, nemôže milovať Boha, ktorého nevidí?"* (1Jn 4,20b). A sme doma! Podľa tohto vlastne láska k blížnemu je takmer dôležitejšia - hoci samozrejme nie celkom -, ale je jasným testom lásky k Bohu.

**Takáto odpoveď nebola pre židov, ale prijateľná.** Oni mali ten zoznam vecí trocha iný: prvý bol **Zákon**, potom **bohoslužba** a nakoniec **láska**. Ježiš to dnes, ako sme počuli obracia. Najprv je **láska**. Potom je až **bohoslužba** a **zákon**. Zákonník to - zdá sa - pochopil a prijal. Možno videl, že je tam skalná logika: veď kto miluje, potom automaticky koná bohoslužbu a zachováva i zákon. A nielen to: kto miluje aj nehreší, lebo pravá láska je nekompatibilná s hriechom. Sv. Augustín to pekne vyjadruje slovami: *„Miluj a rob, čo chceš!"* Čo znamená: kto miluje robí síce slobodne, čo chce, ale nikdy nerobí zle, lebo láska v jeho vnútri, ak je opravdivá, mu zlo robiť nedovolí. No pre pravoverného žida takáto logika nebola celkom prijateľná. **Darmo, všetko si vyžaduje čas, trpezlivosť a i odvahu.** A niekedy i obetu. Veď Ježiša za jeho *„bludy"* nakoniec ukrižovali, no tie bludy sa nesú stáročiami a sú neustálym naliehaním na tých, ktorí by to radi obrátili znova na to židovské: najprv zákon, potom bohoslužba a až nakoniec, keď zostane čas a energia až láska.

Ježiš nám teda dnes pripomína: **daj si do sklenej nádoby svojho života najprv skaly lásky. A potom až dodávaj ostatné veci.** Keď budeš stáť pred voľbou, čo urobiť a čo vynechať, čo zachovať a čo zanedbať, pozri sa na svoje priority. Ježiš to pekne ilustruje podobenstvom o **Milosrdnom Samaritánovi**. V ktorom síce kňaz a levíta obstáli podľa židovských predpisov a zákonov, ale neobstáli podľa jeho priorít. Utekanie do chrámu, aby boli načas na bohoslužbe im zabránilo pomôcť núdznemu. Predpokladám, že podobenstvo o Milosrdnom Samaritánovi vyvolalo u mnohých pravoverných židov pohoršenie. Veď kto to kedy videl, aby mala pomoc niekomu, hoci i umierajúcemu, prednosť pred bohoslužbou! Lenže mala. Tak to pripomína Ježiš.

**Jeho lekcie však potrebujeme aj dnes.** A potrebujeme ich najviac my kresťania a dosť často **dokonca tí najzbožnejší**. Veď v koľkých rehoľných a iných komunitách, manželstvách a rodinách dávame prednosť veciam, ktoré sú vodou, alebo pieskom, a na skalu neostane miesta? Alebo lepšie povedané: skalu-lásku sa tam snažíme dostať, ale už to nejde, lebo nádoba je zúfalo plná, inými nepodstatnými vecami? Ako strašne sme svoj život lásky zotročili prikázaniami a zákazmi, ktoré nemajú s láskou nič spoločné, alebo ktoré úplne blokujú príchod lásky a jej rozlet?

Samozrejme, **pravidlá i príkazy a zákazy sú nevyhnutné**. Bez nich by nebol život možný. No treba vedieť, že všetky sú len rozvinutím toho základného pravidla: pravidla lásky. Ak nie sú, nemajú právo jestvovať. Tak, ako sa to hovorí v jednej diskusii istého žiaka so svojím duchovným otcom. Ten žiakovi na otázku o vzťahu medzi príkazom lásky a ostatnými prikázaniami hovorí: *„Dôležitá je len láska. Všetky ostatné je len* ***komentárom****!"*