## Tridsiata druhá nedeľa cez rok

**AI** Dnes sa veľa ľudí trápi s tým, ako zvládnuť svoju *„malosť“* v dnešnom svete. Ako sa vysporiadať s tým, že nič, alebo len veľmi málo znamenám. Ako žiť v tieni úspešných a bohatých.

**KE** Dnešné evanjelium je adresované práve týmto ľuďom. Myslím si, že aj viacerým z vás.

**DI** Ježiš vysoko hodnotí skutok chudobnej vdovy. Ani ona nič neznamenala vo vtedajšom svete. Medzi židovskou náboženskou a politickou kastou nemala takmer žiadnu cenu. A predsa Ježiš neďakuje a nechváli boháčov, ktorí svojou oferou reálne pomohli chrámu, ale upriamuje pozornosť apoštolov na túto *„bezcennú“* ženu, ktorá dvoma drobnými mincami chrámu veľmi nepomohla. A Ježiš aj vysvetlil, prečo ju obdivoval: *„Všetci hádzali zo svojho prebytku, ale ona pri svojej chudobe dala všetko, čo mala, celé svoje živobytie,“*

## PAR V očiach Ježiša majú veľkú cenu gestá chudobných. Gestá bohatých Ježiš neobdivuje. Aj v dnešnej dobe vidíme, ako sa bohatí ukazujú v televízii v rozličných charitatívnych programoch. Aké je hodnota ich skutkov? Pred televíznym štúdiom ich čaká miliónové auto a možno aj ochranka. Vrátia sa po predstavení do luxusného domu. Bohaté kontá majú v našich a zahraničných bankách. Dobre, možno niekomu pomôžu. Ale, čo tým oni stratia? V očiach Ježiša má hodnotu taký milodar, kde cítiť, že človek sa niečoho zriekol, čo mu skutočne chýba, čo potrebuje, za čo si mohol niečo pre seba kúpiť.

A práve tu sa ponúka priestor pre *„malých“* tohto sveta. Môžeme sa tešiť Ježišovej pedagogike, že drobným obetavým skutkom dáva veľkú, až nepredstaviteľnú hodnotu. Milosrdné skutky nepatrných tohto sveta hodnotí Kristus veľmi vysoko. Ak toto dokážu robiť ľudia jednoduchí a chudobní, tak Ježiš ich pokladá za väčších, ako sú všetci milionári sveta, ktorí dávajú na charitu veľké čiastky.

**MY** Pomoc jednoduchých ľudí má aj ohromnú silu povzbudenia pre druhých. Bohatých, ktorí niečo *„pustia“* zo svojho bohatstva, ľudia neobdivujú, lebo vedia, že im to nebude chýbať. Vzorom pre druhých sa stávajú tí, u ktorých vidieť, že im to chýba, keď niečo obetujú. A nielen to – že to obetujú, ale ich motívom dávania je ich srdce. Dávajú srdcom lebo v tomto dávaní sú prítomní oni sami**. Srdce je to, čo mení dar na DAR, ktorý mení aj darcu, aj obdarovaného.** Dnešný egoistický svet potrebuje práve takéto príklady. Dávame ich svetu my kresťania? Zriekli sme sa už niečoho, čo sme skutočne pocítili? Má naša viera aj takýto dôležitý rozmer?

**ADE** Niekto môže byť *„malý“* v očiach sveta, ale veľký v očiach Boha. Nesmúťme preto, keď sa v porovnaní s iným cítime chudobní. Ak máme štedré srdce, tak máme omnoho väčšiu cenu ako oni. BS – nebojme sa byť veľkodušní v dávaní, v jednej modlitbe a modlíme takto: ***„Večné Slovo, jednorodený Syn Boží, nauč nás pravej veľkodušnosti, nauč nás tebe slúžiť, ako si to právom zasluhuješ: aby sme dávali a nepočítali, aby sme bojovali a nedbali na rany, aby sme pracovali a netúžili po odpočinku, aby sme sa obetovali a nečakali inú odmenu, ako to povedomie, že sme splnili tvoju svätú vôľu. Amen.“***

A na záver mi dovoľte uviesť jeden príklad: *„Otče, povedzte,* ***prečo ma ľudia nazývajú lakomcom****, keď každý vie, že som urobil závet, v ktorej porúčam po mojej smrti všetko vlastníctvo Cirkvi?“* pýta sa istý bohatý človek, ktorý nemá žiadneho príbuzného, svojho kňaza-spovedníka.

*„Poviem vám rozprávku o svini a krave,“* hovorí kňaz. „Sviňa nebola obľúbená, no krava bola. Každý ju mal rád. Toto sviňu veľmi rozlaďovalo. «Ľudia hovoria srdečne o tvojej láskavej náture a tvojich súcitných očiach,» hovorí sviňa krave. «Myslia si, že si veľkodušná, lebo každý deň im dávaš mlieko a smotanu. Čo ale ja? Ja im dávam všetko, čo mám. Mám slaninu a šunku. Dávam im kožu na kožené výrobky. Dokonca z niektorých častí môjho tela robia i mydlo! A napriek tomu ma nikto nemá rád. Prečo je to tak?»

*„Viete, čo krava odpovedala svini?“* pýta sa kňaz boháča. „Krava hovorí: «Možno je tomu tak preto, že ja dávam, zakiaľ žijem, ty však dávaš, až keď ťa zabijú.»“

34. pondelok - (Lk 21,1-4)

    Dnešné evanjelium nám zjavuje Boha, ktorého zaujíma ľudská štedrosť a veľkodušnosť. Čítali sme verziu tohto príbehu z evanjelia podľa Lukáša. Evanjelista Marek k tomu podotýka malý detail, hovorí, že „Ježiš si sadol naproti chrámovej pokladnici a díval sa, ako do nej ľudia hádžu peniaze“. Nás skôr zaujíma a vzrušuje, koľko a kto dáva. Na rozdiel od nás: „Ježiš si sadol naproti chrámovej pokladnici a díval sa, ako do nej ľudia hádžu peniaze“. Jeho nevzrušovalo, „koľko“, ale „ako a kto“.   
    V Jeruzalemskom chráme nebolo problémom sledovať, koľko kto dáva, pretože pri každej pokladnici stál vyvolávač, ktorý verejne oznámil darovanú sumu. Asi tak, ako sa to ešte niekde robí aj u nás: „rodina tá a tá darovala na opravu kostola toľko a toľko“. Vieme si predstaviť, ako hrdo odchádzali boháči, ktorí darovali mnoho. Veriaci židia nešetrili na Božom kulte. Dokonca ani chudobu milujúci sv. František nedovolil šetriť na bohoslužobných nádobách a odevoch. Museli byť také, aby aspoň trochu vyjadrovali velebnosť Toho, ktorého Slovo a Telo obsahujú.   
    Veriaci židia skutočne dbali na Boží chrám, ktorý bol symbolom Božej prítomnosti. Ich veľkodušnosť voči Bohu bola obdivuhodná. Evanjelista Marek si všíma ďalší detail, vyslovene podotýka, že „mnohí boháči hádzali značné sumy...“ Je to zaujímavé, lebo väčšinou zisťujeme, že s bohatstvom rastie v človeku aj lakomstvo. Ale živá viera a bohatstvo plodia štedrosť.   
    Hoci to bolo milé, predsa akoby táto štedrosť bohatých ľudí nevzrušovala srdce Pána Ježiša. My vieme zhodnotiť, „kto koľko dal“. Pána Ježiša zaujíma skôr „veľkosť obete“, a tá nevyplýva zákonite z veľkosti daru, ale z pomeru: Koľko kto mohol a koľko skutočne dal.  
    „Videl aj akúsi chudobnú vdovu, ako ta vhodila dve drobné mince“. Evanjelista Marek znovu dodáva podrobnosti a hovorí o jednom kvadrante, čo bol skutočne maličký peniaz. A predsa veľká obeť. Veľkosť daru nemusí vždy hovoriť o veľkosti obete. Boháči dávali z nadbytku, ale ona pri svojom nedostatku dala všetko, čo mala.  
    „Veru, hovorím vám: Táto chudobná vdova vhodila viac ako všetci ostatní. Lebo títo všetci dávali dary zo svojho nadbytku ale ona pri svojej chudobe dala všetko, čo mala, celé svoje živobytie.“ Takto vidí tieto veci Pán Ježiš.  
    Nezabúdajme, že každý chrám je aj miestom obetí. Nielen eucharistickej ale aj našich osobných. Prísť do chrámu bez toho, žeby som čosi obetoval je nepatričné. SZ židia prinášali do chrámu zvieratá, ty máš obetovať živočíšny štýl života, ku ktorému ťa zvádza každý hriech.   
    To, čo Pán Ježiš hovorí o finančnej obeti, platí pre každú obetu. Niekto je plný duchovnej sily, nevie, čo je to vrtkavosť nálad a je stály vo svojich predsavzatiach, nič nie je pre neho problémom. Pre druhého však už malé morálne víťazstvo môže byť veľkým úspechom. Preto nás Pán Ježiš vyzýva, aby sme nesúdili. Jedine Boh pozná skutočné východiská. Výkon sa v Božích očiach nemeria vonkajším efektom, ale veľkosťou prinesenej obete.   
    O dnešnom evanjeliu som čítal aj takúto krásnu úvahu:  
    „Pozri sa na príbeh vdovy, ktorá hodila svoje dve posledné mince do chrámovej pokladnice. Ide o schopnosť slobodne disponovať svojimi peniazmi. Myslíš si, že ak by vdova bola bez slobody, tak by tam tie peniaze vhodila? Našla by si sto dôvodov, aby ich tam nehádzala. Dve mince, čiže kvadrans, boli v tom čase smiešne peniaze. Skoro ako nič. Zbaviť sa ich, by mohlo vyznieť ako jednoduchá záležitosť. Ona sa však chcela zbaviť niečoho, čoho sa mala dôvod kŕčovito držať, pretože to bolo to posledné, čo mala. Koľkí z nás si takto, pre svoje dobré svedomie, vyprázdnia drobné z peňaženky do zvončeka? Toto bol jej prejav: „Bože, ja verím, že Ty máš schopnosť mi dať toľko, koľko naozaj potrebujem“. A čo jej Boh daroval? Miesto v Písme Svätom. Prinajmenšom. Veľmi často podriadime Bohu všetky oblasti svojho života, o ktorých si myslíme, že sú dôležité, ale tie, o ktorých si myslíme, že sú bez významu, si ponecháme pod svojou vlastnou kontrolou. Hovoríme: „Bože, vezmi si toto všetko, ale na toto mi nesiahaj. Veď sú to iba dve mince.“ Čiže veci, ktoré si naschvál pred Bohom chceme ospravedlniť, zbagatelizovať. Pros Boha, aby ti takéto „dve mince“ tvojho života ukázal.“  
    „Cti Pána svojím majetkom a (prinášaj mu) prvotiny z každej svojej úrody a naplnia sa zbožím tvoje stodoly a tvoje lisy budú muštom pretekať.“ (Prís 3, 9-10)

32. nedeľa cez rok B

AI Viete, že horolezcom sa neraz stáva, že sú vystavení nebezpečenstvu života. Tak to bolo v prípade aj dvoch horolezcov v Himalájach. Uviazli vysoko v horskej stene. Počasie sa tak zhoršilo, že nebolo možné urobiť záchrannú akciu. Bezradní čakali na záchranu. Ich život visel na vlásku a všetko záviselo od toho, či vydrží lano a či sa zmení počasie. V tejto kritickej situácii rozmýšľali nad svojím životom. Jeden sa myšlienkami vrátil domov, kde čakala na neho žena a dve deti. Druhý vedel, že nikto na neho nečaká, lebo bol slobodným. Tento druhý mal zo sebou tabuľku čokolády. Bol to jediný pokrm, ktorý mali. Keď prišiel večer prelomil čokoládu a dal svojmu kamarátovi. Svoju polovicu si nechal na druhý deň. Na druhý deň večer rozlomil aj tu polovicu a znova dal svojmu priateľovi. On sám si nezobral. Na tretí deň mu dal aj

zvyšok čokolády. Uvažoval takto: môj priateľ má ženu a dve deti. Ja nemám nikoho, na mňa nikto nečaká, ja môžem aj zomrieť a jemu môže čokoláda zachrániť život. Na štvrtý deň sa vylepšilo počasie a záchranari mohli pomocou helikptéry obidvoch zachrániť. Z výpravy sa šťastlivo vrátili domov. A však ten, ktorý dal svojmu priateľovi čokoládu, vrátil sa iný. Tam hore v nebezpečenstve smrti objavil v čom spočíva tajomstvo dobra a lásky. Dovtedy si myslel, že dobrota človeka spočíva v tom, že dá iným z toho, čo má navyše. Tam spoznal, že dobrota srdca spočíva v tom, že dám aj z toho mála, čo mám.

KE Takýto postoj chváli aj Pán Ježiš.

DI Sedel pri chrámovej pokladnici a pozeral, ako boháči hádžu do pokladnice veľké sumy peňaží. Prišla aj chudobná vdova a hodila do pokladnice dve drobné mince. Boháči sa museli zasmiať, veď ktosi už s takýmito haliermi pomôže. To oni chrámu pomôžu. Z nich musí mať Boh radosť, ale táto vdova? Na čo sa ukazuje na svetlo Božie. Asi takto boháči rozmýšľali.

Ježiš však rozmýšľal ináč. On nepozeral len na jej ruky a na dve mince, ale videl aj do jej srdca. A tam objavil čosi neuveriteľné. Boli to jej posledné peniaze, ktoré obetovala na chrám. A preto keď si zavolal učeníkov, hovorí im, možne pre nich nepochopiteľné, slová: Táto chudobná vdova hodila do pokladnice viac, ako všetci ostatní. A aby sa nečudovali aj im to hneď vysvetľuje: všetci hádzali zo svojho prebytku, ale ona pri svojej chudobe dala všetko, čo mala, celé svoje živobytie.

PAR Ak ide o pomoc blížnemu alebo o inú pomoc, môžeme si ľudí rozdeliť do troch skupín.

Prvou sú tí ľudia, ktorí nikdy v živote nikomu nepomohli. Sú to tí ľudia, ktorí majú prevŕtané kolená a ruky bez prstov. Lebo o nich sa hovorí, že radšej si dajú vŕtať do kolena a odrezať palec, ako by mali komusi pomôcť.

Druhou skupinou sú tí, ktorí sú vždy ochotní pomôcť, sami nemajú veľa, ale ich srdce je citlivé na núdze a potreby či už človeka, Cirkvi alebo v iných situáciách. Uvedomujú si, že v takýchto skutkoch sa prejavuje ich veľkosť a ich kresťanstvo.

Tretia skupina je veľmi zaujímavá. To sú tí, ktorí sa chystajú celý život pomáhať, ale nikdy im to nevyjde. Vždy si povedia: až keď postavím dom, tak potom, až keď deti doštudujú, tak potom, až keď si kúpim nový nábytok, tak potom, až keď si dám urobiť pomník až potom. V živote tisíc razy povedia potom až napokon zomrú. A boli takí istí, ako tí v tej prvej skupine, len s tým rozdielom, že celý život klamali Boha, seba a ostatných.