**33. nedeľa cez rok (B)**UPeCe, 16. 11. 2003 *Mk 13, 24-32:* **„Vízia budúcnosti”**

V indiánskom kmeni zomieral náčelník. Počas celých generácií prebýval tento kmeň na úpätí mohutnej hory. Náčelník si dal zavolať svojich troch synov a hovorí im: „Čoskoro zomriem. Pred svojou smrťou chcem z vás vybrať jedného, ktorý bude mojím nástupcom ako náčelník tohto kmeňa. Každému z vás predložím tú istú žiadosť. Ten, kto mi ju splní najlepšie, bude mojím nástupcom. Chcem, aby ste vystúpili na svätú horu, ktorá sa nachádza nad miestom, kde náš kmeň prebýva a aby ste mi z jej vrcholca priniesli niečo veľmi krásne. **Ten z vás, koho dar bude najmimoriadnejší sa stane mojím nástupcom.**“

Na druhý deň sa synovia náčelníka vydali na cestu. Každý použil iný chodník, vedúci na vrchol hory. O niekoľko dní sa vrátili. Prvý priniesol otcovi kvet, ktorý rastie pod vrcholcom hory. Bol to **kvet**, ktorý sa nevyskytoval nikde inde a bol prekrásny. Druhý syn priniesol otcovi veľmi cenný **kameň**, okrúhly a hýriaci farbami, vyhladený dažďom a pieskovými smršťami. Keď sa k otcovi priblížil tretí syn, každý videl, že **v rukách nemá nič**. Jeho ruky boli naozaj prázdne. S napätím čakali, čo otcovi povie. A on prehovoril: „Nepriniesol so Ti, Otče z hora nič, čo by som ti mohol ukázať. Keď som stál na vrcholci svätej hory, videl som na jej druhej strane **prekrásne lúky a pastviny, hýriace zelenou farbou**. Uprostred týchto pastvín sa nachádzalo kryštálové jazero. A keď som na to všetko tak hľadel, prenikla ma **vízia**, kde by sa náš kmeň mohol presťahovať, aby sa mu žilo a darilo lepšie ako doteraz. A **bol som tak premožený tým, čo som videl a tým čo by som ešte mohol vidieť, že som nebol schopný sa sústrediť na hľadanie ničoho, čo by som ti mohol priniesť dolu, ako dar.**“ Otec bol dojatý: **„Ty budeš novým náčelníkom nášho kmeňa, synu, pretože ty si priniesol zo svätej hory tú najcennejšiu vec – dar vízie lepšej budúcnosti.“**

Na stránkach Svätého Písma sa nachádza množstvo príbehov veľkých osobností, ktoré keď tušia, že sa približuje ich smrť, nechajú si zavolať svoje deti alebo svojich nasledovníkov, aby im dali svoj posledný testament. Napríklad **Jakub**: skôr ako zomrel, zavolal si svojich dvanástich synov a každému jednému z nich udelil požehnanie ušité presne na jeho mieru. Zomierajúci **Mojžiš** povzbudzoval ľud, aby bol silný a stál pevne a potom určil svojho nástupcu, ktorý mal byť vodcom dvanástich kmeňov Izraela. Podobne aj kráľ **Dávid**: skôr ako ukončil svoje dni, zhromaždil si vodcov Izraela a odovzdal pred nimi autoritu svojmu synovi Šalamúnovi. Podobne urobil aj **Ježiš**: skôr než zomrel, zhromaždil si svojich učeníkov a odovzdal im posledné učenie o budúcom veku, a vysvetlil im, ako majú žiť uprostred politických a vesmírnych zmätkov. To, čo sme počuli dnes v evanjeliu bola časť z tohto Ježišovho posledného testamentu.

**Je dôležité vedieť, že Svätý Marek písal svoje evanjelium v čase, keď v Ríme bola kresťanská komunita pod silným útlakom a prenasledovaním.** Niet teda pochýb, že Ježišovi učeníci sa pýtajú, že čo to, čo zažívajú znamená. O čom to celé je. Vo svojom utrpení sú si neistí, a nemajú potuchy, ako veci dopadnú, čo môžu vlastne očakávať. Nikto nepozná detaily posledných chvíľ ľudských dejín. No Marek, aby svojim čitateľom poskytol nádej, ponúka im **Ježišovu víziu budúcnosti**. Popisuje ju vo forme, ktorá je známa ako tzv. apokalyptická literatúra.

Táto Ježišova vízia budúcnosti na prvý pohľad nevyzerá veľmi príťažlivo. Najprv je tu **zlá správa**. Ježiš predstavuje časy teroru a problémov a prenasledovania. Ľudia budú ľudí zrádzať a vydávať ich do rúk mocných. Budú vojny a zemetrasenia a hlad. Ježiš hovorí: „Toto všetko sa musí stať.“ Potom budú tu aj vesmírne zmätky. „Slnko sa zatmie, mesiac nevydá svoj jas, hviezdy budú padať z neba.“ Po tomto zozname nepríjemností nasleduje **dobrá správa**. Ježiš zameria svoju pozornosť poza chvíle nepríjemností a ťažkostí a zahľadí sa smerom do budúcich časov, keď Syn človeka zhromaždí pri sebe roztratený ľud Boží. Ježiš vidí poza utrpenie a prenasledovanie do budúcnosti, ktorá je plná pokoja a radosti z Božej prítomnosti.

Po kozmickom ohňostroji príde podľa Ježiša pokoj bez utrpenia. Táto vízia pokoja je pre Markovu komunitu, ktorá je prenasledovaná dôležitá: **jej členovia potrebujú niečo viac, než je predstavenie ohňostroja.** **Potrebujú víziu budúcnosti.** Potrebujú vidieť poza to všetko, čo majú pred svojimi očami, poza svoju dejinnú apokalypsu. **Ak sa ich nádej nemá stratiť v mocnostiach a tlakoch prítomných okolností, potom potrebujú víziu čohosi, čo sa nachádza na druhej strane ich bolesti a utrpenia.** Marek poskytuje svojej komunite túto nádej tým, že sa s nimi delí o víziu, ktorú mal. Lebo vlastne toto je pravý zmysel každej apokalyptickej literatúry: podporiť nádej tých, ktorí momentálne trpia.

Medzitým, ako tak ešte žijeme tu na tejto zemi musíme sa spoliehať na prísľub Ježišov: „Nebo a zem sa pominú no moje slová sa nepominú.“ Nikto, dokonca ani Syn človeka, nepozná kedy sa toto všetko stane. **Jedinou istou vecou, ktorej sa môžeme pevno pridŕžať je slovo Ježišovo.**

**Čo toto všetko chce povedať nám ľuďom 21. storočia?** Myslím, že je veľa vecí, ktoré v nás vyvolávajú nálady, aké mali členovia Markovej komunity v Ríme. Beznádej ohľadom mnohých vecí **na poli politickom, vojenskom i existenčnom**. Veľa problémov **ohľadom budúcnosti viery a veriacich**. Nedávno som zažil v našej komunite pri stole debatu, ktorá sa preniesla do dosť horúcich polôh. Istý človek staršieho veku tvrdil, ako je všetko zlé a to nielen vo svete, ale aj v Cirkvi. A uvádzal istého autora jednej knihy, aký je úžasný, pretože všetko kritizuje. A pripomenul, že je správne, takto všetko pokritizovať a povedať na rovinu pravdu o tom, ako sa veci majú. Priznám sa, že mňa to veľmi rozčúlilo a povedal som mu, že to čo my potrebujeme nie sú kritici. My **potrebujeme ľudí, ktorí nás inšpirujú, a ktorí sú nášmu životu schopní poskytovať nádej a novú víziu**. Pochopiteľne namieste je aj kritika, ale to skorej kritika v zmysle výziev (challenge). Ak sa oddáme nálade bezvýchodiskovosti a beznádeje, už sme dožili.

Samozrejme **vízia je o budúcnosti**. Minulý víkend som bol na jednom **sympóziu vo Viedni** o konvertitoch v katolíckej cirkvi. A aj keď tam odznelo mnoho povzbudivých myšlienok, **celý tón konferencie ma zarmútil: bol o návrate späť**. A to je predsa nemožné!!! Spomeňte si, čo sme si povedali pred pár týždňami na sviatok Dušičiek o kráčaní späť do Edenu. Na tom sú založené závislosti. Späť nemožno ísť. Treba ísť len vpred a to často (alebo vlastne vždy) cez púšť. Treba hľadať nové pastviny, tak ako to bolo v prípade nového náčelníka indiánskeho kmeňa, ktorého príbeh sme si porozprávali v úvode.

Toto sa týka teda problémov komunitného charakteru, ale týka sa to aj problémov **charakteru individuálneho**. Veci, ktoré prežívame spôsobujú v nás utrpenie a vedú nás do myšlienok beznádeje. A presne sem prichádza vízia Ježišova. To, čo vidíte, nemá posledné slovo. Posledné slovo v ľudských dejinách nebude mať nukleárny holokaust. **Jestvuje len jedno posledné slovo a to: slovo Ježišovo.** A toto slovo by nám malo stačiť.

**33. nedeľa "cez rok" (B)**   
UPC, Blumentál, 19. 11. 2000   
Mk 13, 24-32:   
"Z FIGOVNÍKA SI VEZMITE POUČENIE..."

Martin Buber má v jednom zo svojich diel tento príklad: Raz povedal **rabín Sadagera** svojmu poslucháčovi: **„Na tomto svete niet ničoho, z čoho by sa nedalo poučiť. To však neplatí len o dielach Boha, ale aj o mnohých veciach, ktoré urobil človek!“** Poslucháč zareagoval skepticky a chcel svojho učiteľa vyskúšať. Preto sa ho spýtal: „A čo sa môžem naučiť napríklad od **železnice**?“ „To, že človek môže mnoho zmeškať, ak prepasie pravú chvíľu.“ Ale poslucháč ešte nebol spokojný: „A čo napríklad od **telegrafu**?“ „To, že každé slovo je spočítané a zúčtované.“ Na to urobil poslucháč posledný pokus: „A čo sa dá naučiť od **telefónu**?“ „To, že človek počuje tam, čo sa hovorí tu,“ odpovedal rabín Sadagera.

„Zo všetkého sa dá niečo naučiť...“ Nepripomína vám to slová Ježišove z dnešného evanjelia: **„Z figovníka si vezmite poučenie“?** Ježiš v tejto vete vyzýva svojich poslucháčov **k uvažovaniu a k hľadaniu súvislostí**. Nerobí to len na tomto mieste. Robil to aj inde a robil to často. Napríklad keď vyzýval ľudí (a zvlášť farizejov), aby si osvojili schopnosť čítať znaky časov. Ježiš pred textom, ktorý sme si pred malou chvíľou v evanjeliu vypočuli, uvádza mnohé **veci, pri ktorých by nám mohla naskočiť husia koža.** Tieto veci mali byť podľa niektorých **znamením konca**: vojny, zemetrasenia, prenasledovania a iné súženia. To všetko malo byť znamením definitívneho zániku človeka a sveta a príchodu Syna človeka. Takto si to vysvetľovali niektorí prví kresťania a po nich mnohí, podobne naladení. **Marek reaguje na náladu v prvotnej kresťanskej komunite** – hovorí sa, že tento text je spomedzi všetkých textov v evanjeliách najvýraznejšou reakciou na náladu v miestnej komunite – a dáva veci do správnej perspektívy, používajúc pri tom slová Ježišove: „Od figovníka sa naučte podobenstvu.“ **Podľa neho mali byť ľudia schopní analyzovať situáciu, či situácie, v ktorých sa nachádzali, a prísť prostredníctvom nich k pozitívnemu záveru: k záveru, ktorý by im slúžil ako materiál k rastu (nie k deštrukcii).**

**Čomu sa je teda možné od figovníka naučiť?** Možno by bolo dobré, keby sme nad touto otázkou pouvažovali aj každý sám za seba osobne. Je totiž dôležité, aby sme boli tzv. reflektívnymi ľuďmi, t. j. boli schopní nad svojím životom a nad súvislosťami v ňom uvažovať. Ja osobne by som videl v príklade s figovníkom najmenej dve poučenia.

(1) Prvým by bolo poučenie **k vytrvalosti**: Figovník je v Palestíne zvláštnym stromom. **Je zvláštny tým, že na rozdiel od iných stromov stratí v zime všetky svoje listy.** Ostane holý. To krásne, čo na ňom je, pominie. Lenže nie nadlho. Po krátkej jari sa objavia púčiky a začínajú prichádzať nové listy.

**Súženia sú v živote sveta a človeka tým, čím je pre figovník alebo pre každý iný listnatý strom strata listov. Je to očista**, vzdanie sa toho, čo už doslúžilo. Navonok figovník síce môže vyzerať zdevastovaný, ošklbaný a zlomený, ale vo vnútri prebieha život. Je tam príprava na nové listy a plody. Staré pominulo, rodí sa niečo nové.

**V živote každého z nás prebieha podobný proces.** Život nás oberá o mnohé cenné veci. Niekedy príde k tomu procesom normálneho vývoja. Niekedy násilím zvonka. Niekedy chvíľkovou krízou. Avšak žiadna z týchto strát (či utrpení) si nesmie robiť nároky na to, aby nás zlomila alebo obrala o životodarnú miazgu. Navonok môžeme vyzerať zbití, zdevastovaní, ošklbaní, ponížení, podrobení, ale vo vnútri sa môže v tom isto čase akumulovať ohromná energia, ktorá už môže byť prípravou k začatiu čohosi úplne nového. Nasledovník Ježišov je jednoducho nezmar. V jeho živote nemôže byť nič, čo by ho mohlo definitívne zlomiť. To platí nielen o jedincovi. Platí to aj komunite, ktorá sa z nasledovníkov Ježišových skladá.

**Čo to presne znamená?** **Kresťan je človek nádeje**. Je veľa vecí okolo neho a v ňom, ktoré sú silné, ktoré si robia nárok na to, aby ho zlomili. Ježiš mu ale pripomína: „Od figovníka sa nauč podobenstvo. Nedaj sa. Nenechaj sa zlomiť. Padanie listov je normálny proces, aj keď pre strom možno bolestný. Priprav sa na nové listy, ktoré v tebe už pučia.“ Strata drahých vecí, či bolestné tragédie alebo premeny v našom živote nie sú zanedbateľnou vecou. Niekedy potrebujú veľa síl, aby sme sa s nimi vyrovnali. Ježiš nás nevyzýva k tomu, aby sme nad nimi pokrčili plecom, ako keby sa nič nestalo. On nám umožňuje, aby sme nad nimi trúchlili alebo si za nimi aj poplakali. Ale nesmú nás zlomiť. On, Ježiš, dáva svojim nasledovníkom toľko vnútornej energie, koľko potrebujú, aby sa dokázali v svojom živote vyrovnať aj s najnemožnejšími ranami. Ježišov nasledovník je „homo erectus“, človek vzpriamený – v každej situácii (Ježiš to na inom mieste hovorí: „Pohliadnite a zdvihnite svoje hlavy, lebo sa blíži vaše vykúpenie...“).

**Aká je moja nádej, keď konfrontujem mnohé straty, ktoré sa v mojom živote odohrávajú?** Viem sa s nimi prostredníctvom Ježišovho Slova, ktoré nikdy nepominie, vyrovnávať? Viem ich analyzovať, hľadať súvislosti a dávať do správnej perspektívy, aby som z nich v konečnom dôsledku vyťažil? Nezlomili ma mnohé tie ťažkosti a skúšky, ktoré som v živote mal a mám? Nepovedal som si príliš predčasne a lacno: Dosť?

(2) Druhé poučenie by sme mohli nazvať **poučením k trpezlivosti**. Totiž všetko má svoj čas. Každý človek, pokiaľ nie je psychicky labilný, má na isté veci v svojom živote vyhradený istý čas: čas dozrievania. Človeka nemožno do ničoho násilne nútiť, ani z neho nič predčasne žmýkať. Z nezrelého citróna nebude príjemná osviežujúca šťava. Ani z figovníka spiaceho uprostred zimy nebude ovocie. Všetko má svoj čas a tak, ak to zachováva regularitu (tak ako figovník striedanie ročných období), potrebuje to trpezlivosť.

**O čo konkrétne ide?** Ak chceme, aby sme my sami alebo iný človek prišli k viere, k obráteniu, k uvedeniu istých nevyhnutných praktík do nášho života, treba rešpektovať istú zákonitosť. Veci musia dozrieť. Najprv dozrievajú vo vnútri – navonok možno nevidno ešte nič –, a keď nastane priaznivé obdobie, ukáže sa to aj navonok. Tak ako strom po zime – na jar – začne pučať, potom vyháňať listy, potom zakvitne a nakoniec sa na ňom ukáže ovocie, tak je to aj s človekom. Celý proces potom, čo dozrie vo vnútri, sa začne ukazovať aj navonok. A to nie hneď ovocím – najprv pukmi, potom listami, potom kvetmi a až potom – nakoniec – aj ovocím. Pokiaľ daný človek (či už my alebo iní, u ktorých sa snažíme zasiať nejaké ovocie k zmene živote alebo k robeniu istých – povedzme náboženských – činností) nie je človekom vrtochov, príde jeho čas. On (či my sami, ak sa snažíme o vlastné obrátenie) na to dozrie. Treba s ním mať trpezlivosť. Treba rešpektovať jeho miesto či bod, v ktorom sa práve nachádza. Ak vydržíme, dostane sa do učiteľného momentu, kedy bude veci nasávať ako špongia. Budú to tie isté veci, voči ktorým bol predtým až neuveriteľne odmietavý. Ja často o tomto hovorím, keď sa mi sťažujú povedzme rodičia, že ich deti čosi odmietajú, alebo povedzme dievča sa snaží priviesť k viere svojho chlapca a pod. Alebo aj my sami, keď sme netrpezliví so sebou... Spomeňme si napríklad na márnotratného syna, o ktorom hovorí Lukáš v 15. kapitole svojho evanjelia: V ďalekej krajine sa rozhodol po tom, čo premárnil svoj majetok, vrátiť naspäť domov k svojmu otcovi. No skôr, ako sa vybral na cestu, toto odhodlanie v ňom dozrievalo. Premýšľal, uvažoval, hodnotil, porovnával, odhodlával sa, a až keď bol zrelý, sa vybral na cestu. A jeho obrátenie bolo naozaj zrelé.

To isté platí nielen o jednotlivcovi, ale aj nejakom inom organizme: spoločenstve, národe. Zmeny, rast potrebujú čas. Hlavne však čo je dôležité: nesmie to byť rýchle. Musí to najprv dozrieť vo vnútri. Až potom sa to ukáže aj navonok. Každý z nás musí byť pripravený na určité veci. Inak ich buď neprijmeme, alebo prijmeme povrchne, bez vnútorného úžitku.