Nanebovstúpenie Pána rok B - Mk 16, 15 – 20 (21.5.09)

Bratia a sestry občas sa môžeme v súčasnej tlači stretnúť s výskumom, ktorý konajú lekári na celom svete, – že aký je význam viery pri liečení nejakej choroby. Niektoré výskumy viacej, iné zase menej, hovoria o blahodarnom pôsobení viery na zdravotný stav pacienta. Avšak už Ježiš hovorí, že ten, kto verí, pre toho bude mať viera blahodarné účinky. Sám bude dostatočne silný a bude môcť pomáhať i druhým. Preto Ježiš pred svojím nanebovstúpením prikázal učeníkom: *„Choďte do celého sveta a hlásajte evanjelium všetkému stvoreniu! Kto uverí a dá sa pokrstiť, bude spasení; ale kto neuverí, bude odsúdený.“(Mk 16, 15-16)* Tento misijní príkaz určuje konkrétne posolstvo pre apoštolov a ich nasledovníkov až do konca sveta. Hlásanie posolstva spásy bude sprevádzané mnohými znameniami, ktoré budú svedčiť o tom, že apoštoli nie vlastnou silou, ale v sile a v spojení s Ježišom budú schopní konať rozličné mimoriadne skutky. Medzi ne bude patriť i uzdravovanie ľudí z rozličných neduhov.

I po 20-tich storočiach stojí pred Cirkvou a pred jej jednotlivými členmi, či už vysvätenými alebo laikmi veľká úloha pomáhať uzdravovať dnešný svet. My nemusíme hovoriť o konkrétnych chorobách, ktoré trápia dnešných ľudí, my môžeme hovoriť skôr o globálnych chorobách, ktoré sú tu dôsledkom dnešnej civilizácie - spôsobu života a medziľudských vzťahov. Naša schopnosť uzdravovať má pomôcť i tzv. rakovine 21. storočia, ktorá sa nazýva *depresia*. Odborníci predpovedajú, že bude pribúdať ľudí s touto diagnózou, ktorá spôsobuje stratu zmyslu života pod vplyvom vonkajších okolností. A medzi takéto okolnosti patrí problém *osamotenosti* človeka. Už dnes sme svedkami, že mnoho ľudí trpí týmto problémom. Žijú síce medzi ľuďmi, ale prežívajú samotu. Nestretli nikoho, kto by ich úprimne miloval kto by im chcel pomôcť. Ďalšou veľkou chorobou dnešného sveta je *strach - úzkosť*. Dnes sa mnoho ľudí bojí ďalšieho vývoja sveta. Boja sa ekologických katastrof a vojen. Boja sa násilia a teroru. Majú strach pred vlastním zmyslom života, ktorý nedokážu plnohodnotne naplniť. A k tomu sa ešte pridávajú *starosti*, ktoré prináša každý deň v rozličných podobách.

BS - kresťan, ktorý je poslaný Ježišom a naplnený jeho láskou, by mal mať schopnosť *„vyhľadávať“* takýchto ľudí (ktorí sú sami, majú strach a úzkosť, boja sa a majú starosti). Lebo keď ich nenájdeme mi, keď sa ich neujmeme, tak ich nájde niekto iný, kto môže ich život ešte viac zničiť. Alebo ich nenájde vôbec nikto - a títo ľudia zahynú vo svojej osamotenosti a strachu. My všetci, ktorí sme tu --- sme teraz i pre budúcnosť potrebný pre tento svet. Otvárajú sa nám veľké možnosti aby sme *„vyšli“* z našich kostolov - domov medzi ľudí, ktorí hľadajú lásku druhého človeka. Aby sme pomáhali uzdravovať ľudí v našom svete. Aby sme to dokázali, musíme byť sami natoľko spojení s Ježišom, že dáme príklad, čo pre nás znamená vzťah s ním. Musíme mať takú vieru v Boha, že s ňou dokážeme uzdravovať druhých ľudí. Musíme ukázať, že milujeme ľudí a že nemáme chorobný strach pred zajtrajším dňom alebo vzdialenou budúcnosťou. Že sa nebojíme - ale naopak dôverujeme.

Istý príbeh hovorí o tom, že za Ježišom prišil žobrák a prosil ho o almužnu. Apoštoli mu dali kúsok chleba. Keď ho mal v rukách, Ježiš sa ho spýtal: *„Čo urobíš s tým chlebom?“* Žobrák odpovedal: *„Polovicu zjem teraz a druhú polovicu si nechám na zajtrajšok“*. Na prekvapenie všetkých, Ježiš prikázal apoštolom, aby mu ten chlieb zobrali. Za krátko stretli ďalšieho žobráka. I tomu dali chlieb. Ježiš sa i jeho spýtal na to isté ako prvého žobráka: *„Čo urobíš s tým chlebom?“* *„Hneď teraz ho zjem“*, odpovedal žobrák. A Ježiš na to: *„A čo bude zajtra“? „O zajtrajšok sa Boh postará“,* odpovedal žobrák. A vtedy mu Ježiš z radosťou povedal: *„Skutočne sa neboj, Boh sa bude vždy starať o teba, ako sa stará o tých, ktorí v neho dúfajú“*.

BS - i my potrebujeme takúto dôveru v Boha, aby sme dokázali uzdravovať a pomáhať tým, ktorí žijú v strachu, samote a úzkosti a v iných zložitých životných situáciách. Vždy môžeme ľudom dávať len to, čo sami máme, čím žijeme, čo udržuje nás život pri sile a psychickom zdraví. Tešme sa, že máme takéto veľké poslanie v dnešnom svete. Tak ako bol Ježiš stále s apoštolmi, i vtedy, keď vystupoval do neba, tak bude i stále s nami, aby nám pomáhal, aby sám učinkoval skrze nás, ako pravý a jediný Lekár tohto sveta.