Vtedy (Ježiš) ustanovil Dvanástich, aby boli s ním. Mk 3, 13–19 1 Sam 24, 3–21; Ž 57   
Zoznam dvanástich chlapov, za každým menom nejaký osud, hrdinstvá aj prešľapy. Peter, ktorý Ježiša vyznal ako Božieho Syna, ale aj ten, ktorý ho zaprel. Ján a Jakub, ktorých Ježiš rád brával na zvláštne miesta, akým je hora premenenia, ale aj ako synovia, ktorých matka žiadala, aby sedeli v Božom kráľovstve po pravici a ľavici. Tomáš, ktorému prischla „nadávka“ neveriaci, lebo nechcel tak rýchlo uveriť správe o Ježišovom vzkriesení. Bartolomej alebo iným menom Natanael, ktorý mal na jazyku všetko, čo mal na srdci, Matúš, ktorého Ježiš povolal priamo z colného úradu. Filip, ktorý nechápal, že vidieť Ježiša znamená vidieť Boha. A Judáš, áno, ten nešťastný Judáš, nad ktorým sa dodnes nezľutovali dejiny. Bol naozaj najhorší? Odpoveď treba nechať kompetentnejším. A predsa sa ten zoznam týka aj nás. Kdesi v ňom „svieti“ aj naše meno. Tiež sme niekedy na vrchole a inokedy rátame rany. Raz s Petrom vyznávame, inokedy s Judášom zrádzame. Ale nad tým všetkým by malo tróniť vedomie, že „Ježiš povolal k sebe tých, ktorých sám chcel.“ A teda aj všetkých nás.