(Ježiš) ďalej hovoril: „Či (človek) spí alebo vstáva, v noci či vo dne, semeno klíči a rastie a on o tom ani nevie.“   
Mk 4, 26 – 34, Hebr 10, 32 – 39; Ž 37   
Toto podobenstvo zaradil do svojho spisu iba Marek. Biblisti sa domnievajú, že ostatní evanjelisti považovali tento príbeh za príliš bezstarostný. A vskutku, niekomu môže toto podobenstvo pripadať ako opozícia k podobenstvu o rozsievačovi (por. Mk 4, 1 – 20), kde sa od človeka čaká istá aktivita. Podľa Joachima Gnilku však toto podobenstvo hovorí o tej istej veci z iného pohľadu, a to z pohľadu istoty, že Boh sa po rozosiatí semena nestiahol a nenechal úrodu napospas osudu, ale stará sa o vyklíčenie semena. Príbeh spája aktivitu Boha a človeka. Človek, ktorý v podobenstve o zasiatom semene prebral funkciu rozsievača, robí všetko pre to, aby semeno dorástlo do klasu. Sú tu však aspekty, ktoré ani pri najväčšej snahe nemôže ovplyvniť. To je už pôda pre vieru, že pre dobrú úrodu urobí všetko aj jeho partner Boh. Možno práve toto bolo inšpiráciou pre svätého Ignáca z Loyoly, aby povedal: „Pracujte, akoby všetko záviselo len na vás, ale modlite sa tak, akoby všetko záviselo len na Bohu.“

Ježiš povedal: „Zem sama od seba prináša úrodu.“ Mk 4,26-34; Hebr 10,32-39; Ž 37   
  
Božie kráľovstvo rastie nezávisle od ľudských snáh a námah (por. Mk 4,26-29). To na jednej strane neznamená, že potom môžeme rezignovať v šírení dobra, veď ono sa to všetko nejako uhladí. Jedna strana mince je, že Božie kráľovstvo bude fungovať, aj keď sa k nemu otočíme chrbtom, druhá strana je, že Boh nás pozýva k svojmu projektu dobra a lásky. To, že Božie kráľovstvo funguje nezávisle od ľudských snažení, však prináša aj skutočnosti, ktoré nie sme schopní pochopiť, alebo sa nám ich zmysel vyjaví až postupom času. Žiadny hospodár by však nasilu neurýchľoval rozmach svojej rastlinky. On aj my potrebujeme trpezlivosť. Všetko má svoj zmysel, aj zdanlivá nezmyselnosť. Nie všetky naše „Prečo?“ vzápätí nájdu svoje odpovede. Snaha o rýchle riešenie nezrovnalostí nám naopak môže ponúknuť falošné uspokojivé odpovede. Paradoxne, vedieť vyťažiť z problémov, samoty, nepochopenia bez urýchleného hľadania odpovede je jedným z najväčších životných umení.