**Mk 6,14-29**

Ľudia, ktorí majú moc, ju uplatňujú podľa svojho a v mnohých prípadoch nedovolia, aby vyslovil niekto o nich ktirtický, nesúhlasný názor. Ba zariadil to tak, že sa muselo o nich hovoriť pochvalne. Sám Ježiš sa o tom raz vyjadril: *„Králi národov panujú nad nimi a tí, čo majú nad nimi moc, volajú sa dobrodincami...“(Lk 22,25)*. Avšak po ich smrti a s odstupom času sa stávajú bezmocnými voči súdu histórie. O niektorých svoj súd vyniesla aj história, vedená Duchom Svätým, Duchom pravdy. Platí to najme o hodnoteniach osôb, ktoré sa nachádzajú vo Svätom písme. Takéto hodnotenie dvoch kráľov sme počuli v dnešných úryvkoch Božieho slova.

Autor knihy Sirachovej sumárne hodnotí kráľa Dávida. Hovorí o jeho veľkých činoch, ktoré uskutočnil v spolupráci s Božou pomocou a za ktoré vzdával Bohu vďaku, čoho dôkazom sú niektoré žalmy, pochádzajúce od tohto kráľa. Naznačuje aj Dávidove poklesky a hriechy: „Pán ho očistil od hriechov.“ Vieme, že Dávid si svoje hriechy priznával, kajúcne ich ľutoval, znášal s pokorou ich dôsledky. Možno o ňom povedať, že bol veľký hriešnik, ale i veľký kajúcnik. V tomto svetle Bože pravdy prešiel Dávid do histórie ako veľký, ale aj ako svätý kráľ.

Úplne iné hodnotenie nám poskytuje dnešné evanjelium o kráľovi, ktorý vládol v Ježišovej dobe, o Herodesovi, synovi Herodesa Veľkého. (Herodes Antipas, vládol v Galilei v rokoch 4 pred Kristom až 39 po Kristovi). Odviedol manželku svojmu bratovi a žil s ňou. Okrem osobného hriechu tak vzbudzoval pohoršenie pre ľud. Preto ho Ján Krstiteľ odvážne napomínal. Na podobné napomenutie Dávid odpovedal uznaním si hriechu a pokáním. Namiesto toho Herodes dáva Jána spútať a uväzní ho. Svoju pochabú nerozumnosť prejavil, keď ľahkovážne prisahal roztopašnej dievčine, že jej dá čokoľvek, aj polovicu kráľovstva (hoci on sám bol len tetrarchom, vladárom nad jednou tretinou pôvodného otcovho kráľovstva) a potom nemal odvahu odmietnuť zločinnú požiadavku, aby jej dal hlavu Jána Krstiteľa. Ježiš sa otvorene o ňom vyslovil, že je *„líška“.* Zameriaval sa na zmyslové senzácie, keď počul o Ježišovi, o jeho zázrakoch, chcel ho vidieť. Napokon dostal takú možnosť, keď Pilát posiela zviazaného Ježiša Herodesovi, aby sa vyjadril o jeho vine. Herodes očakával od Ježiša nejaký zázrak, niečo teatrálne. Avšak Ježiš s ním ani neprehovoril. Kto zabil v sebe hlas – svedomia pre Herodesa bol týmto hlasom Ján Krstiteľ – ten nie je schopný počuť a správne prijať ani Ježišov hlas. Toto stretnutie s Ježišom bolo aj osobnou Herodesovou tragédiou.

Žijeme v dobe ľudských práv a slobôd. Žiaľ stále je veľa ľudí, ktorým sú tieto práva a slobody upierané. Každý človek má byť *„kráľom“* svojho života, má právo na vlastné rozhodovanie, ale i na osobnú zodpovednosť. Okrem toho pokrstený človek má účasť na Kristovom kráľovskom poslaní v zmysle zásady „Bohu slúžiť, znamená kraľovať“. Toto naše životné kraľovanie môžu ľudia všelijako hodnotiť, aj my ho môžeme všelijako skresľovať a predstierať. Pravdepodobne sa nikomu z nás nepodarí plniť naše kráľovské poslanie úplne bez chyby. Podstatné však je, aby sme sa snažili zvládať náš život a jeho výzvy v spoločenstve s Kristom, pod vedením jeho Ducha. Aby sme boli ochotní počúvať hlasy súčasných prorokov, uznávali sme naše pomýlené a robili sme úprimné pokánie.

Neraz nás ovplyvňujú a lákajú príklady súčasných *„štvrťvladárov“* – ľudí v bohatých vilách a vysokými múrmi, ktorí si žijú nad pomery a pre ktorých je Ježiš a jeho Cirkev nanajvýš nejakou kuriozitou. Nedajme sa pomýliť. To všetko sú len biedne kulisy, ktoré sa skôr-neskôr zrútia a dotyční sa ocitnú v celej svoje nahote, niekedy aj pred ľudskými súdmi a celkom iste raz i pred Božím súdom a aj pred súdom dejín.

Prijmime za svoju Ježišovu zásadu: *„Kto bude chcieť byť medzi vami prvý, bude vaším sluhom... Ako ani Syn človeka neprišiel dať sa obsluhovať, ale slúžiť a položiť svoj život ako výkupné za mnohých“ (Mt 20,26.28)*