Mk 7, 1-13

Na otázku farizejov: *Prečo Tvoji učeníci nezachovávajú tradíciu starších?* Ježiš podáva vysvetlenie rituálneho umývania rúk a rituálneho „korbanu“, čiže obety prinesenej Bohu. Prvé vysvetlenie sa týka vyvyšovania ľudskej tradície nad Božie prikázanie lásky. Je to tzv. náboženský triumfalizmus, ktorý sa žiaľbohu často objavuje i v našom živote. Plníme predpis pre predpis, bez toho, aby sme sa zamysleli, za akým účelom to robíme. Ježiš odsudzuje takéto konanie ako nemilé Bohu. Na podporu toho uvádza slová samého Boha, ktoré vyslovil prorok Izaiáš: *Tento ľud (...) len perami ma ctí, ale jeho srdce je ďaleko odo mňa* (Iz 29, 13). Takáto modlitba neprináša ani chválu Bohu, ani úžitok tomu, ktorý sa modlí.

Druhé vysvetlenie sa ešte viac týka praxe ľudského života a ukazuje zanedbávanie prikázania lásky s krivdou voči tým, ku ktorým máme z prirodzeného práva praktizovať túto lásku. Zákon Boží prikazuje jasne, že rodičia v pokročilom veku majú právo na materiálnu i morálnu podporu od svojich detí. Kniha Exodus jasne prikazuje: *Cti otca svojho i matku svoju*. Tradícia vytvorená ľuďmi a podporovaná farizejmi umožňovala vyhnúť sa tomuto prikázaniu Božiemu určením materiálnych dobier, ktoré patrili rodičom, na obetu Bohu (táto obeta bola označovaná slovom „korban“). Vo chvíli vyslovenia tohto slova rodičia nemali právo dožadovať sa u detí pomoci, ale deti mohli slobodne používať tieto dobrá. Keď Ježiš uvádza tento príklad, ukazuje, ako tradícia vytvorená ľuďmi môže sa stať bôžikom, ktorý slúži na zneplatnenie Božích prikázaní.

Hoci Evanjelium uvádza kritiku starých foriem a židovskej tradície, tak predsa ona sa používa aj v našich časoch. Uvediem príklad bratia a sestry - dodnes mnohí ľudia považujú za *„kresťanský skutok“* len to, čo urobia v súvislosti s chrámom, farským úradom, katolíckym spolkom a pod. Farizeji a zákonníci to mali podobne. Peniaze, ktoré mal človek venovať svojim rodičom v starobe, mohol venovať ako obetný dar chrámu, a tým sa jeho povinnosť voči matke a otcovi skončila. Ak ten *„kresťanský skutok“* je len venovanie tučného obnosu na chrám, potom čo je starostlivosť o rodičov vo chvíľach tvrdých a nepríjemných chorôb? Ruku na srdce: dať správcovi chrámu do rúk obálku je omnoho jednoduchšie ako denne prebaľovať Alzheimerom postihnutých rodičov. Farizejom a zákonníkom stačila obálka, pretože im z nej niečo kvaplo aj do vlastného vrecka, Ježišovi to však ani zďaleka nestačila! Kto chce, ten samozrejme môže na chrám venovať milióny, ale základom Mojžišovho zákona bolo postarať sa o siroty, vdovy a chorých. To ostatné je len pridaná hodnota. Ten, kto potom tento pôvodný Boží zámer zjednoduší a prevráti, je Ježišom nelichotivo označený slovom „pokrytec“.

Nezávisle od postavenia a životných podmienok deti vždy máme povinnosť postarať sa o rodičov.