Ježiš odpovedal (farizejom a zákonníkom): „Dobre o vás, pokrytcoch, prorokoval Izaiáš.“ Mk 7, 1–13; Gn 1, 20–2, 4a; Ž 8   
  
Sú isté symptómy, ktoré, zdá sa, nikdy nevymrú. Jedným z nich je farizejský, podľa Ježiša pokrytecký, prístup k životu. Tento symptóm je nebezpečný hlavne v tom, že sa do jednania, správania a prežívania života dostane nepozvane a nebadane. Hlavne ak človek nemá čas na otázky, ak sa pomaly pre neho aj vznešené veci stávajú rutinou. Alessandro Pronzato sa na pozadí evanjelií pokúsil o spísanie istého zrkadla farizeja dnes. Ostrým perom píše: „Všetci sme farizeji, keď svojimi tradíciami anulujeme Božie slovo (por. Mt 15, 6); keď sa obmedzujeme na legálnosť; keď redukujeme náboženstvo na otázku pobožností; keď si namýšľame, že sa dostaneme k Bohu tým, že preskočíme blížneho; keď naše obracanie na vieru vyrába sektárov; keď sa usilujeme viac sa zdať ako byť; keď máme ambície vládnuť; keď sa považujeme za lepších od iných; keď zákon (literu zákona) kladieme nad človeka.“ Ak sme tam našli aj vlastné poryvy srdca, nemusíme zúfať. Je to dobrá príležitosť začať odznova.

(Ježiš) povedal (farizejom a zákonníkom): „Vy však hovoríte: Keď človek povie otcovi alebo matke: Korban, čo znamená, že všetko, čím by som ti mal pomáhať, je obetný dar, už mu nedovolíte nič urobiť pre otca alebo matku.“   
Mk 7, 1 – 13, 1 Kr 8, 22 – 23. 27 – 30; Ž 84   
  
Dodnes mnohí považujú za „kresťanský skutok“ len to, čo urobia v súvislosti s chrámom, farským úradom, katolíckym spolkom a pod. Farizeji a zákonníci to mali podobne. Peniaze, ktoré mal človek venovať svojim rodičom v starobe, mohol venovať ako obetný dar chrámu, a tým sa jeho povinnosť voči matke a otcovi skončila. Ak „kresťanský skutok“ je len venovanie tučného obnosu na chrám, potom čo je starostlivosť o rodičov vo chvíľach tvrdých a nepríjemných chorôb? Ruku na srdce: dať správcovi chrámu do rúk obálku je omnoho jednoduchšie ako denne prebaľovať Alzheimerom postihnutých rodičov. Farizejom a zákonníkom stačila obálka, pretože im z nej niečo kvaplo aj do vlastného vrecka, Ježišovi však ani zďaleka nestačila! Kto chce, ten samozrejme môže na chrám venovať milióny, ale základom Mojžišovho zákona bolo postarať sa o siroty, vdovy a chorých. To ostatné je len pridaná hodnota. Ten, kto potom tento pôvodný Boží zámer zjednoduší a prevráti, je Ježišom nelichotivo označený slovom „pokrytec“.