Žiadali od neho znamenie z neba. (…) Nechal ich tam, znova nastúpil na loď a odišiel.   
Mk 8, 11 – 13, Jak 1, 1 – 11; Ž 119   
  
Fanúšikovia poznajú ten nešťastný pocit, keď hráč zahodí miliónpercentnú šancu. Tak blízko boli farizeji od predmetu svojho štúdia! Ježiš nasýtil tisícový zástup uprostred neúrodnej zeme (por. Mk 8, 1 – 9). Nie je to dosť veľkým znamením toho, že takto je Boh s nami? Ježiš odmietal zneužiť svoju moc na to, aby ho prijali do klubu vyvolených. A predsa niečo urobil. Otočil sa na päte a vrátil sa na loď. Nie je to vlastne znamenie? Znamením toho, že s farizejským uvažovaním a konaním zázrakov na počkanie nechce mať nič spoločné, ale aj toho, že ten, kto chce pochopiť, či Ježiš má zvláštne spojenie s nebom, sám potrebuje zostúpiť z pevnej pôdy paragrafov a dogiem a na vlastnej koži okúsiť hľadanie Boha vo vratkej loďke a na neistých vlnách. Boh, ktorého si farizeji chceli vymodelovať zo stoviek paragrafov, nie je skutočný Boh, a žiadať znamenie z neba zaváňa pofidérnou mágiou. Iba živý Boh, ktorý sa zjaví tam, kde ho človek nečaká, a robí to, čo zákony nemôžu pojať, je skutočným Bohom. S nami.