*Mk 8, 27-35:* **Kto si?** Hovorí sa, že **žiaden kráľ nie je veľký pred svojím vlastným komorníkom**. Dôvod je jasný: komorník vidí do najmenších detailov kráľovho života. Vidí nielen jeho verejný obraz a pompéznu nastrojenosť, ktorá v mnohých prípadoch nemusí byť ničím iným iba maskou, ale **aj jeho pravú skutočnú podobu**, ktorú v bežnom všednom dni, keď sa na nič nehrá a keď je taký, aký naozaj je. Preto bolo pre kráľa vždy veľmi dôležité **vybrať si toho správneho komorníka**. Nie len takého, ktorý by vedel **múdro mlčať** o veciach, ktoré vedel a ktoré nepotrebovali byť zverejňované, ale hlavne takého, ktorý bol **realista**. To znamená takého, ktorý nikdy nikoho, ani svojho vlastného kráľa **neidealizoval**. K tomu vám uvediem jednu celkom (nie) vtipnú **príhodu**: vraj kedysi dávno, keď ešte neboli autá v jednej vidieckej farnosti bola birmovka. Keď prišiel deň birmovky, nedeľa ráno, farnosť vyslala sedliaka po biskupa do biskupského mesta, aby ho na svojom koči priviezol. Keď sa blížili k obci, biskup **požiadal sedliaka, aby zastavil, že si potrebuje odskočiť**. Sedliak bol žiadosťou biskupa nielen **prekvapený**, ale aj **pobúrený**. „Aj vy, pán biskup, chodíte na záchod?" Takmer to ohrozilo jeho vieru.

Toto mám na mysli, keď pripomínam, že kráľ si vyberal komorníka nielen spomedzi ľudí, ktorí vedeli byť múdro diskrétni, ale aj realistickí. **Nikto z nás nie je perfektný**: ani kráľ, ani biskup, ani pápež, ani prezident... No **aj napriek tomu, predsa sú ľudia, ktorí aj pred svojimi vlastnými „komorníkmi" požívajú úctu**. O mnohých ich vlastní komorníci alebo tajomníci napíšu pamäte ešte po mnohých rokoch po ich smrti, ako to bolo napríklad v prípade mnohých pápežov, hlavne toho posledného storočia. Významnou je tu hlavne jedna idea: **ten človek síce mal i chyby a slabosti, no žil v pravde, úprimne sa snažil o svoj ľudsko-duchovný rast, na nič sa nehral, a teda v konečnom dôsledku to bol veľký človek, na ktorého sa nezabudne**.

Dnes sme si vypočuli **dialóg Krista so svojimi učeníkmi**: „Za koho pokladajú ľudia Syna človeka?" pýta sa ich. Ježiš kladie túto otázku svojim, obrazne povedané, „**komorníkom**", teda ľuďom, ktorí boli pri ňom najbližšie. Dňom i nocou boli s ním a on teda pred nimi nieže nič nezakrýval, ale ani zakryť nemohol.

Najprv ho informujú o názoroch, aké majú na neho ľudia, ktorí sú **jeho fan klub**om. Názory jeho ctiteľov a obdivovateľov a predpokladajme, že i nepriateľov (lebo Ježiš sa pýta na ľudí vo všeobecnosti) sú **vysoké**: **prorok**, **Ján Krstiteľ**, **Eliáš**. No toto všetko je **nič v porovnaní s tým, čo si o ňom myslia oni sami, jeho najbližší**. Ježiš je **pred svojimi „komorníkmi" Mesiáš**. Vidíme tu čosi nezvyčajné: obyčajne **je to naopak**. Tí, ktorí nás nepoznajú majú o nás vyššiu mienku, ako tí najbližší, ktorí nás poznajú do detailov. No **učeníci Ježišovi, ktorí s ním žijú v tesnej blízkosti, majú o ňom vyššiu mienku než tí, ktorí ho poznajú z diaľky** (hoci i mienka týchto vzdialených je vysoká). To sa bežne nestáva. Aj keď jeho ctitelia - pripomínam - si ho vysoko vážia a majú o ňom silne pozitívnu mienku, predsa **jeho najbližší mu dajú titul ten najvyšší možný**.

Ježiš im **zakazuje** to niekomu hovoriť. Prečo? Pravdepodobne preto, **aby si ľudia utvorili vlastný názor o ňom samom z toho čo vidia, čo počujú, čo s ním zažijú**... netreba mu robiť reklamu zvonka. Treba, aby sami zažili na svojej vlastnej koži, čo pre nich Kristus je. Aby sa **sami stali** takpovediac Ježišovými komorníkmi. Len si spomeňme na prípady, podobné povedzme tomu, keď sa Ježiš stretol **so ženou Samaritánkou pri Jakubovej studni**. A ona celá užasnutá uteká pre dedinčanov oznámiť im, že našla Mesiáša: „Poďte sa pozrieť na človeka, ktorý mi povedal všetko, čo som porobila! Nebude to Mesiáš?". A oni jej po tom, čo prišli a sami sa s ním stretli povedali: „Už veríme **nielen pre tvoje slovo, ale sami sme počuli a vieme**, že toto je naozaj Spasiteľ sveta." (por. Jn 4,1-42)

Čo nám zo toho vyplýva? Možno tri veci: 1) Evanjelium nás pozýva **zakúsiť osobne Ježiša**, t.j. stať sa jeho komorníkmi. Je síce dôležité počúvať svedectvo iných o ňom. No je omnoho dôležitejšie dostať sa do jeho blízkosti, stať sa účastníkom na jeho živote, vlastne jeho komorníkom, a takto sa presvedčiť, že on je Pravda. To sa dá ponáraním sa do jeho slov, skúmaním jeho mentality z príbehov o ňom, modlitbou a reflexiou nad ním, teda vzťahom s ním.

2) **Neidealizovať ľudí.** Nikto nie je perfektný za svojho života. Preto naša epizódka o kočišovi a biskupovi z nášho úvodu by mala byť pre každého z nás varovaním. Každý má svoje slabosti, zápasy, chyby, pády. O mnohých vie len on sám a Boh, mnohé poznajú len tí najbližší. No aj napriek tomu na to, aby sme niekoho zobrali vážne ako morálnu autoritu je potrebné, aby sme si overili jeho úprimnosť. Ak niekto hrá, a robí to vedome, ten človek potom nie je pre nás autoritou.

3) No a konečne, **to isté platí pre nás**. Každý z nás je obklopený blízkymi ľuďmi. Sú však i takí, ktorí sa radšej blízkosti vyhýbajú, aby ich iní neprekukli. Toto však nefunguje. Ako sa to robí nám ukázal Ježiš: žil v blízkosti s dvanástimi „komorníkmi". A nebál sa ich hodnotenia. Dokonca si dovolil v ich prítomnosti sa rozčúliť, byť vyčerpaný, ba i bojovať s krížom, ako tomu bolo v Getsemanskej záhrade. No tým nič nestratil na svojom kredite. A možno práve preto to toľko ľudí zobralo vážne. A tak isto to funguje i v našom živote. Preto je aj dnes veľa komorníkov, ktorí o tých, ktorým slúžili, a ktorých poznali úplne zblízka a teda ich mali prekuknutých napíšu knihu, ktorou vydajú svedectvo o veľkosti týchto ľudí.

Kiež sa i my pustíme tou istou cestou.