(Ježiš) povedal: Kto chce ísť za mnou, nech zaprie sám seba, vezme svoj kríž a nasleduje ma.“   
Mk 8, 34 – 9, 1, Gn 11, 1 – 9; Ž 33   
Ľudia sú bohatí aj chudobní, štíhli aj plnoštíhli, liberálni aj konzervatívni, no okrem smrti majú jedno spoločné – svoj kríž. Niet človeka, ktorého by negniavila nejaká ťažoba. Preto v Ježišovej výzve vziať svoj kríž nejde ani tak o fakt kríža, tomu sa človek nevyhne, ako o postavenie sa ku krížu čelom. Znamená to netváriť sa, že tu nie je, neutekať od neho, ale vziať ho ako fakt, naučiť sa s ním žiť, ba čo viac, vyťažiť z neho maximum pre svoj život. O Ježišovi a jeho kríži sa píše: „Z toho, čo vytrpel, naučil sa poslušnosti“ (por. Hebr 5, 8). Naučil sa načúvať tepu života, tepu svojho srdca, skrze ktoré s ním hovoril Boh, a skrze svoje ťažoby chápal ťažobu ostatných. A naopak. Slová o nutnosti postaviť sa krížu čelom nie sú pesimistickými slovami po prehranom zápase. Sú presným opakom toho, ako sa k problémom stavali zákonníci a farizeji, ktorí pre uľahčenie kríža ľudí nepohli ani prstom (por. Mt 23, 4). Iba nezastrený pohľad na vlastný kríž nás naučí nezastrenému pohľadu na kríže iných.