**2. nedeľa pôstna (B)**  - Mk 9, 2-10: **"Som na teba hrdý!"**

Možno ste videli film **Mŕtvy muž prichádza**. Je to skutočný príbeh jednej rehoľnej sestry, **Helen Prejean**, ktoré doprevádza na trest smrti v štáte Louisiana mladého muža menom **Robert**. Raz si všimla, ako sa Robert snaží získať si dôveru jedného z dozorcov, ktorý bol milým človekom, sálajúcim zo seba črty otca. Helen k tomu poznamenáva: „**Robert nikdy nemal skutočného otca**. Jeho otec strávil 27 zo svojich 53 rokov vo väzení. Pri myšlienke na neho som si pomyslela na svojho vlastného otca. **Jedným z najsilnejších zážitkov pre človeka je vedomie, že jeho otec je na neho hrdý.** Ja som bola pre môjho otca pisárkou, ktorá mu robila zápisy z dovoleniek do našej rodinnej kroniky. Vždy, keď ma predstavoval svojim priateľom alebo kolegom z práce mal vo svojom hlase čosi špeciálneho: „A toto je moja dcérka Helen." V prítomnosti neznámych ľudí som ticho stála a pevne sa ho držala za ruku. Keď odišli, jeho ruku som stlačila ešte pevnejšie a začala som sa ho vypytovať na všetko to, čo som videla alebo čo ma zaujalo. **Dieťa je schopné cestovať bez strachu hoci aj na mesiac, ak má v sebe pocit, že je pri ňom otec, ktorého miluje a ktorý miluje jeho a ktorý mu dodáva pocit istoty a bezpečnosti.**"

Možno na pozadí tohto príbehu pochopíme, **čo sa to vlastne odohralo na vrchu Tábor**. Pre koho toto premenenie bolo: **pre Ježiša alebo pre apoštolov**? Niektorí hovoria, že pre apoštolov a tým aj pre nás. V dnešný deň uvažujeme o tom, ako je dôležité v ťaživých momentoch života vidieť svetlo na konci tunela, ktoré dá silu nášmu kráčaniu vo chvíľach keď sme zmätení, unavení alebo znechutení. Ježiš hovoril apoštolom a svojom utrpení a boli tým zmätení. Dal im teda zažiť predchuť svojej slávy. Posolstvo dnešného dňa nám hovorí o nevyhnutnosti zažívať vo svojom živote **chvíle extázy, odstupu, povzbudenia a občerstvenia**. A to nielen v duchovnom zmysle, ako som to popísal s myšlienkou utrpenia u apoštolov, ale aj v zmysle telesnom i duševnom. Človek toto všetko potrebuje kvôli rovnováhe.

Je pravda, i toto všetko je posolstvo dnešnej udalosti. **No pre evanjelistu Marka sa zdá, že Ježišova skúsenosť na vrchu Tábor je o niečom inom.** O čom asi? O tom, **ako ho jeho vlastný Otec potľapkal po pleci a povedal mu: „Odvahu! Nevzdávaj sa. Má to zmysel. Pokračuj v začatej ceste!"** V Markovom evanjeliu Otec o Ježišovi svedčí dvakrát. Tieto svedectvá sú určené nielen pre jeho okolie, ale aj pre neho samého. Prvý krát to bolo pri jeho krste. Teraz to je po druhý raz. **„Ty si môj milovaný syn. Mám v tebe zaľúbenie. Som na teba hrdý."** Hoci mal pred sebou temnú budúcnosť, s Otcom po svojom boku sa nemusel báť ničoho. Z hory teda odchádzal povzbudený a občerstvený viac Ježiš než jeho apoštoli.

**Je dobré rozprávať o Ježišovi takto?** Nie je to podceňovanie jeho osoby i jeho odhodlania? Nemal Ježiš odvahu v malíčku a nebol suverénnym hrdinom? **Nie.** Jeho potenie sa krvou v Getsemanskej záhrade je toho svedectvom. Ježiš tým, že sa stal človekom, sa chvel strachom, prežíval chvíle slabosti, mal svoje zápasy, jeho duša bola krehká. Preto potreboval oporu i uistenie. Potreboval toto všetko od ľudí, a potreboval to i od samého Boha.

Aké dôležité sú takéto povzbudenia pre nás! Predstavte si **dieťa, ktoré ide na ťažkú operáciu**. Bojí sa, plače. Otec alebo matka no však povzbudzujú: „Musíš tam ísť. Bez toho to nejde." Dieťa to vie. Nechá sa presvedčiť. A mama či otec, ktorí s ním trpia, možno ešte viac, než ono samo, ho uistia o svojej prítomnosti a o svojom cítení s ním. „Choď! Budem tu pri tebe! Neboj sa!" **Takéto povzbudenia potrebujeme aj keď už nie sme deti.** Každý ich hľadáme, každý ich potrebujeme. Ak v našom živote chýbajú, klátime sa, sme si neistí sami sebou, nemáme odvahu, nie sme si istí ničím, ani sami sebou.

Je preto dôležité, aby sme takýchto ľudí vo svojom živote **mali**. A tiež je dôležité, aby sme takýmito ľuďmi tiež **boli** pre iných. Pre svoje **deti**, ak sme rodičia, pre svojich **zverencov**, ak sme učitelia, vychovávatelia, alebo kňazi. Pre svojich **priateľov**, ak sme normálne sa vyvíjajúcimi ľuďmi. Ale i pre **náhodných**, či neznámych ľudí, na ktorých vidíme, že postrádajú odvahu pokračovať vo svojej ceste.

Známy duchovný autor **Henri Nouwen**, ktorý bol dlhé roky univerzitným profesorom, sa rozhodol, že nechá svoju kariéru a bude žiť v komunite Archa a tam sa venovať postihnutým ľuďom. Raz za nich prišlo postihnuté dievča z komunity a hovorí mu: „Henry, **môžeš mi dať požehnanie?**"

Otec Nouwen automaticky vyhovel žiadosti a palcom jej urobil na čelo krížik. Namiesto poďakovania dievča prudko zaprotestovalo: „Nie, to nie je nič. Chcem skutočné požehnanie."

Nouwen si uvedomil, že to urobil trocha zo zvyku a trocha bezducho. Preto dodal: „Prepáč, dám ti skutočné požehnanie, keď budeme všetci na modlitbách."

Po obrade, keď asi tridsať osôb sedelo v kruhu na dlážke, otec Nouwen povedal: „Janet ma požiadala, aby som jej dal zvláštne požehnanie."

Dievča vstalo a pobralo sa ku kňazovi. Nouwen mal oblečené dlhé biele rúcho so širokými rukávmi, ktoré mu splývali z ramien a zakrývali ruky. Janet ho spontánne objala a položila mu hlavu na hruď. Otec bez toho, že by na to myslel, ju zahalil svojimi rukávmi tak, že skoro zmizla v záhyboch jeho habitu.

V tom objatí jej povedal: „Janet, chcem, aby si vedela, že si milovaná Božia dcéra. V Božích očiach máš nesmiernu cenu. Tvoj krásny úsmev, tvoja vľúdnosť v spoločenstve a všetko dobro, čo robíš, nám ukazujú, že si krásne stvorenie. Viem, že sa v týchto dňoch necítiš najlepšie a že v srdci nosíš smútok, ale chcem ti pripomenúť, kto si. Si mimoriadne dievča. Boh a všetci, ktorí sme tu, ťa veľmi milujeme."

Janet zodvihla hlavu a pozrela sa na otca Nouwena. Jej široký úsmev prezrádzal, že toto požehnanie naozaj cítila a prijala.

Keď sa vrátila na svoje miesto, všetci postihnutí si žiadali požehnanie. Aj jeden z asistentov, dvadsaťštyriročný mladík zdvihol ruku a povedal: „A ja?"

„Samozrejme, aj ty," povedal otec Nouwen. „Poď sem."

Objal ho a povedal mu: „John, je to pekné, že si tu. Ty si milovaný Boží syn. Tvoja prítomnosť nám všetkým prináša radosť. Keď sú veci ťažké a život tiež, spomeň si, že ťa miluje nekonečná láska."

Mladík sa na neho pozrel so slzami v očiach a povedal: „Ďakujem, ďakujem..." (Bruno Ferrero: Vie to iba vietor, Don Bosco, Bratislava, 2002, str. 32-34)

**Takéto niečo zažil, Ježiš na hore Tábor a preto mal silu pokračovať v ceste lásky a nás vykúpiť.**