**Mk 9,38-43.45.47-48: ODTNI**! **Je jasné, že slová Ježišove o odtínaní rúk a nôh a vylupovaní očí nemožno brať doslovne.** Hoci nepochybujem o tom, že v dejinách kresťanstva nechýbali ani takí, ktorí ich doslova zobrali a možno si zo svojho tela v snahe vyhnúť sa hriechu kde čo aj „odťali“, nebola to norma. Aby som bol konkrétny: počul som o jednej starokresťanskej dievčine, ktorá si v strachu, že bude mravne zneužitá istým mužom, znetvorila tvár. Alebo o starokresťanskom spisovateľovi Origenovi, že sa vraj samozmrzačil, aby sa tak vyhol pokušeniam proti čistote. Hoci k prvému prípadu Cirkev pristúpila s rešpektom (hoci nie s odporúčaním), voči druhému sa Cirkev jasne ohradila. Origena, aj napriek tomu, že vynikal svätosťou života a že patril medzi veľmi plodných spisovateľov patristickej éry, nevyhlásila za svätého. Dôvodom bolo zrejme to, že kde niet pokušení, nemôže byť ani boja, a potom teda ani zásluh. Zásluhy má iba ten, kto naozaj s hriechom a proti hriechu bojuje.

**O čo teda Ježišovi v evanjeliu išlo?** Pozrime sa na to – išlo mu tri veci: (1) **hriech**, (2) **našu nerovnakosť v náklonnosti k hriechu**, (3) nevyhnutnosť **radikalizmu**.

**(1) Hriech** je realita, ktorú dnes mnohí **zavrhujú**, a to dokonca aj medzi veriacimi. Hriech ako koncept odvrhujú odvolávajúc sa pri tom na, bohužiaľ, často infantilné spovede zo svojho detstva, kedy sme sa sústreďovali na to, či sme kradli čerešne z farskej záhrady alebo ubližovali psom, prípadne chodili poza školu namiesto vyučovania. Samozrejme, aj toto boli a sú hriechy. Deti treba od malička učiť, čo je dobré a čo je zlé a kde je hranica medzi týmito dvoma. Lenže nakoľko vo svojom vedomí hriešnosti sme pri dospievaní ďalej nedozrievali, ostali sme pri týchto detských predstavách. Hriech ale bez ohľadu na to jestvuje a jeho následky sú často nedozerné. **Hriech je v skutočnosti stav neslobody a seba-ničenia.** Je to však stav, ktorý si hriešnik uvedomuje. Toto je dôležitá poznámka. Aj keď je samozrejme jasné, že môžeme **objektívne** o niekom povedať, že žije v hriechu a deštrukcii, ak to on osobne tak nechápe, tento náš postoj mu bude pripadať smiešny. Lenže ak v takomto stave bude pokračovať, jedného dňa sa aj on sám začne určite osobne stretávať **s ovocím tohto svojho stavu, a ak je rozumný, začne mu byť jasné, že jeho život je chytený v otroctve, deštrukcii a že smeruje k rozkladu.**

Uvediem vám zopár príkladov. Pred časom som sa stretol s istým mužom, ktorý sa mi zveril so svojím zúfalstvom v snahe vyriešiť si svoj **problém nezvládnutej sexuality**. Je to niečo, čo na začiatku začína ako niečo celkom nevinné: veď je toho všade, prečo nerobiť to, čo ostatní. **No pomalé poľavovanie dostane človeka do stavu, v ktorom je totálne chytený a kde nie je schopný zo svojej vlastnej vôle urobiť už celkom nič.** Spomínaný muž svoj stav presne takto popisuje: napriek tomu, že je ženatý a má manželku, ktorú úprimne miluje, tajne robí veci, za ktoré sa hanbí a ktoré ho pomaly ale isto ničia. A jeho manželstvo tiež. Sexualita nie je však jediná oblasť, kde človek takto bojuje. Sem patrí oblasť aj **iných závislostí**, niekedy **zabíjania času** a **flákania povinností** a pod. Niečo, čo na začiatku začalo jemnými priestupkami, no neskôr sa to stalo **súčasťou charakteru človeka**, tak silne vtkanou do jeho bytosti, že sa to už nedalo oddeliť.

**(2) Sme však rôzni. Nie všetci hrešíme v rovnakých oblastiach a nie všetci sme rovnako naklonení k zlu.** Poviem vám jedno prirovnanie - **prirovnaním k loďke**. Sú ľudia, ktorí prežijú život ako loďka na pokojnej vode. No sú aj takí, ktorých život sa podobá loďke zmietajúcej sa na rozbúrenom mori. S týmto prirovnaním plne súhlasím. Moje spovedná prax je podobná. **Sú ľudia, ktorí akoby zázrakom neprežívajú nejaké mimoriadne alebo dramatické pády, a dalo by sa povedať, ako keby boli uchránení mnohých typických hriechov mladosti.** A to nie preto, že by sa nevyvíjali normálne. Niekedy premýšľam nad tým, čím to je. Ťažko na to nájsť odpoveď: niekedy **výchovou**, niekedy možno aj **génmi**. Keď tu myslíme na gény, máme na mysli možno niečo podobné, ako keď napr: v rodinách, kde bola cukrovka, je zvýšené riziko výskytu cukrovky u potomkov, alebo kde sa nachádzal v niekoľkých pokoleniach alkoholizmus, potomkovia budú zraniteľnejší, preto si musia dávať viac pozor, ako tí, v rodinách ktorých sa alkoholizmus nenachádzal. Toto všetko iste hrá rolu, no iste je tu dôležitá aj **Božia milosť**. Je možné, že Boh si niektorých ľudí z toho či onoho dôvodu akosi chráni. **Nemyslím však, že jestvuje niekto, kto by bol z boja so zlom vo svojom osobnom živote celkom vylúčený.** Ono sa to kompenzuje možno v inej sfére. Spomeniem príklad **s pannami z prvokresťanských čias**. Boli to ženy, ktoré sa Bohu oddali svojím sľubom čistoty. A mnohé z nich boli naozaj až obdivuhodne úspešné. Lenže je známe, že keď sv. Augustín píše pre tieto panny svoje listy, takmer **jedným dychom hovorí aj o panenstve, aj o pýche**. Tieto dve veci ako keby išli ruka v ruke. Kde nie je veľa problémov v boji s hriechmi, tam je aktuálny ten najväčší: pýcha.

**(3) Tam, kde je však silná náklonnosť k nejakému konkrétnemu hriechu, treba jednoznačný radikalizmus.** A presne o tom je dnešné evanjelium, keď hovorí o odtínaní rúk nôh a vylupovaní očí. Je dôležité, aby človek spoznal, čo to je **/to/,** čo jemu osobne neustále spôsobuje, že upadá do hriechu. **U každého to môže byť niečo iné, preto všeobecné odsudzovania niektorých spôsobov činnosti alebo aktivít nie sú namieste.** Napríklad odsudzovať televízor alebo internet, pretože je tam možné vidieť nemravné filmy alebo obrázky, je úzkoprsé. Alebo zakazovať ľuďom chodiť na plaváreň alebo na iné podobné miesta len preto, že tam je možné vidieť polonahých alebo nahých ľudí, je tiež trocha krátkozraké. **Môže byť však naozaj pravdou, že pre niekoho tieto veci sú neustálym kameňom úrazu.** Ak ja chodím na kúpalisko preto – /*a niekedy to nemusí byť otvorene poznaný motív, preto je nutné skúmať aj svoje podvedomie*/ –, aby som tam videl polonahých či výslovne nahých ľudí, a potom mám problémy, je jasné, že tu asi nepomôže nič iné, iba kúpalisko alebo podobné zariadenie - **odťať**. **Ak tam však chodím zo zdravotných, športových či iných zdravých dôvodov, nemám dôvod čosi odtínať.** A ak si neviem rady s televízorom, ak pri ňom zabíjam desiatky hodín, a potom nemám času na iné povinnosti, alebo pozerám filmy, ktoré ma vedú k problémom v oblasti mojej osobnej sexuality, potom je jasné, že musím uvažovať, či by nebolo dobré televízor z môjho života odťať. Podobne je to so všetkými vecami, ktoré nie sú zlé vo svojej podstate (napríklad pozerať pornografický film je čin zlý vo svojej podstate, tam by uvažovanie, že či ma to vedie k hriechu alebo nie, bolo scestné). V takýchto prípadoch nepomôže nič iné, iba staré latinské príslovie: „In fuga salus“ [V úteku je spása], alebo nové české: **„Když seš sláma, k ohni nelez!“**

**Niektorým možno takéto slová budú pripadať smiešne. No len dovtedy, kým si sami neuvedomia hĺbku svojho otroctva a deštrukciu svojho stavu.** Keď sa nám začne život rozpadávať len preto, že sa čím ďalej tým viac ponárame do šablón správania, v ktorých nemáme žiadnu možnosť povedať nie, potom je stav naozaj vážny. Jestvuje veľa ľudí, ktorí sú kompetentní a schopní v mnohých oblastiach svojho života, no zároveň sú otrokmi hriechu, v ktorom nie sú schopní urobiť takmer nič alebo úplne nič. Takéto povedomie musí byť veľmi ponižujúce. **A tu nepomôže naozaj nič iné, iba zásadne a radikálne sa vyhýbať veciam, ktoré vo mne vždy a stále vyvolávajú búrku.**

**Boj s hriechom nie je ľahký**. Je však nevyhnutný. Inak nám hrozí strata slobody a naozajstná deštrukcia. Ak niektorí namietame, že ani odtínanie príležitostí nám nepomohlo, spomeňme si na slová pisateľa listu Hebrejom: „V boji proti hriechu ste ešte neodporovali až do krvi.“ (Hebr 12,4)

**26. nedeľa cez rok (B)**  
UPC, 28. 9. 2003 *Mk 9, 38-43. 45. 47-48:* **Závisť**

Začnime príbehom. Istý muž je šťastne **zosobášený so ženou**, ktorej telesnú i citovú spoločnosť hlboko vychutnáva. Je **spokojný so svojou prácou** ako stredoškolský profesor a **zarába pomerne pekné peniaze**. **Štvrť**, v ktorej žije je slušná a **jeho deti** navštevujú dobré školy. Má viacero **priateľov a mnoho známych**. Skrátka, keby ste ho vyzvali, aby sa zamyslel nad svojím životom, iste **by odpovedal, že je v podstate dieťaťom šťasteny**.

Vtom dostane pozvanie na **stretávku** so svojimi bývalými spolužiakmi po 20 rokoch od skončenia školy. Rozhodne sa, že pôjde. Je zvedavý, ako sa vodí jeho dávnym spolužiakom.

Na stretnutí náš profesor **zistí, že mnoho jeho bývalých spolužiakov** **zarába** omnoho viac, než zarába on. Ich zamestnania sa zdajú byť **vzrušujúcejšie** a prinášajú im **väčší obdiv** a rešpekt, než je jeho. Žijú v **bohatých mestských štvrtiach**. Ich **deti navštevujú** výberové súkromné školy. Navyše, mnohí z jeho spolužiakov si zobrali za **manželky ženy, ktoré sú vzdelanejšie ba i príťažlivejšie,** než tá jeho. Jasne povedané, veľké množstvo jeho bývalých spolužiakov, ktorí sa mu počas ich štúdií ani zďaleka nevyrovnali v akademických i spoločenských úspechoch dosiahli vyšší spoločenský, ekonomický a profesionálny status, než on.

**Ako sa tento náš profesor asi cítil, keď sa po víkendovej stretávke vrátil domov?** Menejcenný. Trýznený pocitom zlyhania. Zotázňujúci svoju hodnotu ako jedinca. Mrzutý voči svojej žene, že nie je niečím viac než čím je a ubolený, že sa uspokojil s niečím omnoho menej, než by si bol zaslúžil. Kritický voči vzdelaniu, ktoré dostávajú jeho deti. Nespokojný s jednotvárnosťou jeho práce s priemernou mzdou, ktorú zarába. Hromadiac tajné nepriateľstvo voči svojím úspešným spolužiakom, vyzbrojený želaním – možno úplne nevedomou – aby sa im čosi nepríjemného prihodilo.

**Čo sa vlastne počas víkendu stalo?** **Zmenilo sa v skutočnosti niečo v profesorovom živote počas tých troch dní, ktoré strávil na stretnutí?** Je jeho **žena** škaredšia než bola v predchádzajúci piatok? Znížili mu **plat**? Sú **jeho** **činnosti**, ktoré má ako učiteľ, vedec a spisovateľ iné v toto pondelkové ráno, ako boli pred troma dňami, keď odchádzal na cestu? Zhoršilo sa počas predchádzajúcich 72 hodín niečo na **kvalite vyučovania** v školách, ktorú navštevovali jeho **deti**? Alebo sa vari on sám, ako osoba **náhle a** **nečakane** **rozvinul** **do** **inteligentnejšieho** **a schopnejšieho** **človeka** a to až tak, že jeho manželka, ktorej telesnú a citovú spoločnosť hlboko vychutnával pre svojou cestou je teraz veľmi otázna, nezaujímavá a nudná?

**V skutočnosti, objektívne sa v jeho živote v tento pondelok nezmenilo nič.** Čo sa ale predsa zmenilo je nový pohľad, ktorý má profesor na seba samého. Závisť voči jeho bývalým spolužiakom sa pre neho stala zdrojom psychickej bolesti, ktorá silne ovplyvňuje to, ako sa cíti v súvislosti s mnohými vecami. Otázka však znie: prečo vlastne závidí?

Pozrime sa na **iný príklad**. Rozpráva ho **Benedikt Groeschel**. Je o istom Bratovi menom **Francesco Maria Croese di Comporosso**, ktorý žil v 19. storočí vo františkánskom kláštore v Janove. Dnes je vyhlásený za svätého. No prežil si toho nemálo. Jedného dňa prežil nasledujúcu udalosť:

Tak ako vždy, aj dnes sa pripravoval na náročný deň, ktorý mal pred sebou svojimi bežnými modlitbami a pobožnosťami v barokovej kaplnke kláštora. Už predtým si pripravil náčinie potrebné k svojej práci počas dňa. Jeho hnedý plášť ležal na chórovej lavici za ním. Nachystal si vrecia a nádoby, ktoré potreboval pri žobraní jedla pre svojich spolubratov. Každý vedel, že v skutočnosti viac jedla rozdá ako dostane. Vo svojich smiešnych ťažkých sandáloch chodil hore dolu po bočných uličkách frekventovaného prístavu Janova 19. storočia. Usmieval sa, keď vyučoval chudobné deti prístavu, ktoré žili v dokoch prístavu, kde neskôr budú aj počas celého svojho života pracovať. Obyčajne na neho už čakali. A nielen deti. Dnes bol veľmi šťastný, lebo jedna milá pani mu poslala 100 krásnych pohľadníc Jezuliatka. Dokonca aj tí najdrsnejší námorníci zabudli na svoj prevzatý antiklerikalizmus a cynizmus, ako sa tak postavili do radu na pohľadnicu.

Mnohým z nich hovorieval priamo, čo si myslel. Dopočul sa, že jeden námorník zbil svoju ženu keď prišiel domov opitý. A ďalší na Piatom doku boli dobrí chlapci, no stále ho volali „**svätý otče**“. A on nebol ani svätý ani kňazom nebol, tak si myslel, bol obyčajným, jednoduchým bratom. Oh, nesmie zabudnúť, starému Carlovi sľúbil doniesť cigaru. Jednu si zobral s kláštornej rekreačnej miestnosti, akože pre seba, no nevyfajčil ju z úcty k Božej Matke. Povedal si, že ju dá Carlovi. Dúfal, že predstavený si nevšimol, ako si ju strčil do svojho rukáva.

Keď Brat Francesco Maria vyšiel z kaplnky, zmeravel. Pred ním stojí páter Gvardián a čaká na neho. Vyzeral veľmi prísne a nevľúdne, ako vždy, no teraz, v toto ráno vyzeral aj nahnevaný.

S bratom sa rozprával ľadovým tónom. **„Vieš, čo Francesco, ty nie si jediný svätý v Janove.** **Je tu veľa iných svätých, ktorí sa však nepredvádzajú na verejnosti.** **Niektorí z nich žijú skrytý život v kláštore.** **Zostaneš doma.** **Pošlem iných žobrať.** **Aspoň nerozdajú všetko, čo vyžobrú každému, kto im porozpráva o svojich ťažkostiach.“**

Francesco bol zdrvený. Usmial sa – bola to jeho automatická reakcia – a vrátil sa späť do kaplnky. Čo ale bude s chudobnými, s námorníkmi, deťmi? Čo bude s Carlom? Všetci budú na neho čakať. Nepomyslia si, že na nich zabudol? Jeho srdce bolo zronené. No nesťažoval sa. Nemal v sebe nenávisť. Šiel pod kríž. Napriek svojej silnej povahe a pokročilému veku, začal plakať. Slzy mu husto stekali dolu lícami. „Ja som nikdy nepovedal o sebe, že som svätý. Nikdy som nevystupoval ako svätý. Boh to vie. Gvardián musel asi počuť, ako ma volajú tí chlapci na ulici. Že ma nazývajú „svätý otče“. Ja s tým však nič neurobím.“[[2]](http://www.upc.uniba.sk/index.php/kazne-mainmenu-4316/23-kazne-v-roku-2003-b/1356-26-nedela-cez-rok-b-2003#_ftn2) Príbeh pokračuje ďalej. Francesco sa neskôr obetoval za chorých na choleru, ktorá v Janove zakrátko vypukla a Boh jeho obetu prijal. To však nateraz nie je dôležité pre našu dnešnú tému. Pre dnes je dôležité, ako sa predstavený, inak dobrý, zbožný a v skutočnosti aj celkom schopný človek trpel, keď videl vedľa seba svojho nenápadného spolubrata, ako je viac akceptovaný ľuďmi, ako je on sám.

Príbehov, ako sú tieto je nespočet. Všetky sú o jednej neresti, od ktorej nie je ušetrený – či si to prizná alebo nie – nikto na svete: **závisť** (alebo snáď môžeme ju zamieňať aj so slovom žiarlivosť). V dnešnom evanjeliu sme počuli, ako táto neresť hádže s apoštolom **Jánom**. Vidia človeka, ktorý v mene Ježišovom vyháňal zlých duchov. **Vyzýva preto Ježiša, aby mu to zakázal: „Učiteľ, videli sme kohosi, ako v tvojom mene vyháňa zlých duchov.** **Bránili sme mu to, veď nechodí s nami.“** Ježiš to však zavrhuje. Prečo toto Jánovi vadilo. Veď je to pekné, keď niekto robí to, čo ja a keď je v tom úspešný. Aspoň nás je viac a dielo sa rozvíja. Čiastočnú odpoveď nájdeme v samotnom evanjeliu na inom mieste. Vlastne je to v tej istej kapitole, z ktorej pochádza dnešné evanjelium. Istý človek prišiel za Ježišovými učeníkmi, aby jeho syna oslobodili od ducha nemoty. No nemohli to urobiť (Mk 9, 14-29). Oni teda úspešní neboli, kým tento, ktorý s nimi ani nechodil úspešný bol. Toto je častá vec. **Závisť, že niekto je úspešnejší ako ja.** A je to závisť, ktorá sa prejaví do nepriateľstva. Do tejto kategórie, ani by sme neverili patrí veľa vynikajúcich ľudí. Niekedy čítame dokonca v životopisoch veľkých ľudí, ako sa stali obeťou niekoho iného, ktorý nevedel zniesť, že oni neboli rovnako vyvolení na istú úlohu ako ktosi iný (ako to bolo aj v prípade brata Francesca).

**Veľkým paradoxom však je tzv.** **rivalita**. Kde nejde o neúspešných ľudí, ktorí so sebou alebo proti sebe bojujú. Ide tu o úspešných ľudí, ktorí pracujú na to istom poli no nevedia zniesť, že niekto iný je rovnako dobrí ako oni.

Prečo to je? **Závisť je choroba ducha, ktorá stojí na presvedčení, že keď iný je veľký alebo keď sa inému darí, ja som malý, ja ako keby som tým strácal.** **Je to choroba porovnávania.** Človek sa tu nesústreďuje na to, čo má v sebe a na rozvoj týchto svojich darov, ale na to, čo má v sebe iný a – nech to znie akokoľvek strašne je to tak – na zničenie toho druhého, alebo toho, čo ten druhý vytvoril. Spomeňme si na príbeh zo starého zákona zo života kráľa Šalamúna. Istej žene zomrelo dieťa. Začala tvrdiť, že dieťa inej ženy je jej. Že jej nezomrelo. Doviedli ich teda pre kráľa **Šalamúna**, aby ich rozsúdil. Každá z týchto dvoch matiek tvrdila, že dieťa je jej. Kráľ potreboval nájsť pravú matku. Preto vyniesol rozsudok: dieťa sa rozsekne napoly a každá dostane polovicu. Nepravá matka súhlasila. Pravá odmietla s tým, že nech radšej dieťa dajú tej druhej len nech zostane nažive. Samozrejme tým sa dalo najavo, ktorá zo žien je pravou matkou. **Vidíme tu jasnú bizarnosť, ktorá je v činnosti pri neresti závisti: človek je schopný obetovať aj veľké veci, dokonca aj život človeka, len aby druhý nevynikal.**

Preto je dôležité často si robiť **reflexiu** nad tým, čo sa v nás odohráva. A namiesto porovnávania sa skorej sústrediť na rozvoj svojich vlastných darov a na ďakovanie Boha za to, čo nám dal.

**A čo, ak sme my sami obeťou závisti druhých?** Ja jasné, že táto vec sa nám ťažko priznáva, lebo by nás mohla robiť domýšľavými. No predsa to jestvuje. Často nepochopíme zmenené správanie zo strany iných inak ako práve tým, že sme sa pravdepodobne stali obeťou ich závisti alebo žiarlivosti. Sú ľudia, ktorí dokážu svoje správanie radikálne zmeniť, a to aj voči svojim najlepším priateľom, keď zistia, že sa im čosi podarilo, alebo že sa im permanentne v nejakej oblasti darí lepšie ako im. V takom prípade si my veľa nezmôžeme. Dôležité je, aby sme to vedeli, aby sme tak zbytočne netrpeli v zmätku nad zmeneným správaním svojich bývalých dobrých priateľov. A možno problém pred nimi a spolu s nimi aj otvorili. Možno budú ochotní o tom s nami hovoriť. A nie stále nám ostáva aspoň jedno: modliť sa za nich.

Nech nás teda vedie Boží duch.