Mgr. Erika Repaská

Motivačná prednáška

# Pred motivačnou prednáškou

Pracujem na škole ako výchovný poradca školy, koordinátor prevencie a triedny učiteľ končiaceho ročníka. Nakoľko majoritu žiakov našej školy tvoria marginalizovaní žiaci, pravidelne bojujeme s dochádzkou a záškoláctvom. Tomuto problému nepomohla ani terajšia situácia, ktorá uvrhla vzdelávanie na dištančnú formu. Naši žiaci nie sú dostatočne vybavení technicky, takže on-line vyučovanie bolo skutočne len skupinové, nakoľko sa nie všetci žiaci mohli pripájať on-line. Ťažkú hlavu si z toho určite nerobili, pretože spolužitie v komunitách taktiež nepodporuje vzdelávanie. V komunitách sa riadia mottom: „ Žijeme tu a teraz, pre túto chvíľu a nehľadíme do budúcnosti.“ Preto je pre nich dosiahnutie vzdelania druhoradé.

Týmto systémom dištančného vzdelávania, sme všetci pedagógovia na začiatku školského roka pocítili, že sa naši žiaci opätovne potrebujú socializovať a navykať na určitý systém. Keďže som cítila potrebu riešiť situáciu záškoláctva, hlavne u žiakov končiaceho ročníka, ktorí sa pripravujú na záverečné skúšky, rozhodla som sa spoločne so sociálnym pedagógom urobiť všetky potrebné kroky, aby sa situácia zlepšila. Dva týždne pred začiatkom vzdelávania sme spoločne pripravili a zorganizovali aktivity zamerané na význam a potrebu vzdelávania. Najvyššiu pozornosť sme venovali všeobecnému hlavnému cieľu, ktorý by mal byť prioritným u každého žiaka. Počas prevenčnej  prednášky sme žiakom položili viacero otázok, jednou z najzložitejších bola pre žiakov otázka, či je v živote človeka dôležité, mať nejaký cieľ. Pri vyšpecifikovaní osobných cieľov, mala menšia časť žiakov problém s popísaním osobného cieľa, niektorí nevedeli popísať svoj cieľ, alebo ich odpoveďou bolo, že žiaden cieľ nemajú. Na pomoc hľadania osobného cieľa sme v tomto prípade volili cestu osobných záujmov, čo radi robia, čo ich zaujíma a čo by chceli ďalej rozvíjať.

**Aktivita:** „Nakresli cestu svojho vzdelávania“ - sociálny pedagóg nakreslil cestu na tabuľu, kde jednotlivo popísal kroky súvisiace so vzdelaním od materskej školy až po súčasný ročník. Najväčšiu pozornosť sme venovali možnostiam  po úspešnom  ukončení  záverečných skúšok. Čo robiť s výučným listom v ruke. Následne sme žiakov namotivovali pre ďalšie vzdelávanie v nadstavbových ročníkoch kvôli lepšiemu uplatneniu na trhu práce.

Z tejto aktivity vyplynulo, že by bolo efektívne, urobiť prednášku zameranú na význam budovania kariéry, bariéram na trhu práce najmä súvisiacich s nedostatočným vzdelaním a poukázaním na riziká nezamestnanosti.

Po absolvovaní prvých stretnutí vzdelávania mi bolo jasné, pre akú úlohu sa rozhodnem. Mojou voľbou bola motivačná prednáška a nebudem popierať, že rola sociálneho pedagóga zohrala dôležitú úlohu pri mojom rozhodovaní. V tomto prípade ide o absolventa našej školy, zároveň je blízky žiakom aj svojim pôvodom. Aj napriek tomu, že je našim kolegom, len prvým rokom, je vidieť, že ho žiaci akceptujú a jeho názory a rady sú pre žiakov veľkým prínosom.

Za cieľovú skupinu sme si zvolili dve skupiny žiakov, žiakov končiaceho tretieho ročníka a žiakov druhého ročníka. Dve skupiny sme si vybrali z dôvodu porovnania, aby sme mohli zaznamenávať zmeny v zmýšľaní žiakov. Samozrejme sme u žiakov druhého ročníka ešte pred samotnou prednáškou vykonali aktivity zamerané na význam vzdelania, aby sme obe skupiny mohli objektívne porovnávať.

Hlavným cieľom prednášky bol význam vzdelania, no okrem iného ako si vytýčiť svoj vlastný cieľ a čo je potrebné pre jeho dosiahnutie urobiť. Pre nás bolo veľmi dôležité, aby si žiaci uvedomovali svoju cenu, aby nepodliehali tlaku komunity, ale vážili si seba samých.

Nakoľko sme obaja, ja a sociálny pedagóg, poznali obe skupiny žiakov, dohodli sme sa spoločne na jednotlivých častiach prednášky. Rozhodli sme, ktoré kľúčové slová budeme presne definovať a pozdvihovať (kariéra, spoločenský status, trh práce, bariéry na trhu práce, nuda, kariérny rast, životný cieľ). Okrem iného sme dohodli aj všetky technické náležitosti, ako miesto a čas konania jednotlivých prednášok.

# Realizácia motivačnej prednášky

Motivačnú prednášku sme zorganizovali v učebni výpočtovej techniky s interaktívnou tabuľou. Žiaci sa v tejto učebni cítia príjemne, nakoľko sa tu pravidelne pri podobných aktivitách stretávajú a prostredie je im dostatočne známe. Sedia za „okrúhlym“ stolom a cítia pocit rovnocennosti.

Samotná prednáška bola rozdelená do troch častí. Prvá časť prednášky bola zameraná na definíciu kľúčových slov. Žiaci pomocou brainstormingu sami definovali jednotlivé pojmy a svoje predstavy a názory porovnávali s konkrétnou definíciou. Najväčší problém mali žiaci s definíciou sociálneho statusu, pre nich bol samozrejmosťou status na sociálnych sieťach, no nevedeli ho predefinovať na sociálny status. Nápocnými nám boli obrázky jednotlivých povolaní, ktoré na tento status poukazovali. Všetky ostatné pojmy žiaci definovali bez menších ťažkostí.

Druhá časť prednášky bola zameraná na životnú cestu sociálneho pedagóga. Opísal celý cyklus svojho vzdelávania so všetkými radosťami ale aj starosťami. Poukázal aj na svoj pôvod, kvôli ktorému pociťoval v priebehu svojho vzdelávania diskrimináciu. Nevykresľoval svoju cestu cez ružové okuliare, práve naopak, poukázal nielen na problémy, ktorým musel čeliť, ale aj osoby, ktoré mu dokázali pomôcť a nasmerovať ho. Čo však žiakom prízvukoval, bolo slovo cieľ, dôvody a jednotlivé kroky, ktoré ho viedli k jeho dosiahnutiu. Zároveň žiakom ukázal, že jeden cieľ nestačí ak chceme napredovať. Porozprával im vlastné skúsenosti z prijímacích pohovorov, na čo všetko sa musia pripraviť, aby dokázali čeliť požiadavkám trhu.

V tretej časti prednášky sme mali pre žiakov pripravenú aktivitu „prijímací pohovor“. Na troch kartičkách boli popísané jednotlivé role žiakov pre tri skupiny:

1. rola zamestnávateľa s ponukou miesta,
2. rola uchádzača o zamestnanie a jeho získané vzdelanie,
3. rola pozorovateľa.

Žiakov sme rozdelili do troch skupín a nechali ich vylosovať si jednu z kartičiek. Každá skupina mala cca.15 minút na prípravu prijímacieho pohovoru. Bolo na nich, ako si role rozdelia, kto bude zamestnávateľom, kto bude uchádzačom, kto pozorovateľom. Úlohou pozorovateľa bolo sledovať pohovor a vyzdvihnúť všetky pozitíva jednotlivých pohovorov, ale poukázať aj na chyby, ktoré si všimol. Zároveň mal pozorovateľ dať návrh, ako by inak reagoval, aby sa tejto chyby nedopustil. Táto časť nám zároveň dávala aj spätnú väzbu na to, ako žiaci dávali pozor, čo všetko si z prednášky odnášajú, ale aj k čomu by sme sa mali ešte raz vrátiť.

# Po motivačnej prednáške

Dovolím si tvrdiť, že cieľ prednášky sme splnili maximálne na 70 percent. Žiaci si uvedomujú význam vzdelania, ale cesta k jeho dosiahnutiu ich stojí veľa odriekania, okrem iného aj presadzovania sa v komunite. Vždy bojujeme s myslením komunity a nie samotného jednotlivca. O jednotlivcovi hovoríme len vtedy, ak vidíme a cítime podporu zo strany rodičov. Bohužiaľ, v našej škole ide len o malé percentá žiakov, ktorých rodičia sú ochotní spolupracovať.

Počas prednášky sa nám podarilo aktívne zapojiť žiakov do diania. V prvej časti to bola metóda brainstormingu, kde nepočúvali len suchú teóriu, ale vychádzali z vlastných skúseností. Veľmi ich zaujal životný príbeh sociálneho pedagóga, čo bolo vidieť na ich otázkach, ktoré mu kládli. Ako napríklad: „Ako sa vysporiadal so smrťou svojho otca?, Čo mu pomáhalo pri prekonávaní prekážok?, Čo ho viedlo k zmene životného štýlu?, Prečo sa rozhodol pre kurz trénera?...“ V poslednej časti to bola samotná úloha hrania rolí. Nepodarilo sa nám zaujať všetkých žiakov aktivitou hrania rolí, pretože sme bojovali v jednej skupine s nezáujmom o túto aktivitu. Bolo to vidieť aj na ich prezentácii, počas ktorej si z toho robili srandičky. Nechali sme ich dohrať ich hru, ale hodnotenie sme prenechali na spolužiakov. Musím povedať, že nás milo prekvapila kritika ich spolužiakov a rovnocenných partnerov z ich vlastných radov.

Výber sociálneho pedagóga ako organizátora prednášky hodnotím veľmi pozitívne, určite by som to v budúcnosti nemenila. Každopádne by som tejto realizácii prednášky venovala viac času, nakoľko dve vyučovacie hodiny nepostačovali. Určite by sme pridali ešte jednu vyučovaciu hodinu. Ak by sme mali niečo zmeniť, tak sme sa zhodli práve na tej hodine.

Poučnou pre nás oboch bola práve tá kritika spolužiakov, pretože ju nikto z nás nečakal. Po viacerých skúsenostiach v takýchto situáciách, musím konštatovať, že žiaci ostali pri slovenskom jazyku. Ak sa im niečo nepáči, začnú používať rómsky jazyk, aby sme nerozumeli, čo si myslia, alebo čo sa im nepáči. V tomto prípade to bolo inak, čo veľmi odceňujem.