Ako o tom (Jozef) uvažoval, zjavil sa mu vo sne Pánov anjel.   
Mt 1, 18 – 24, Jer 23, 5 – 8; Ž 72   
Ako tesár a stavbár bol Jozef zvyknutý všetko presne naplánovať a radšej veci dvakrát zmerať. A to nielen, keď išlo o stoličky. Ak ide o život, plány majú ešte väčšiu cenu. Plány s Máriou, o novom dome, o prvom dieťati. Všetko sa mu však akosi vymklo z rúk. Niekto urobil cez jeho plány škrt červenou ceruzkou. Tak sa Jozef z plánovača a tesára stal človekom otázok. Každý krok, ktorý sa v jeho živote dial, bol automatickou otázkou. „Všetci vieme, aké to je, hľadať v tme svetlo. Nie pred maštaľou, ale možno niekde pri čakaní na pohotovosti. Na odstavnom pruhu pri diaľnici. Nad čerstvo zasypaným hrobom na cintoríne,“ konštatuje Max Lucado. Každý zažil situáciu, keď sa mu zvrtol život a svoje plány mohol zahodiť. Na niektoré veci pritom nie je možná bleskurýchla odpoveď. Všetko ukáže až čas a vývoj. Jozef čakal a v narodenom dieťati dostal odpoveď – Boh je s ním. Počíta s ním, a navyše – vybral si ho ako vychovávateľa svojho Syna! Kým na to Jozef prišiel, uplynulo veľa bezsenných nocí.