Ježiš povedal: *„Všetci vás budú nenávidieť pre moje meno.“*   
Mt 10, 16–23; Gn 46, 1–7. 28–30; Ž 37   
Je tajomstvom, prečo Ježišovo meno niekedy tak dráždi. Je to predsa človek, ktorý nikdy nikomu neskrivil ani vlas na hlave. Prečo vlastne dráždi dobro? Tým, že ho nerobíme dobre? Alebo ho presadzujeme násilne? Čiastočne aj preto, ale zaujímavým, históriou dosvedčeným faktom je, že pokoj, vyrovnanosť a sloboda človeka - iných ľudí neskutočne iritovala. O tejto problematike debatuje s divákmi aj film Bezstarostná jazda, v ktorom si dvaja motorkári, cestujúci naprieč Amerikou, žijú svoj život, nikomu nerobia nič zlé, a predsa iritujú svoje okolie. Chyba však očividne nie je v slobodnom, pokojnom a vyrovnanom človeku. Ľudí často jedujú chyby, nedostatky a méty, ktoré by tak radi odstránili, prípadne dosiahli, a pritom ich vidia v životoch ostatných. Ak nás teda niekto svojou vyrovnanosťou či slobodou vytočí, zrejme to nebude jeho chyba. Chyba bude niekde v našom vnútri, ktoré podvedome túži presne po takejto dobrote a slobode.