**Mt 10,34-11,1 Neprišiel som priniesť pokoj, ale meč…**

Verner Bergengruen v knihe *„Veľký tyran a súd”* opisuje obdobie stredoveku. V jednom malom mestečku niekto spáchal vraždu. Vraha sa nepodarilo vypátrať. Starosta mesta žiadal spravodlivé pátranie po vrahovi. Vládca, ktorému mesto podliehalo, sa vyznačoval veľkou hrubosťou a krutosťou. Ľudia sa ho báli, navzájom sa podozrievali, udávali a nenávideli. Keď výčiny vzrástli, vtedy jeden sväto žijúci remeselník sa prihlásil: Ja som to urobil. Pri vyšetrovaní sa pýtali na pohnútku. Nemal iného vysvetlenia okrem toho: *„Z času na čas je potrebné, aby niekto kvôli ľudu vzal na seba také utrpenie.”* *„Podľa teba nestačila Kristova obeta?”* Remeselník odpovedal: *„Kristova obeta to bol vrchol zadosťučinenia, ale z času na čas je nevyhnutné, aby sa zopakovala Golgota.”* On dozrel na to, že jeho smrť môže pomôcť druhým a upokojiť život v meste.

*„Neprišiel som priniesť pokoj, ale meč… kto vás prijíma, mňa prijíma .“* Naša prirodzenosť nie je zdravá. Prarodičia preniesli na nás dedičnú chybu. Všetci sa rodíme nie na vodorovnej rovine, ale na naklonenej. Na spodku tejto roviny je zlo, na vrchu je dobro. Ľahšie je skĺznuť, ako vystúpiť, preto je v nás boj medzi dobrom a zlom. Máme slobodnú vôľu. Môžeme si vybrať, ktorou cestou chceme kráčať. Ale len jedna vedie k Otcovi. Kto stratí svoj život pre mňa, nájde ho, hovorí Ježiš ďalej. Kvôli Bohu možno službou blížnemu strácať svoj život postupne, lebo ak dávame niečo blížnemu, oberáme sa o čas, pohodlie, strácame niečo zo seba, obetujeme sa. Ak to nerobíme, chceme si zdravie, silu a pohodlie nechať pre seba, neobetujeme to Bohu cez blížneho, raz o všetko prídeme, tam vo večnosti určite. Snáď každý z nás má na ruke hodinky. Veľakrát sa cez deň pozrieme, koľko je hodín. Áno, čas sa míňa, večnosť sa približuje, musíme začať strácať svoj život, aby sme získali ten večný.