Ježiš povedal: *„Nechajte oboje (pšenicu aj kúkoľ) rásť až do žatvy.“*   
Mt 13, 24 – 30, Jer 7, 1 – 11; Ž 84   
Mnohí teológovia definujú zlo ako nedostatok dobra, tak ako je tma nedostatkom svetla. Dobro a zlo, tma aj svetlo preto nutne koexistujú spolu. Niektorí ľudia si Ježišov príkaz byť dokonalí ako je dokonalý Otec (por. Mt 5, 48) pletú s násilným vytrhávaním zla zo sveta. Už to je zlé, pretože to znamená ustanoviť kádrovaciu komisiu, ktorá bude určovať, čo je dobré a čo zlé, pričom nikdy nebude vidieť do vnútra človeka. Navonok môžeme vidieť zlo, ale vo vnútri môže ísť o dobrú pohnútku. Napríklad, ak niekto ukradne chlieb, je to zlé, ale ako môžeme vedieť, či ho neukradol pre svoje umierajúce deti? A naopak, navonok môžeme vidieť dobro, a pritom vo vnútri bude páchnuť niečo nekalé, ako sa spieva v piesni skupiny Komajota: „Páni v kravatách občas naháňajú strach.“ Ježiš upozorňuje, že v honbe za vykynožením zla sa môže potopiť aj mnoho dobrého. Je preto oveľa efektívnejšie robiť to ako on – sústrediť sa na dobro. A záverečný rezultát nechať na toho, kto sa v tom dokonale vyzná.