**15. nedeľa cez rok A -** *Mt 13, 1-23:* **Typy pôdy**  
Možno si pamätáte na jeden obrad, ktorý sa tradične praktizuje v niektorých oblastiach **pri sobášoch**: na mladomanželov pri východe buď s kostola alebo pri príchode do **svadobnej sály hádžu ryžu**. Je to švanda, ale môže to **byť aj trocha nepríjemné**. Ryža môže skončiť na miestach, kde by sme si to najmenej želali a niet spôsobu, ako ju v danej chvíli odtiaľ dostať. Toto je pekný obraz toho, ako na nás padalo množstvo **slov** počas nášho rastu a vývoja a stále ešte padá. Otázka znie, čo sa s nimi stalo, kam padli, čo spôsobili?

Dnešné evanjelium popisuje **niekoľko spôsobov padania a zužitkovania slova do nášho života**. Prvým spôsobom je **kraj cesty**. Je to prípad, kedy semeno dopadne - ale do pôdy neprenikne. V našej kultúre máme na to aj príslovie: **hrach na stenu**. Hrach cez stenu neprenikne. Takým príkladom tejto kategórie bol **Jano**. Skončil zle. **Jeho telo raz našli mŕtve v rieke.** Nikto sa nikdy nedozvedel, čo sa to vlastne stalo. Ľudia rozprávali o vyrovnávaní si účtov medzi mafiou. Tí, ktorí ho poznali vlastne ani neboli prekvapení. Veľa ľudí si hovorilo, že skončí zle. Od detstva bol ťažkým prípadom. Keď dosiahol pubertu, bol arogantný jedna radosť. Spolužiaci a rovesníci sa ho báli. Bol zlý a zlomyseľný. Keď ste mu podali ruku, bolo jasné, že vám chcel ublížiť. Jeho **výpaľnícke** **sklony** sa prejavovali už na základnej škole. Keď mu spolužiaci nedali, čo si želal: sladkosti, struhátka, jablká... bolo s nimi zle. Nikdy nevedeli, čo im vyletí do luftu. Pomsta bola trpká. Slová učiteľov boli pre neho mlátením slamy. Mal svoj svet, svoj biznis, svoje predstavy. Bol tvrdý: tvrdá (hrošia) koža, tvrdá hlava, tvrdé srdce. **Žiadne slovo, ktoré mu bolo adresované, ani prísne, ani tvrdé, ba ani láskavé s ním nič neurobilo.** Jeho pôda bola tvrdá, nepreniknuteľná, nezavlažiteľná. Akoby nemal city. Dokonca ani na prejavy náklonnosti sa nedal chytiť.

Druhým spôsobom siatia semena je **skalnatá pôda**. Podľa evanjelia tu bola nejaká zem, no nebolo jej veľa. Korene boli plytké. Takou skalnatou pôdou bola **Janka**. Tá bola úplne iná ako Jano. Od raného detstva bola veľmi nábožná. Na cirkevnej škole patrila medzi **obľúbenkyne sestričky**, ktorá bola jej triednou učiteľkou. Možno v nej videla budúcu sestričku. Hltala všetko, čo počula, bola otvorená, učenlivá, vynachádzavá. Veľa sa pýtala. Bola aktívna. Do kláštora však nestúpila. Rozhodla sa, že svoje sily využije ako aktívna kresťanská laička. Všade bola, jej ruka bola veľmi nápomocná. No jedného dňa sa všetko zmenilo. S miestnym kňazom mala hrozný konflikt. **Nikdy viac už neprekročila bránu kostola.** Žiadneho.

Tretím spôsobom podľa evanjelia boli tŕne. **Patrik** bol zlatým dieťaťom a pýchou rodiny. Bol sebavedomý, talentovaný, ambiciózny. V škole bol prirodzeným vodcom. Možno malo na neho vplyv to, že bol v triede najstarší. Bol učenlivý, prirodzene zvedavý. Veľa sa pýtal, veľa chcel vedieť, veľa skúšal, bol typom, ktorý rád preberal riziko. Nebolo preto problémom do neho investovať: ani zo strany jeho učiteľov, ani rodičov. Každý bol presvedčený, že čo sa do neho vloží nie je strata. Napredoval naozaj výrazne. Neskôr sa dal na štúdiá a stal sa z neho úspešný biznismen. Mal na to mozog o žalúdok. **No žiaľ nevkladal do toho srdce.** To akoby nemal. Zdalo sa, ako keby nemal vyvinuté city. Ak nejaké mal, potom iba tie, ktoré mu naklonili ľudí, keď potreboval z nich niečo vyžmýkať. **Zdá sa, že skutočné city a srdce v ňom pochovala chamtivosť po úspechu a peniazoch.**

Najlepšie dopadlo semeno, ktoré padlo do dobrej zeme. Takou bola **Brigita**. **Bola síce cieľavedomá, schopná, no zároveň aj citlivá.** Mala namierené do sveta, no keď jej ochorela **matka**, po ťažkom rozmýšľaní sa rozhodla, že ostane s ňou doma. Keď sa vydala, nemala to nikdy ľahké. Jej **manžel** sa dostal do nedobrej partie, no vložila sa do toho, a dostala ho odtiaľ. Bol jej vďačný. Mala pekné a zdravé **deti** no posledné sa narodilo **postihnuté**. Nebolo jej to ľahostajné, no po úvodných bojoch sa s tým zmierila. Nikdy sa nepokladala za veľmi nábožnú, no ovocie slova, ktoré v nej bolo hlboko zakorenené - **žal** každý, kto ju poznal. Toto ovocie jej nebolo prirodzené. Veľa sa musela nazapierať a často sadať k premýšľaniu nad tým, čo je v tejto chvíli to najlepšie, čo by mala urobiť. **A jej život bol požehnaním: pre ňu i pre jej okolie.**

Bratia a sestry.. ako pôsobí semeno slova v tebe: slova Božieho, slova ľudí, slova vychovávateľov, slova, ktoré ťa formujú? Odpovedz si sám...