Ježiš povedal: „Anjeli (maličkých) v nebi ustavične hľadia na tvár môjho Otca.“   
Mt 18, 1 – 5. 10, Ex 23, 20 – 23a; Ž 91   
Anjeli sú vďačnými hrdinami rôznych piesní a kníh, aj keď nikto poriadne nevie, akí vlastne sú. Éterické bytosti s krídlami? Nechajme im toto tajomstvo. Na druhej strane zrejme každý človek môže hovoriť o tom, ako ho pred haváriou, pádom zo skaly či zablúdením zachránila neznáma sila. A nielen sila, strážnymi anjelmi sa môžu stať aj ľudia, ktorí stoja pri nás a priamo či nepriamo nám ukážu správnu cestu, alebo ochránia nás pred „úletmi“, ako o tom spieva speváčka Misha v piesni Krídla. Hovorí sa, že páter Pio mal schopnosť rozprávať sa so svojim strážnym anjelom. Francúzsky kňaz Guy Gilbert síce so svojim anjelom nedebatuje, ale opisuje vlastnú skúsenosť: „Keď musím niekomu povedať niečo nepríjemné, tak idem požiadať svojho anjela strážneho: „Bež za ním, pretože mám chuť mu vynadať a dať mu pár faciek.“ Všimol som si, že môj strážny anjel väčšinou odvádza veľmi dobrú prácu.“ Nech už sú strážni anjeli akíkoľvek a kdekoľvek, je skvelé, že sa o nich môžeme kedykoľvek oprieť.