7. nedeľa v období cez rok 2004 (C)   
Lk 6, 27-38: **Milosrdenstvo, láska, odpúšťanie**  
UPC, Bratislava, 22. 2. 2004

Tých vecí, ktoré nám Ježiš dnes odporučil, je zopár a **vyzerajú na prvý pohľad desivé**. No nakoľko sa hovorí, že **nič nepresviedča tak, ako príklad života**, uveďme si jeden taký príklad. Prosím, sledujme charaktery zblízka a všimnime si, čo z človekom robí dobro, čo zlo, čo dobro vlastné, čo dobro iného, čo predsudky, čo odpúšťanie.

**Teddy Stallard** bol považovaný za jedného **z najposlednejších v triede**: nezáujem o školu; zatuchlé, pokrčené šaty; neučesané vlasy; tvár stále kamenná; pohľad tupý, sklený, nezainteresovaný. Keď sa s ním jeho učiteľka, pani Tompsonová rozprávala, vždy jej odpovedal jednou slabikou. Nepríťažlivý, bez motivácie, stále mysľou kdesi ďaleko: **takéhoto chalana nebolo ľahké mať rád**.

**A aj keď jeho učiteľka tvrdila, že všetkých žiakov vo svojej triede miluje rovnako, kdesi v hĺbke nej samej vedela, že nebola celkom pravdivá voči tomu, čo tvrdila.** Vždy, keď opravovala Teddyho **písomku**, ako keby prežívala akýsi perverzný pôžitok z toho, že mohla označiť červeným iXkom všetky odpovede, ktoré neboli správne. A keď mu konečne na spodok papiera napísala známku 5 **jej zadosťučinenie bolo naozaj úplné**. Nemuselo to byť také. Mala predsa založený osobný spis Teddyho, tak ako každého žiaka. A teda o Teddym vedela toho viac, než ktokoľvek iný. No nechcela dovoliť, aby ju to, čo vedela ovplyvňovalo. V jeho zázname bolo napísané:

**Prvá trieda:** Zdá sa, že Teddy má budúcnosť. Je nadaný a usilovný. Jeho výsledky v škole sa ukazujú sľubnými. No jeho situácia doma je zlá. **Druhá trieda:** Teddy by mohol byť aj lepší. Jeho maka je vážne chorá. Doma mu nemá kto pomáhať. **Tretia trieda:** Teddy je dobrý chlapec, no príliš vážny. Učí sa ťažko. Tento rok mu zomrela matka. **Štvrtá trieda:** Teddy je veľmi pomalý. Správa sa však slušne. Jeho otec nemá o neho záujem.

**Prišli Vianoce.** Žiaci sa rozhodli, že prinesú svojej učiteľke pani Tompsonovej darčeky. Poukladali svoje **darčeky** na stôl v triede a už len čakali, ako sa bude pani Tompsonová tváriť, keď ich bude otvárať. Medzi nimi bol aj darček od Teddyho Stallarda. Bola prekvapená, že aj on jej doniesol darček. Bol zabalený do úplne jednoduchého **hnedého papiera** a prelepený lepiacou páskou. Na obale boli napísané jednoduché slová: **„Pre pani Tompsonovú od Teddyho"**.

Keď učiteľka otvorila balíček, vypadol z neho **krikľavý, lacný náramok s polovicou chýbajúcich kryštálikov a fľaštička s lacnou voňavkou.** Žiaci sa začali uškŕňať a chichotať. No pani Tompsonová zdá sa, že konečne do nej čosi vošlo, či to bol cit alebo rozum ťažko povedať, no v každom prípade **si dala náramok na ruku a voňavkou si natrela svoje zápästie**. Žiaci stíchli. Ruku vyzdvihla hore a hovorí: „Nevonia to krásne, žiaci?" A žiaci, zdá sa, ako keby **pochopili**, na čo ich učiteľka naráža, reagovali**: „óóó" a „úúú"**.

**Na konci vyučovania, keď už žiaci boli preč, Teddy ešte zostal.** Priblížil sa k pani Tompsonovej a tichým hlasom jej hovorí: **„Pani Tompsonová..., pani Tompsonová, voniate presne tak, ako moja mama... a jej náramok vyzerá skutočne krásne na vašej ruke. Som šťastný, že sa vám môj darček páči."** Pani Tompsonová bola dojatá. Keď Teddy odišiel, padla na kolená a prosila Boha o odpustenie za svoju tvrdosť.

**Na druhý deň, keď žiaci prišli do školy, vítala ich nová učiteľka.** Pani Tompsonová sa stala úplne **iným človekom**. Od tohto času **nebola len učiteľkou**. Stala sa **aj poslom Božím**. Stala sa človekom, oddaným láske k svojim žiakom a začala robiť veci, **ktoré nikdy pred tým nerobila**. **Začala ukazovať srdce.** Pomáhala všetkým žiakom, **no najviac tým najpomalším**. A zvlášť Teddymu Stallardovi. Ku koncu toho školského roka Teddy ukázal **dramatické zlepšenie**. Dobehol väčšinu najlepších študentov ba dokonca niektorých z nich i **predbehol**.

A potom **škola skončila** a žiaci sa rozlúčili so svojou učiteľkou a sa rozišli. Nepočula o Teddym dlho nič. Až **raz jedného dňa** dostala kartu. Bolo na nej napísané: Drahá pani Tompsonová, chcel som, aby ste to vedeli prvá: o pár dní končím školu dostávam diplom. Končím ako druhý najlepší v triede. S láskou, Teddy Stallard.

O **4 roky** neskôr prišla ďalšia správa: Drahá pani Tompsonová, práve mi povedali, že som sa umiestnil ako prvý v hodnotení výsledkov skupiny, s ktorou som študoval. Chcel som, aby ste to vedeli prvá. Univerzita nebola ľahká no páčila sa mi. V láske ostáva Teddy Stallard.

A o **ďalšie 4** roky neskôr: ... Drahá pani Tompsonová, oznamujem vám, že som Theodore Stallard, M.D. (doktor medicíny). Čo na to hovoríte? Chcel som, aby ste vedeli ako prvá, že nasledujúci mesiac, aby som bol presný 27-ho sa žením. Chcel by som, aby ste mi prišli na svadbu, a aby ste sedeli tam, kde by bola sedela moja mama, keby sa bola tohoto môjho dňa dožila. Vy ste moja jediná rodina, ktorú dnes mám. Otec mi zomrel vlani. V láske Teddy Stallard.

Pani Tompsonová na svadbu šla a naozaj si sadla, kde by bola sedela jeho matka. Zaslúžila si tam sedieť. **Pre Teddyho urobila niečo, na čo on nielenže nikdy nezabudol, ale čo úplne zmenilo jeho život.**

Všimnime si niektoré **postrehy** z tohto príbehu a skúsme hľadať ich paralelu v evanjeliu. **(1)**Niektorí by ste mohli povedať, že toto je **príklad zo života dieťaťa**. A deťom sa veci ako odpúšťanie, láska, prítulnosť robia ľahšie. Spomeňme si však, čo nám odporučil Ježiš: „Ak sa neobrátite a nebudete ako deti, nevojdete do nebeského kráľovstva" (Mt 18, 3). **Dieťa je teda naším modelom.** A potom nezabudnime, že Teddy dorástol a stal sa dospelým a svoje detské ideály si preniesol do dospelého života. Vždy žasnem na ľuďmi, ktorí sú priam naivne, detinsky dobrí. Jednak sa pýtam: či títo ľudia s takýmto duchom a postojmi prežijú v tomto svete džungle a tvrdosti. **Mnohí prežívajú, pretože sa dobra vzdať nechú.** No samozrejme **trpia**. Správať sa dobre, keď sa iní správajú voči nám zle nie je nikomu prirodzené. Je to vždy vec obety. **Niektorí to vzdajú.** Lebo im začne chýbať inšpirujúci a posilňujúci motor. Ale keby to aj v dospelosti nepraktizovali, Ježiš na nás nalieha, aby sme si v sebe pestovali dieťa.

**(2) No dnešný príklad nás stavia ešte aj pred inú vec.** Okrem toho, že nám predstavuje človeka - dieťa - ktorý bol plný dobroty a odpúšťania, predstavuje nám **aj učiteľku** a čiastočne aj **spolužiakov malého Teddyho**. Spolužiaci sa ukázali ako zlomyseľní a posmešní. Aj také vie byť dieťa, keď nie je kultivované a usmerňované.

**Učiteľka sa ukázala ako plná predsudkov a priam kultivovaného zla, ktoré - nebolo by to od veci zisťovať - ktovie odkiaľ sa vzalo, ale mala v sebe aj schopnosť k obráteniu, ktoré nakoniec v nej zvíťazilo.** My mnohí ostávame len pri predsudkoch. A to je škoda.

**(3)** Čo je však v celom tomto príbehu najdôležitejšie je to, o čom je aj dnešné evanjelium: **láska a odpúšťanie ľudí obracia.** Teddyho milota a prítulnosť zlomyseľnú a zatvrdlivú učiteľku obrátila. **(4)** A je tu ešte niečo: Teddy bol zlým žiakom, s meravými očami a nezainteresovaným správaním preto, lebo ho nikto nemiloval. **Akonáhle ho učiteľka začala milovať, zobudila v ňom potenciál a Teddy začal rozkvitať.** Toto sú všetko postrehy, ktoré môžu veľa pre náš život znamenať.

Možno si poviete: Požiadavky Kristove sú síce silné, ale **sú púhym idealizmom**. Ktože ich môže zachovávať? Odpoveď: nikto! No je dobré, keď je človek idealista. Idealista je človek, ktorý **je na ceste** k svojmu ideálu a každým dňom, ak je poctivý sa k nemu približuje. Nikdy ho nedosiahne úplne. No **približuje sa k nemu**. A k takémuto idealizmu nás volá dnes Ježiš. K tomu, aby sme sa idealistami však stali, **potrebujeme sa s jeho ideálmi stotožniť** (s ich logikou, opodstatnenosťou, revolucionalitou...).

Poprosme dnes, Boha, aby sme dokázali v sebe uchopiť rozhodnutie kultivoať ducha Kristovho.

24. nedeľa cez rok  
Mt 18, 21-35  
Autor: Karol Moravčík

Taliansky juh, najmä Sicília, je známy princípom vendetty, teda krvnej pomsty. V minulosti bývalo v tomto kraji aj tak, že sa znepriatelené rodinné klany často vzájomne vyzabíjali, aspoň čo sa týka mužov. Podobné zvyky sa s talianskymi prisťahovalcami preniesli aj do USA, kde vendetta naďalej fungovala ako mafiánsky princíp. Našinec pozná tieto záležitosti najskôr z filmu a teší sa, že nás sa to netýka, že my sa jeden druhému nepomstíme, že sme kultúrnejší, či dokonca kresťanskejší ľudia. Neviem, či sme kresťanskejší. Obávam sa, že ani nie. Napokon aj tí talianski mafiáni boli aspoň navonok všetci kresťania, ba katolíci. Pomsta je napokon len hrubšia forma neodpustenia: Nielenže neodpustím, ale potrestám teba a tvojich blízkych a trest aj sám vykonám!

Ježiš vysvetľoval svoje riešenie zlých vzťahov medzi ľuďmi na príklade peňažného dlhu. V jeho príbehu nás môže zaujať, že vtedy, keď boli veriteľ a dlžník v nepomere – jeden bol kráľ a druhý sluha – ten vo vyššom postavení bol schopný veľkorysosti a odpustenia. Avšak, keď boli partneri sporu porovnateľní – obaja boli sluhami – nebol veriteľ voči dlžníkovi veľkorysosti a odpustenia schopný. Trápnosť až zlovestnosť správania sa veriteľa voči dlžníkovi z Ježišovho príbehu je o to väčšia, že veriteľ sám len prednedávnom zažil úžasné odpustenie, ale potom nebol sám pri maličkom dlhu – nielenže veľkorysosti, ale ani skromného pozhovenia schopný. Zdá sa, akoby odpustenie nefungovalo medzi porovnateľnými ľuďmi. Akoby sme sa kvôli tomu, aby sme dokázali odpustiť, potrebovali najskôr dostať na vyššiu úroveň. Akoby – aj keď to znie na prvé počutie divne – sme sa potrebovali najprv dostať na úroveň Boha.

Tá spomenutá vendetta, princíp pomsty, sa nezrodila jednoducho zo zlého srdca. Naopak, pôvodne išlo určite o nápravu narušených vzťahov a poriadku. Predsa nie je možné nechať zlo nepotrestané! Výsledok však zjavne nezodpovedá očakávaniu. Namiesto nápravy zla je zlo ešte väčšie. Ježišovu požiadavku odpustenia však v žiadnom prípade nesmieme chápať ako požiadavku strpieť zlo či dovoliť zlu, aby sa rozširovalo. Ježiš nám chce svojím príbehom povedať, že náprava zlého sa nedeje v zmysle hesla: život za život, peniaze za peniaze. Ak chceme zlo napraviť, musíme byť ako Boh, ktorý odpúšťa. Odpúšťať tu však aj znamená zrieknuť sa vyrovnania, tej doslovnej nápravy. Odpustenie v Ježišovom zmysle totiž ani vyrovnanie nesleduje. Ktože normálny už môže vrátiť desaťtisíc talentov čiže milióny miliónov? To nevie ani boháč Pavol Rusko, ktorý, ako som sa dočítal, aby jednému vrátil, od ďalšieho si požičal, a celkom sa zamotal do kolobehu požičiavania a splácania. A kto môže vrátiť život? Tisíce, milióny životov? Po 2. svetovej vojne odsúdili na smrť niekoľkých nacistov. Keby vojnu prežil aj samotný Hitler a neskorší víťazi by ho po vojne odsúdili na smrť, čo by sa tým napravilo? Ako by sa tým nahradili tie milióny zmarených životov na fronte i v zázemí?

Ježiš hovoril o zľutovaní sa. Zľutovať sa môžeme len nad blížnym, ktorý trpí. Ľahšie by som sa mal vcítiť do bolesti iného, hoci aj vinného, ak som si nielen sám čosi vytrpel, ale aj sám zažil odpustenie. Zo vzájomného odpustenia a pochopenia potom môže vzniknúť nielen mier medzi dlžníkmi, ale i blízkosť a priateľstvo. Z európskych dejín ostatných desaťročí máme pár takých pekných príkladov, keď sa to podarilo. Po hrozných vojnách, ktoré proti sebe viedli mnoho ráz Nemci a Francúzi, Nemci a Poliaci, zdá sa, že tieto veľké národy sa poučili, odpustili si a zmierili sa. Nebolo to ľahké. Keď Robert Schuman okolo r. 1950 plánoval dohodu, ba spoluprácu s Nemcami, teda zárodok dnešnej EÚ, musel to tajiť pred niektorými francúzskymi politikmi a médiami, aby snahu o zmierenie nepochovali hneď na začiatku. Keď poľskí katolícki biskupi požiadali Nemcov začiatkom sedemdesiatych rokov 20. stor. o zmierenie, zožali vtedy v socialistickom Poľsku búrku kritiky. A keď si nemecký kancelár Willy Brandt kľakol vo Varšave pred pomníkom poľských obetí z 2. svetovej vojny, tiež sa to v Nemecku nestretlo len s porozumením. Môžeme to odbaviť tým, že gestá sú len gestá. Ale gestá, symboly a slová sú vždy aj dôsledkom určitého chápania alebo ho predchádzajú. Koľko ľudí má problém zmieriť sa s vlastným príbuzným, ktorý ich pri dedičskom konaní obral o spravodlivý podiel na rodičovskom majetku! Často krát ako kňaz počujem: Snažil som sa príbuzného presvedčiť, ale keď som videl, že všetky pokusy sú márne, v istej chvíli som si povedal, nestojí mi to za to. Mohol som sa súdiť, ale trpkosť a zloba by zostala medzi nami ešte aj v treťom pokolení. Tak som sa radšej majetku zriekol a odpustil som.

To, čo nám Ježiš radí, nie je ľahké. Ak jeho prístup prijmeme, budeme možno v prvej fáze aj škodovať, ale zároveň sa udeje s nami niečo veľmi pekné: Prestaneme byť sluhami a staneme sa pánmi. Staneme sa ako Pán Boh – veľkorysí a chápaví. Získame slobodu a pokoj. A to určite stojí za to!

24. nedeľa „A“ – (Mt 18,21-35)

    Dnes nás bude zaujímať problém odpustenia, alebo problém odpúšťania. Aj my sami by sme chceli počuť nejaký počet dokedy ešte a kedy už nemusíme. Spolu s apoštolom Petrom sa teda postavme pred Pána Ježiša, doveďme tam aspoň vo svojom srdci všetkých svojich hnevníkov. Doveďme pred Pána aj všetky tie krivdy, ktoré sme od svojich blížnych zniesli a ešte budeme musieť zniesť. A opýtajme sa ho: „Pane, koľko ráz mám odpustiť svojmu bratovi, keď sa proti mne prehreší? Myslíš si, že až sedem ráz?“ Sedem to je číslo plnosti.  
    Ježiš sa nám prihovára skrze podobenstvo. Toto podobenstvo nám dokazuje, že je Niekto, kto odpúšťa stále a komu sme my všetci beznádejne zadĺžení a to až natoľko, že sa z tejto dlžoby nikto nevyplatí. Musel by byť predaný on sám, so všetkým, čo je a čo vlastní. 10.000 talentov je strašne veľa. Je to približne 260.000 kg striebra. Neviem aká je cena striebra, ale približne odhadujem, že dlžoba tohoto sluhu tvorila niekoľko miliónov korún. Niekto povedal, že to predstavovalo v tej dobe celonárodný dôchodok Palestíny. Naproti tomu suma 100 denárov je suma niekoľko tisíc korún. Niekoľko tisíc korún tiež nie je maličkosť, ale v porovnaní s niekoľkými miliónmi je to zanedbateľné. Teda urobme si z toho záver. Až takto odpúšťa Boh a od nás sa žiada odpustiť len tak málo. Snáď by sme pochopili koľko Boh odpúšťa, keby nám zjavil biedu našich duší. Zostali by sme zhrození.  
    Počul som ráz príbeh jednej matky, ktorá prežila klinickú smrť. A keď už cítila, že sa jej život končí, vyslovila: „Bože a teraz ma odmeň!" Bola pyšná na svoje deti, ktoré chodili do kostola. Možno mala vedomie plné toho, čo dobrého urobila. A predsa, keď je Boh ukázal jej život vo svojom Svetle, začala sa triasť a prosiť Ho, aby sa ešte mohla vrátiť na zem. Zistila, že ona je stále dlžníčka, že o záslužnosti pred Bohom sa nedá ani hovoriť.  
    Vypočujme si ešte tento príbeh, ktorý sa odohral za prenasledovania cisára Valéria. Boli dvaja priatelia, Nikefor a Saprícius. Obaja kresťania. Pre hlúposť sa pohádali. Vyvrcholilo to tak, že v kresťanskom spoločenstve bolo z toho pohoršenie. Časom Nikefor vstúpil do seba, premohol pýchu, uponížil sa a požiadal Saprícia o odpustenie. Tento nechcel o tom ani počuť.   
    V tej dobe vypuklo prenasledovanie kresťanov. Medzi prvými zajatými bol aj Saprícius. Sotva sa to Nikefor dozvedel, utekal za ním až na popravisko. Verejne na kolenách ho prosil za odpustenie. Saprícius opäť odmietol a hrdo vykročil na popravisko.   
    S nenávisťou v srdci sa darmo hrabal k mučeníckej palme. Pán v takejto obeti nemal zaľúbenie. Keď sa kat zahnal, aby mu sťal hlavu, zvolal: „Zadrž! Obetujem radšej bohom." Nikefor so slzami pribehol a prosil ho, aby nezrádzal Krista. Odmietol a z lešenia zostúpil ako zradca. Božou i bratskou láskou hnaný Nikefor si kľakol namiesto zradcu. Verejne pred sudcom vyznal, že je kresťan. Z lešenia sa za toto priznanie skotúľala Nikeforová hlava.   
    Sv. Ján evanjelista nás poučuje: „Ak niekto povie: „Milujem Boha," a nenávidí svojho brata, je luhár. Veď kto nemiluje brata, ktorého vidí, nemôže milovať Boha, ktorého nevidí. A toto prikázanie máme od neho: aby ten, kto miluje Boha, miloval aj svojho brata“. (1 Jn 4,20 - 21)   
    Pane Ježišu daj nám pochopiť, že ani domnelá ochota k mučeníctvu nemá v tvojich, očiach cenu, ak nie sme ochotní odpustiť zo srdca svojmu bratovi.