Keď Herodes zbadal, že ho mudrci oklamali, veľmi sa rozhneval a dal povraždiť v Betleheme a v jeho okolí všetkých chlapcov od dvoch rokov nadol.   
Mt 2, 13 – 18, 1 Jn 1, 5 – 2, 2; Ž 124   
  
Dejiny sa nebezpečne opakujú. Kráľ Herodes kopíroval správanie faraóna, ktorý nechal topiť novonarodených izraelských chlapcov (por. Ex 1, 15 – 16). Po nich povstali ďalší a ďalší tyrani. Tyran je vlastne chudák. Tak sa bojí o svoju hlavu, že v náznaku každého nebezpečenstva kope okolo seba hlava-nehlava. Je schopný vyzabíjať aj celú ľudskú rasu kvôli svojej obsedantnej myšlienke, že ho niekto chce pripraviť o moc (Herodes sa dokonca bojí aj malého dieťaťa). Ale neexistujú len „veľkorozmerní“ tyrani. Aj šéf v práci, politický, ale aj náboženský hodnostár sa môže správať ako tyran v rámci svojho teritória. Je zarážajúce, ako dokáže jeden človek nakaziť celé spoločnosti ľudí, znepríjemňovať im život, psychicky ich vydierať a spôsobiť ich odchod alebo psychiatrické liečenie len preto, aby neprišiel o moc, kvôli ktorej sa „narodil“. Smutné je, že sa pritom často tvári ako neviniatko. Ale skutoční nevinní sú tí, ktorí si jeho maniere odnášajú na svojom živote.

Vtedy sa splnilo, čo povedal prorok Jeremiáš: „Ráchel oplakáva svoje deti a odmieta útechu, lebo ich niet.“   
Mt 2, 13 – 18, 1 Jn 1, 5 – 2, 2; Ž 124   
  
Dnešný svet je svetom rýchlych a úspešných. Zdá sa, že hlavne tí píšu jeho dejiny. To ešte viac roztvára nožnice medzi úspešnými a neúspešnými, šťastnými a nešťastnými, bohatými a chudobnými. Aj burcujúce evanjelizačné spolky sú plné usmievavých ľudí, ktorí už svojím zjavom dokazujú, že smutní, zúfalí či chmúrni ľudia nie sú príliš vítaní. Teológ Johann Baptist Metz však píše, že Boh píše dejiny nielen prostredníctvom víťazov, ale aj (alebo predovšetkým) skrze porazených. Ježiš neprijímal (len) optimistických a šťastných jedincov. Naopak. Nie je povzdych: „Pane, nemám človeka“ (por. Jn 5, 7) jedným z najexpresívnejších výkrikov ľudskej existencie? Kde má nájsť miesto pre život človek, ktorý nemôže nájsť útechu, ako napríklad v cirkvi uprostred ľudí, ktorí nemaskujú skutočnosť, že sami občas zažívajú „temnú noc“? A nie sú práve takíto ľudia najbližší Kristovi vo chvíli, keď na kríži sám zažíval noc vzťahu s Bohom (por. Mt 27, 46)? Boha možno niekedy nájsť práve v takýchto situáciách.