**Mt 23,13.15-22**

Bratia a sestry môže sa nám zdať sa, že mnoho Ježišových stretnutí s farizejmi a zákonníkmi sa odohrávalo v nepriateľskej atmosfére. Napr. v tejto scéne by sa nám mohlo zdať, že ich svojimi slovami preklínal. Avšak nepovedal: *„Preklínam vás!“* Hovorí: *„Beda vám!“* To nie sú slová nenávisti a odsúdenia, ale skôr žiaľu a ľútosti. Je to plač zraneného srdca nad tým, ako ho zavrhli. Čo Ježiša na týchto náboženských vodcoch tak rozčúlilo? Zdá sa, že ich pokrytectvo. Tým, že predstierali, že sú niekým, zatiaľ čo v skutočnosti neboli, premeškali príležitosť na ľútosť a obrátenie sa. Ježiš nás prišiel zmieriť s Bohom, pokiaľ nebudeme robiť pokánie, toto zmierenie nenastane. Myšlienka na to, že stratí jednu z duší kvôli tomu, že sa nebude kajať, vedie Ježiša k ľútosti, nie k prekliatiu. Nabáda ho to k slzám a nie - ku hnevu.

Čo myslíte, čo by podnietilo Ježiša k tomu, aby nám dnes povedal *„beda vám“*? *„Beda vám, ľudia roku 2010!“* Môj ľud ešte nikdy nebol lepšie **informovaný** ako v tejto informovanej dobe, ale nebol ani tak veľmi **zmetený.** No váš hlad po informáciách vás nepodnietil k tomu, aby ste hľadali podstatné veci, ktoré budú trvať večne. Beda vám, ktorí ste si nahromadili bohatstvo, ale vaše srdcia sú tvrdé voči potrebám ľudí vo vašom okolí. Beda vám, ľudia roku 2010! Vo svojich srdciach živíte hnev a nenávisť a zabúdate pritom, že som vám prikázal 77 krát odpúšťať. Ó ľud môj konaj pokánie! Ďalej by povedal: Príďte ku mne a dovoľte môjmu Duchu, aby vás naplnil, aby vám dal lásku a pokoj, ktoré podporia porozumenie medzi vami.“ Bratia a sestry farizeji odmietali prijať pozvanie k pokániu, ale to neznamená, že i my sa máme cítiť stratení. Keď prijmeme Ježišove slová ako vyjadrenie toho, že jeho srdce je plné lásky k nám, bude nás to nabádať k pokániu. Pokánie je možno náročné, ale dá nám neuveriteľnú slobodu – lebo to môžeme robiť stále (a nikdy nebudeme hotoví). Keď zložíme pred Boha úprimne svoje hriechy, až vtedy budeme mať pocit, akoby našej duši narástli krídla! Urobme to! A robme to často!

**Mt 23,27-32**

**Pane, ty ma skúmaš a vieš o mne všetko…**  
  
Ježiš mal priam röntgenový pohľad. Videl až na dno sŕdc ľudí, ktorí za ním prišli a prosili o uzdravenie a pomoc. V dnešnom evanjeliu Ježiš dokazuje, že rovnako pozná aj srdcia tých, ktorí ho nenávidia a broja proti nemu: srdcia farizejov a zákonníkov, ktorí neprijali jeho učenie. Vedel, že to, čím sa prejavovali navonok -striktné dodržiavanie zákona -, nebolo verným odrazom toho, čo sa skrývalo v ich vnútri. Ich srdcia skameneli a zatvorili sa pred ním a pred všetkým, čo medzi nimi konal. Ako vraví žalmista, Boh pozná naše srdce. Všetko! Pozná naše sny, naše nádeje, obavy a túžby. Pozná naše schopnosti a talenty, aj naše maniere. Vie, čo nás poteší, z čoho zosmutnieme, čo nás trápi. Pozná samotné jadro našej osobnosti.  
  
Aká úľava! Pred Bohom nemusíme nič predstierať. Nemusíme sa strachovať o to, ako vyzeráme. Keď sa ideme modliť, predstupujeme pred Boha, ktorý nás nielen stvoril, ale dôverne pozná všetky naše myšlienky a city. Niekedy sa môžeme cítiť zraniteľní alebo sa báť, keď si uvedomíme, že Boh nás dokonale pozná. Niektorí z nás si z rôznych príčin zvykli strážiť si svoje vnútro a nikomu, ani Pánovi, nedovolia, aby pristúpil bližšie. Ale Boh je naším najväčším fanúšikom. On nás nikdy nezradí ani nebude škandalizovať naše priestupky. Otvorme mu svoje srdce! Nič nezatajujme! Aj tak o nás vie všetko – dobré aj zlé, a stále nás miluje. Povedz mu, na čo myslíš. Podeľ sa s ním o svoje starosti, ako sa trápiš so starými zlozvykmi a hriechmi, a pros ho, aby ti odpustil a daroval ti svoju milosť. Pamätaj, Ježiš nás neprišiel odsúdiť, ale zachrániť, zahrnúť nás milosťou a láskou. Boh, náš Stvoriteľ, nás prijíma takých, akí sme, aj keby nás už radšej videl premenených. Teší sa z nás. Vie, aký má s tebou zámer. A s týmto poznaním k tebe vždy pristupuje a preukazuje ti maximálnu lásku a pozornosť.

**Ste synmi tých, čo vraždili prorokov.**  
  
Dvaja kamaráti išli po lese. Z húštiny vystúpil náhle medveď. Jeden z nich rýchlo vybehol na strom a druhý sa vrhol na zem a ležal ako mŕtvy. Medveď ho oňuchával, hlavne okolo hlavy sa šúchal, ale muž zadržal dych. Medveď, keď videl, že je mŕtvy, išiel svojou cestou. Ten druhý zostúpil a smejúc sa pýtal: „Čo také ti šepkal do ucha?” „Hovoril mi, že tí, čo nechajú kamaráta v nebezpečenstve, sú zlí ľudia.” V Engelkartrelli v Rakúsku pri kláštore upravili cintorín na rovnú lúku s krížami z dreva. Jednoduché a kontrastné so inými cintorínmi. Kult mŕtvych. Ponuky od výmyslu. Na Ondrejovskom cintoríne v likvidácií sú nádherné pamätníky: Nikdy nezabudneme.  
  
Ježiš hovorí zákonníkom a farizejom: „Beda vám, zákonníci a farizeji, pokrytci, lebo sa podobáte obieleným hrobom, ktoré zvnútra vyzerajú pekne, ale vnútri sú plné mŕtvolných kostí a všelijakej nečistoty.” Zaiste Ježiš nesmeruje k predpisom, aké máme stavať mŕtvym hrobky. Inde nás chce nasmerovať. Do nášho vnútra. Podľa neho nás oceňuje Boh. Môžeme pôsobiť pekne, elegantne. O svoj zovňajšok sa staráme niekedy až prehnane. Koľko času venujeme kondícii, športovým hrám, postave… Boh nás má neustále ako na dlani. Vidí do najskrytejších záhybov nášho srdca. Pýtame sa: „Čo máme robiť, aby sa na nás neobrátil Ježišov prísny pohľad?” Usilujme sa zveľaďovať svoje vnútro. Buďme takými vo vnútri, akí sme navonok. Snažme sa, aby sme sa nestali hrobami Božích darov a milosti. Pane, pochopili sme, že nám nepomôžu ani najdrahšie pomníky, mramorové hroby. To nám večný život nezaručí. Pomôž nám, Pane, poznať Tvoju vôľu a ochotne ju plniť vo svojom živote.