Ježiš povedal: **„Aj vy buďte pripravení, lebo Syn človeka príde v hodinu, o ktorej neviete.“**   
Mt 24, 42–51; 1 Sol 3, 7–13; Ž 90   
O onej hodine príchodu Ježiša Krista sa hovorilo v hádankách už počas jeho života. „Vyznavači duchovných stávok“ sa dodnes pokúšajú správne identifikovať dátum veľkého dňa. Pre kresťanov to však nie je rozhodujúce. Naopak, ak nepoznáme presný dátum, vždy môžeme žiť v dobrodružnom napätí. A ešte je tu jedna vec – Ježiš neprezradil presný čas svojho príchodu, a predsa zanechal isté „identifikačné“ fakty. Hovoril: „Čokoľvek ste urobili jednému z týchto mojich najmenších bratov, mne ste urobili.“ (por. Mt 25, 40) Tým pádom sa pre kresťanov nestáva stredobodom ich záujmu a bdenia deň, príchod a s ním spojené efekty, ale Kristus. A ten sa skrýva v tvárach tých, ktorí nás potrebujú. Možno čakáme na jeden určujúci deň a Kristus zatiaľ prichádza každý deň a v každej chvíli. Preto vyzýva k bdeniu! Bdenie potom nebude zamerané na jednu dôležitú chvíľu, ale na celý život, aby nám Kristus v tvárach ľudí neunikol. Nejde teda o tŕpne bdenie v strachu, ale o dynamické bdenie spočívajúce vo vzťahoch. **Čakať na svojho Pána**  
Nikdy nevieme, kedy zomrieme. Byť pripravený – to znamená, aby sme dávali včas pokrm tým, ktorí sú nám zverený. Jedlo, ktorým máme obohacovať druhých, to je - láska, pokoj, radosť, milosrdenstvo, láskavosť, zhovievavosť, dobrota, sebaovládanie a všetky ďalšie dary Ducha. Pokiaľ sa budeme snažiť o toto v každom okamžiku svojho života, budeme pripravený na príchod nášho Pána. Pane Ježišu, obdaruj nás láskou ku všetkým, ktorí nám sú zverený, aby sme mohli prijať Tvoje milosrdenstvo, keď prídeš v onen deň a hodinu. Amen.

Ježiš povedal: „Buďte pripravení, lebo Syn človeka príde v hodinu, o ktorej neviete.“   
Mt 24, 42 – 51, 1 Kor 1, 1 – 9; Ž 145   
  
Nutnosť bdenia takisto podlieha Božiemu plánu ľudského šťastia. Ten, kto bdie, nielenže v pravý čas „odchytí“ zlodeja či Syna človeka, ale predovšetkým môže s otvorenými ústami žasnúť nad zázrakmi života. Bdenie nie je nutné len kvôli onej poslednej hodine, v ktorej príde Syn človeka, ale kvôli každej sekunde ľudského života. Pretože Syn človeka prichádza každú chvíľu. O pár stránok ďalej kráľ hovorí: „Čokoľvek ste urobili jednému z týchto mojich najmenších bratov a sestier, mne ste urobili.“ (por. Mt 25, 40) Ide len o to „vedieť“, že to je už oná hodina. A to sa podarí len vtedy, keď človek bdie. Keď si z uší zloží slúchadlá svojho mp3 prehrávača a z očí zloží klapky, aby naplno vychutnával impulzy života. Zrazu zistí, že sa okolo neho pohybuje veľmi veľa synov a dcér človeka, ktorí túžia po pokrme pre dušu. Otázka bdenia je šťastne začarovaným kruhom. Ten, kto bdie, má šancu vidieť týchto synov a dcéry človeka. A ten, kto sa naplno ponorí do života s nimi a pre nich, bdie.