**Najsvätejšia Trojica – Mt 28,16-20 - ANI BOH „NEVIE BYŤ SÁM.“ (7.6.09)**

Väčšina z nás asi pozná rozprávku, ktorej autorom je Oscar Wilde a hovorí sa v nej o Sebeckom obrovi. Tento obor mal obrovskú záhradu ale nechcel aby sa v nej hrali deti. Všetky vyhnal a záhrada stíchla ako zakliata. Ani slniečko do nej nezasvietilo. Až neskôr pochopil, že ak chce byť šťastný, musí zbúrať múr, ktorý okolo záhrady postavil a musí svoju záhradu ponúknuť deťom. Spravil tak a našiel šťastie.

Oproti tomuto sebeckému obrovi môžeme postaviť nášho Nebeského Otca, ako jeho protiklad. Boh nie je sebec, Boh je Otec. A keďže je Otec, nemôže byť sám. Aj on má obrovskú záhradu, ale nechcel ju ani na chvíľku pre seba samého. On sa od počiatku, od večnosti daruje. A daruje sa úplne, celý, povedali by sme totálne a daruje celú svoju podstatu – rodí tak svojho jednorodeného Syna. Ten mu jeho lásku božským spôsobom opätuje a vzniká tak tretia božská osoba – Duch Svätý, ktorý vychádza z Otca i Syna. Boh je teda jediný, ale nie je sám. Je to Trojica osôb, ale iba jeden Boh. Boh nie je sebecký obor, je Otec. Tajomstvo Najsvätejšej Trojice úplne prevyšuje náš rozum, ale je dobre, že je to tak. Hovoriac ľudsky, Pán Boh, hoci je Bohom, nenašiel iný „zmysel svojho života“ jedine v darovaní sa druhému.

Niekedy sa nám môže zdať, že niektoré tajomstvá, ktoré máme v kresťanstve sú úplne odtrhnuté od praktického života. A tak sa nám to može zdať aj o tajomstve Najsvätejšej Trojice. Avšak nie je to tak. Je tu jeden háčik. My ľudia sme stvorení na boží obraz. A z toho vyplýva jedna veľmi dôležitá pravda: Ak Boh „nachádza svoj zmysel“ v darovaní seba samého, ani človek nemôže inak. Išiel by proti svojmu vlastnému šťastiu a proti svoje prirodzenosti. Teda egoista nikdy nemôže byť skutočne šťastný, aj keby si to myslel.

Elisabeth Lukasová je nemecká psychologička, ktorá pomáha rodičom i deťom, ale aj dospelým. Hovorí, že raz prišla za ňou staršia pani, už na dôchodku, ktorá mala svoj vlastný byt, bola sebestačná, mala dobrý dôchodok, vychovala svoje deti a mohla odpočívať a venovať sa sebe a zrazu začala premýšľať nad tým, pre koho je vlastne ona ešte na svete. Zbadala, že vlastne už pre nikoho. A z toho začala mať psychické problémy a neurózy. Nemala už prečo žiť a začalo jej to škodiť. Psychologička jej poradila, nech sa zapojí do služby napríklad v charite. Niečo ľahké, čo zvládne. Ona to spravila a problémy zmizli. Už mala prečo a pre koho žiť. Boh je jediný, ale nie je sám, je to spoločenstvo osôb, ktoré sa vzájomne darujú. Človek je stvorený na jeho obraz a preto bude šťastný iba ak bude žiť pre druhého. Je to jediná cesta ako nájsť šťastie časné i večné. Inú nehľadajme. Neexistuje…

**Slávnosť Najsvätejšej Trojice**Jn 16, 12-15: **Potrebujeme tajomstvo Trojice?**

Dnešný sviatok je čímsi zvláštny: nepripomíname si ním - ako to je obyčajne - nejakú konkrétnu udalosť z dejín spásy, ale **učenie**, dogmu. Potrebujeme to?

**Potrebujeme, a to veľmi!** Je zaujímavé, ako od dôrazu alebo nedôrazu na učenie o Trojici **závisí** aj chápanie alebo nechápanie kresťanstva. Keď na kresťanstvo nehľadíme cez **optiku Trojice**, nepochopíme vôbec nič. Pre mnohých z vás, ktorí ste boli vychovávaní vo viere je náboženstvo len zhlukom obradov, ktorým ani trocha nerozumiete a ktoré vám vôbec nedávajú zmysel samé osebe. Mnohí sa pýtate: Načo mám chodiť každú nedeľu do kostola? Nedal by sa tento čas stráviť aj inak? Načo mám chodiť na spoveď? Aký zmysel má rozprávať o svojich intímnych prehreškoch inému človeku? A načo je modlitba... načo...?

Je pravda, **ak sa na toto všetko pozeráte z nesprávneho uhla**, respektíve nemáte správnu optiku, nedáva vám to zmysel. Lenže ono to zmysel má, ak sa na to všetko pozrieme práve z uhla učenia o Trojici.

Je zaujímavé, že kedysi sa učenie o Trojici v Cirkvi nejako zvlášť nevypichovalo. Bolo tu síce vždy prítomné, aj sa slávilo ako sviatok, no viac menej sa pokladalo za jedno z mnohých učení Cirkvi. S novým **Katechizmom katolíckej Cirkvi** prišlo však k radikálnemu obratu. Ten v článku **234** hovorí: „Tajomstvo Najsvätejšej Trojice je ***hlavným tajomstvom viery a kresťanského života***. Je to tajomstvo Boha v ňom samom. Je teda ***prameňom všetkých ostatných tajomstiev viery a svetlom, ktoré ich osvetľuje***. Je najzákladnejším a naj­pod­statnej­ším učením v «hierarchii právd viery»."

Z toho vyplýva, že učenie o Trojici je **prameňom**, z ktorého vyrastajú všetky ostatné učenia, je tým, čo všetky ostatné učenia drží pohromade. **Ako?**

Ježiš prvý prišiel s definíciou **Boha ako lásky**. „Boh je láska", opakuje po ňom i jeho učeník Ján. Táto definícia je výnimočná a revolučná zároveň. Je totiž veľa náboženstiev, ktoré uznávajú jedného Boha, ale žiadne z nich ho nedefinuje ako lásku.

Dostávame sa tu však do problému: **Ako by Boh mohol byť láska, ak by bol len „jeden"?** Láska je predsa možná len medzi najmenej dvomi osobami. Jedna osoba nemôže byť definovaná ako láska. Môže milovať samu seba? Ale to nie je láska, ale samoláska, egoizmus. Z toho prirodzene vyplýva, že Boh je v skutočnosti spoločenstvo. Je síce jeden, ale v troch osobách. A tak vnútornou dynamikou Boha je potom láska medzi týmto osobami. Otec miluje Syna, Syn Otca a táto láska sa nazýva Duch Svätý a je to tiež osoba. Trojica je vyjadrením toho, čo hovorí staré latinské príslovie: **„Tres faciunt collegium!"** „Na to, aby bola komunita treba najmenej troch!"

Láska však musí mať svoje **parametre**, ak má byť láskou. Prvým je, že je **bezpodmienečná**, druhým, že je **neobmedzená**. Čo to znamená? To, že je **bezpodmienečná** znamená, že sa neriadi tým, aký ten objekt, ktorý miluje je. Či je dobrý alebo zlý, či je poslušný alebo neposlušný. Ten druhý parameter, totiž že láska je neobmedzená znamená, že láska sa neobmedzuje len na presne vyhradený objekt, ale že ide i poza jeho hranice.

V prípade Trojice toto znamená, že láska v Trojici, ak má byť pravá, **nemôže ostávať len v Trojici**. Pravá láska ide vždy **poza hranice**. Ak by nešla, zomrela by. S láskou je to tak ako s **prúdom vody, ktorý sa leje do kýbľa**: keď sa kýbeľ naplní, voda neprestane tiecť, ale preteká s kýbľa do okolia. Z toho obrazu vyplýva, že Božia láska sa z Trojice prelieva. Kam? Do stvorenia. Stvorenie je prirodzeným výsledkom Božej lásky. Muselo k nemu prísť, pretože Božia láska plynie, a plynie...

Pýtame sa niekedy, **či Boh potreboval stvorenie**. Odpoveď je aj **áno**, aj **nie**. Nie preto, lebo je dokonalý a k svojej dokonalosti už nepotrebuje nič. Áno preto, lebo je láska. Láska je vždy krehká. Láska sa neuspokojuje sama so sebou, láska ide a hľadá niekoho iného. Tak je to i medzi nami ľuďmi. Človek, ktorý je zrelý v podstate nepotrebuje nikoho. Vystačí si sám. Nepotrebuje sa na nikoho lepiť, byť na komsi závislý, stále byť nešťastný, že je sám... Zrelý človek vie byť sám a sebestačný. Lenže ak by takým ostal, a tak sa začal i správať, bolo by to svedectvo o tom, že nie je zrelý (že nie je láska), ale že je sebec, a teda vlastne nezrelý. A sebestačný človek, ktorý je zrelý (ktorý je láska, lebo iba láska dáva zrelosť), hľadá iných a jednak chce iných milovať a tiež dáva iným najavo, že i on potrebuje ich. Boh, láska teda stvorenie nepotreboval ale i potreboval.

**Stvorenie, ako vyšlo z Božích rúk, je Božím obrazom.** Tak, ako Boh je komunita, i stvorenie vzniklo ako harmonická komunita. Popis raja nám to krásne vyjadruje. Všetko bolo so všetkým zjednotené, a stvorenie žilo v úžasnej harmónii. Každý si s každým rozumel: človek s Bohom, človek s iným človekom, človek sám so sebou a človek s prírodou. No táto komunita bola narušená: hriechom. Láska totiž dáva toho, koho miluje **slobodu**. To znamená: „Môžeš alebo nemusíš moju lásku prijať. Je na tebe!" Sloboda voľby je základným znakom lásky. Človek sa žiaľ rozhodol pre hriech a komunita sa rozpadla.

**Božia láska však neskončila.** Nakoľko sme si povedali, že Božia láska nie je podmienečná, pre milovanú osobu vždy hľadá (do krajnosti) riešenie. Preto „vymyslela" **vykúpenie**. A to je dôvod, načo prišiel i Kristus: dať dohromady rozpadnuté stvorenie, ktoré vzniklo na počiatku ako obraz Trojice. Preto základom Ježišovho ohlasovania bolo Božie kráľovstvo, preto to o čo sa snažil bolo dávanie ľudí dohromady, vytváranie komunít, spájanie odcudzených: ľudí s Bohom, ľudí s inými, ľudí samých so sebou.

Náboženstvo sa v niektorých jazykoch povie „**religio**". Je to slovo zložené z dvoch slov: „re" (znova) a „legare" (napojiť). Toto slovo nám našepkáva podstatu kresťanského náboženstva: znovanapájať to čo bolo rozpojené. A toto, jedine toto je zmysel kresťanstva. Znova napájať ľudí na Boha, ľudí na ľudí, a ľudí na seba samých, pretože človek môže byť rozpadnutý i sám v sebe. A tiež ľudí na prírodu. Zmyslom náboženstva je znovanapájanie, čiže vzťahy.

**Ak sa cez túto optiku pozrieme potom na náboženské úkony, prikázania a snahy, zrazu nám to začne všetko do seba zapadať: omša je miesto, kde sa napájame na Boha, na ľudí, sami na seba...** Nebudem to rozvádzať, nechám to na meditáciu pre každého z nás. Spoveď je miesto kde sa napájam na Boha, sám znova seba a i na iných. Modlitba je miesto kde sa napájam... Pokračujme v zozname vecí ďalej sami.

Napájam sa na to všetko preto, **aby sa znova obnovil oblúk**, ktorý hriech narušuje: z Boha sme vyšli a k Bohu smerujeme. Z Trojice do Trojice.

Možno niektorí sa na Trojicu pozeráme inak. Uvažujeme nad tým, ako je to možné, že jeden Boh je v troch osobách. Máme o tom **dišputy**, kontroverzie, hádky, meditácie. Zabudnime však na to! Toto nie je zmysel dogmy o Trojici. Zmysel tejto dogmy je viesť nás k chápaniu seba a Boha ako komunity.