Víťazstvo je naše! Istota, na ktorej môžeme každý deň stavať  
žalmista dnes hovorí - „Toto je deň, ktorý učinil Pán, plesajme a radujme sa z neho“. (Ž 118,24)  
V živote sa radujeme z mnohých vecí -  
keď sa nám niečo podarí v práci,   
z úspešnej skúšky v škole,   
z narodeninového darčeka či nového auta.  
  
Poďme sa teraz radovať z udalosti,   
ktorá radikálne zmenila náš život - môj i Tvoj!  
Máme Veľkonočné sviatky a v nich si pripomíname   
vzkriesenie Ježiš Krista – môže to byť aj naše vzkriesenie.   
  
Tento deň je dňom   
definitívneho víťazstva života nad smrťou!   
Nezabúdajme však BS,   
že dôvod k veľkej radosti   
a jasotu máme každý deň.   
Každučký jeden deň   
je Kristovým zmŕtvychvstaním - premenení   
v deň skutočného života -   
života v Božej blízkosti!

Ďakujme!!!

John Powell napísal svojho času knižočku *Dotkol sa ma*. Knižočku napísal na popud svojho priateľa–vydavateľa. Tento jeho priateľ mu povedal, že by bola škoda, keby to, čo prežil s Bohom, nedal na papier. A dal. A malo to veľký úspech. Powell píše, po vyjdení tejto knižočky dostal veľmi veľa listov, v ktorých mu ich pisatelia ďakujú a zároveň ho informujú, že **to, čo on napísal o svojej viere, vlastne prežili aj oni sami. Púť ich viery bola veľmi podobná.**

BS - ohlasovanie veľkonočnej viery to nie je v skutočnosti ohlasovanie nejakej hlbokej teológie ako skorej ohlasovanie toho, ako sa Boh dotkol mňa, čo sa stalo so mnou ako to všetko mňa zmenilo. A **toto je charakteristika veľkonočnej viery. Osobný zážitok.** Dnes sa pozrime na túto tému ešte trocha ďalej. A síce skúsme – pod vplyvom Powelovej knihy – hľadať odpoveď na nasledujúcu otázku: **Kedy je zážitok s Bohom opravdivý?**

Keď má tri charakteristiky, resp. keď prežije **tri testy**:

1. ***Test času.*** Osoba, ktorá zažila Boha a ktorej sa Boh dotkol nebude už nikdy tá istá znova. Toto by pokladal za zradu Boha. Aj keď zmena na tomto človeku nemusí byť zrovna dramatická; tento človek zostane so svojimi hriechmi a bojmi. Predsa dotyk Boha zanechá na ňom permanentný znak. Horúce emócie a podvedomé sugescie prídu a odídu, ale zážitok zostáva. Nenápadne, ale pevne.

2. ***Test reality.*** Človek, ktorý sa stretol s Bohom, nebude v sebe cítiť nutkanie na útek zo sveta, alebo na bývanie vo veži zo slonovej kosti, kde by prežíval dotyk s Bohom v nejakej privátnej extáze. Takýto človek bude cítiť príťažlivosť zahĺbiť sa do sveta, do jeho krásy, do jeho hudby, do jeho poézie. Takýto človek však bude schopný ponoriť sa aj do hlbokého smútku ľudských sŕdc. Sv. Irenej z druhého storočia: "Slávou Boha je človek prekypujúci životom.”

3. ***Test lásky.*** Človek, ktorého sa dotkol Boh, bude viac milujúcim. Bude chcieť byť viac ako Boh, podobať sa mu v láske. Láska je vlastne tým najvlastnejším dôvodom, prečo Boh vstupuje do nášho života a prečo sa nás dotýka: Dar lásky je najväčším darom Ducha Božieho.

Keď si všimneme **apoštolov a ostatných, o ktorých píše Písmo po vzkriesení, nájdeme na nich všetky tieto tri testy**:

**Boli zmenení**, pretože šli a ohlasovali to, čo zažili. Už nikdy neboli tými istými.

**Vyšli z úkrytov** a tešili sa z Božieho stvorenia. Milovali svet a ľudí v ňom a chceli, aby aj svet miloval Boha.  
        A konečne **láska** to bola, ktorá ich pohýnala.  
        Čo urobíme s týmto, čo tu počujeme?

Po prvé, **budeme skúmať, či sme veľkonočnými ľuďmi,** t.j. či sme boli kedysi v minulosti alebo či sme teraz otvorení na zážitok Boha.

Po druhé, porozmýšľame, či by to nebol akt lásky a služby sa o svoj zážitok Boha podeliť s inými ľuďmi. Amen.