3. nedeľa v období cez rok

**AI** Pred niektorými životnými rozhodnutiami si nechávame čas na rozmyslenie. Nechceme urobiť unáhlený krok. Nechceme neskoršie ľutovať. Takýto postoj je znakom múdrosti a skúsenosti človeka. Je to ale vždy naozaj tak?

**KE** Evanjeliová správa o povolaní bratov Petra a Ondreja, Jakuba a Jána, nám ukazuje *príklad okamžitého rozhodnutia.*

**DI** Dva páry bratov sú rybármi. Žijú so svojimi rodinami a rybárstvo je základom ich obživy. Ježiša počúvali niekoľko dní pri Jordáne a opustili ho. Teraz ich ten človek navštívil. Povie jednu vetu a oni idú za ním. Opúšťajú svoju rodinu, jazero a siete. Nepoznajú Ježiša, nepoznajú jeho učenie. Nevedia, čo ich čaká. Čo budú robiť. Ale nepovedia: Daj nám čas na rozmyslenie. V okamihu sú rozhodnutí ísť s Ježišom. Prečo sa tak rýchlo rozhodli?

Už ste asi všetci počuli o *„čare osobnosti“*. Stretneme v živote veľa ľudí. Väčšinou s rezervou prijímame ich názory. Sme opatrní. Ale zrazu sa objaví niekto, komu bez problémov veríme. V tomto človeku je čosi, čo nám dáva vnútornú istotu, že sa v ňom nesklameme. Vyžaruje z jeho prejavu magnet dôvery. Niekedy ani nevieme presne odpovedať, čím si nás ten človek získal. Jednoducho mu veríme. Takto sa často rodia priateľstvá a prvé lásky.

Bola to určite Ježišova osobnosť, ktorá získala bratov. Magnetom, ktorý priťahoval, bola neochvejná istota v svoje poslanie a kúzlo lásky a spravodlivosti.

**PAR** Nám z tohto faktu vyplývajú dve poslania. Prvým je náš vzťah k Ježišovi. Sme aj my očarení kúzlom jeho osobnosti? Alebo sme veľmi opatrní a dávame si pozor, aby nás príliš nezískal? Čo ak by sme mu podľahli a museli potom radikálne zmeniť svoj život? My často hovoríme: *„odtiaľ-potiaľ“*. A žiaľ, hovoríme to aj Kristovi: *„Len natoľko si ťa pripustím k sebe, nakoľko to ja uznám za vhodné“.* Či milá sestra, kresťanka, nepovieš: Ježišu, azda nechceš odo mňa, aby som ani slovom neublížila inému? Azda nechceš, aby som sa ja do ničoho nestarala? Azda nechceš, aby som si ja nepovedala svoje, keď mám pravdu? Či ty milý brat, kresťan, nepovieš: Ježišu, a ty nevieš, ako sa dnes ťažko žije? A ty mi budeš zakazovať, aby som sa doma niekedy poriadne nenaštval a nezahrešil? Či ja nemám právo za svoje peniaze si občas s kamarátmi povyraziť? Ja mám poctivo pracovať, keď ostatní kradnú a klamú a majú milióny?

Áno, bratia a sestry, Ježiša by sme mali najradšej, keby od nás nič nechcel. Keby len druhým bral a nám dával. Keby druhých trestal a nás hladkal po tvári. A preto veľmi ťažko plníme druhé poslanie. My sami by sme mali *byť kresťanmi-osobnosťami.* O nás by sa malo povedať: Ten človek má zásady. Ten má morálku. Ten má zmysel života. V ňom je fluidum lásky a spravodlivosti. Ak by sme počas života získali len jedného človeka preto, že sme kresťania-osobnosti, splnili sme svoje životné poslanie dané nám Ježišom.

**MY** Prežívame 21. stor. bratia a sestry a cirkev ma na čele Sv. Otca Františka, ktorý vyvíja veľké aktivity. Chce osloviť všetkých ľudí, ktorým záleží, aký bude život na našej planéte. Zvlášť však veriacich v Ježiša Krista. Oni majú pochopiť jedinú skutočnosť: Už nestačí žiť len z histórie Cirkvi a spomínať jej veľké zásluhy. Nová evanjelizácia - znamená predovšetkým akt osobného nasledovania Krista v celom živote. Je to akt osobnej viery. Viery, ktorá je oslobodená od tradičných bombastických prejavov kresťanov. Ľudí neoslovíme na púťach, ale v školách, na pracoviskách, v nemocniciach a pri všetkých každodenných kontaktoch s nimi. V tomto storočí sa nebude oslavovať masa, ale kvalita.

**ADE** Aj naďalej budeme v živote uvažovať nad svojimi rozhodnutiami. Nemali by sme však veľa rozmýšľať, keď nás volá Ježiš. Pridlhé rozhodovanie môže viesť aj k odmietnutiu. A bola by to naša tragédia, keby Ježiš prechádzal okolo nás bez povšimnutia. To zaiste nikto z nás nechce.