Ježiš povedal (Šimonovi a Ondrejovi): *„Poďte za mnou a urobím z vás rybárov ľudí.“*   
Mt 4, 18 – 22, Rim 10, 9 – 18; Ž 19   
Na prvé počutie znie táto výzva trochu divne. Majú rybári do svojich sietí odteraz chytať ľudí, aby ich využili na svoje podnikanie? Rozdiel je v uhle pohľadu. Na háčik a do sietí môžu chytať ryby. Ľudí však nemajú chytať, ale ťahať – z vody, ktorá v starom zákone predstavovala temnoty zla, čo sa človeka snažia stiahnuť hlbšie. Evanjelium hovorí, že prví učeníci zanechali svoje siete. Ježiš im neskôr povedal, že na cestu *„rybára ľudí“* si nemajú brať vôbec nič (por. Mt 10, 9 – 10). Už nepotrebujú udicu, háčiky ani siete. Stačia im dve svalnaté ruky a srdce, ktoré je ochotné ťahať iného človeka do bezpečia. Zdá sa, že najlepšie *„stratégiu rybára ľudí“* pochopil Peter. Vtedy večer, keď učeníci v Ježišovi videli len mátohu, Peter chcel podniknúť *„skúšku správnosti“* tým, že bude s Ježišom špacírovať po vode. Neveril sebe ani „mátohe“, a preto sa začal topiť. V tej chvíli sa Ježiš prejavil ako naozajstný rybár ľudí – podal mu ruku a vytiahol ho z vĺn jeho pochybností (por. Mt 14, 24 – 33).

(Peter a Ondrej) hneď zanechali siete a išli za ním (Ježišom).   
Mt 4, 18 – 22, Rim 10, 9 – 18; Ž 19   
  
Existuje láska na prvý pohľad? Trochu nadnesene či prenesene túto tému riešia aj evanjeliá. Povolanie prvých učeníkov vyzerá tak nádejne. Životom a vetrom ošľahaní chlapi hneď zanechajú siete, rozlúčia sa so svojimi rodičmi a rodinami a vydajú sa s niekým, koho videli po prvý raz. Postupným čítaním sa však čitateľ dozvedá, že prvotné okúzlenie Ježišom pomaly opadalo, ako opadne zamilovanosť aj najväčších zamilovancov na svete. Učeníci nechápali Ježiša, hádali sa medzi sebou, jednoducho potrebovali čas na to, aby si sami vyriešili svoj vzťah k nemu a jeho posolstvu. A tak je to správne. Tí, ktorí hovoria o láske na prvý pohľad, majú na mysli zrejme prvotnú zamilovanosť, ktorá je dôležitá aj preto, aby sa dvaja ľudia vôbec stretli. Potom však príde vytriezvenie. A vzťah sa niekedy potrebuje začať **stavať odznova.** Tak ako tomu bolo aj v prípade učeníkov. Napokon ich však vidíme v družnom stretnutí s Ježišom po zmŕtvychvstaní. Ide skutočne o lásku až za hrob. A tá určite existuje.

O dva dni začneme prežívať jedno z dôležitých období pre náš život viery. Čas, keď máme upriamiť svoj pohľad na tzv. eschatologické udalosti druhého príchodu Krista. Takýto pohľad smeruje k naplneniu čnosti nádeje a pripravenosti kresťana v každom momente uchopiť príležitosť k stretnutiu s Kristom.

Dnešné evanjelium nám prináša konkrétny príklad, ako prežívať tento čas. Ježiš prechádzajúci: "popri Galilejskom mori, videl dvoch bratov” a hneď ich pozýva: "Poďte za mnou a urobím z vás rybárov ľudí.” Pozvanie k prežívaniu skúsenosti Božieho kráľovstva. Ich odpoveď je ohromná: "Oni hneď zanechali loď i svojho otca a išli za ním.” A toto ich nadšenie, aj keď v istom okamihu s ťažkosťami, zostane živé počas ich následného života.

Príklad radikálneho a nadšeného nasledovania Krista, ktorý by závidel každý charizmatický vodca. Motív takéhoto prijatia, nie len týchto dvoch bratov počas stáročí Božieho volania, je rôznorodá. Dôležité je však to, čo prichádza potom: "a urobím z vás rybárov ľudí”. Boh, po ľudskom prijatí pozvania vstúpiť do Božej školy a v každodennej spolupráci s Božou milosťou, vyformuje človeka, aby sa stal opravdivým rybárom ľudí pre Božie kráľovstvo. Skúsme nasledujúce adventné obdobie prijať ako výzvu vstúpiť do školy Božej prítomnosti.