5. nedeľa cez rok (A) Mt. 5, 13-16: **Soľ zeme, svetlo sveta**

**Máme byť soľou zeme a svetlom sveta.** Tieto slová evanjelia sú dobre známe, avšak veľmi často zle chápané. Kresťania napríklad, keď používajú tento text si navzájom hovoria: “My sme soľ, my svetlo.” Neuvedomujú si však, že byť soľ je dosť zúfalá vec. **V biblii sa nachádza iba jeden človek, ktorý mohol o sebe s istotou povedať: “Ja som soľ!”** Bola to žena, **manželka Lótova,** ktorá sa zmenila na soľný stĺp, keď utekala z horiacej Sodomy a Gomory. Táto žena keď sa pri úteku otočila stala sa soľou, 100%-nou soľou. A nezdá za, že by sa niekto z toho tešil.

Byť soľou je dosť zúfalá vec. **Nič na svete nie je také zbytočné, také nanič a také nejediteľné, ako sama soľ.** Kto môže jesť soľ samotnú. Dokonca ani v čase hladu ju nikto neje. Ani v čase smädu ju nikto nepije. Ľudia na morskej lodi bez pitnej vody by zomreli od smädu. **Ak by ste jedli alebo pili soľ v týchto kritických situáciách, celú vec by ste urobili iba horšou.** Soľ sama osebe nie je dobrá. Soľ mení pôdu na sterilnú. Zabíja život. Konzervuje smrť. Je ťažká. Zúfalá.

**Soľ sa stane užitočnou len vtedy, keď sa používa tak, ako to naznačuje v dnešnom evanjeliu Ježiš: Keď je zmiešaná s inými vecami.** My sme teda nie soľ, ale **soľ zeme.** To znamená: **mali by sme byť zmiešaní so zemou, t.j. so skutočnosťou okolo nás.** Ak kresťania hovoria alebo si o sebe myslia: “Ja som soľ zeme,” malo by im byť - ako dôsledok - jasné, **že by mali byť pripravení na to, že budú hodení do hrnca ľudských záležitostí.** Nemôžu zostať stáť kdesi mimo hrnca. Musia byť pripravení na vstup do tohto hrnca, na to, že budú zmiešaní s inými vecami, ktoré sa v hrnci nachádzajú. Že sa tam budú s týmito vecami variť a dusiť, **že sa prakticky v celom tomto procese stratia, avšak čo je najdôležitejšie, že celé to jedlo vlastne v konečnom dôsledku urobia chutným a jediteľným.**

Kresťania, ktorí sú svetlom sveta, nie sú volaní k tomu, aby za zaoberali nejakými špeciálnymi vecami, hoci niekedy sa od nich práve toto požaduje. Nie sú volaní k tomu, aby sa pridávali k rozličným špeciálnym organizáciám, hoci neskôr to môže do toho vyústiť. Nie sú volaní k tomu, aby organizovali špeciálne modlitbové skupiny, hoci modliť sa musia. Dokonca nemusia ani ísť von a zaoberať sa rozličnými sociálnymi aktivitami, hoci ak to robia je to užitočné. **Kresťania, ktorí sú soľou zeme, by mali byť v prvom rade darcami chuti, ochucovateľmi skutočností, ktorými sa zaoberajú ľudia v tomto svete, v tomto živote, na tejto ulici, v tomto meste, v tejto krajine, v tomto svete.**

**Ak soľ nie je zmiešavaná s ničím, je príliš slaná, príliš ostrá, príliš drsná, príliš utrpenie spôsobujúca, príliš štipľavá.** Ak sa soľ používa samotná, je to ako **mučenie soľou.** Toto je spôsob mučenia, ktorý sa niekde ešte používa. Mokrú utierku ponoria do soli, dajú ju na holú zadnú časť človeka a bijú ho tenkými ostrými bičíkmi. Soľ, ktorá sa dostane takto do čerstvých rán, bolí nesmierne niekoľko dní. Samotná soľ je teda neznesiteľná a nebezpečná.

Správna miera soli dodáva teda chuť nechutným veciam. Uvediem príklad zo života mladých ľudí. Mnohí z mladých, veriacich, sa dostávajú dosť často do dilemy a to nemusia byť len mladý ale aj my dospelí: ísť či neísť medzi priateľov, ktorých vyjadrovanie a aj iné spôsoby často nie sú v zhode so slušnými zvyklosťami. **Napríklad pozvú nás na pivo. Nás to prirodzene ťahá. Neťahá nás len pivo, ale aj oni, pretože si ich vážime a o vzťahy s nimi stojíme. Ísť teda, či neísť?** Podľa zásad „soli zeme“, treba ísť. A treba s nimi splynúť. Ale netreba im nič vyčítať. Netreba sa s nimi dostať do kontroverzie pri každom ich nesprávnom použití slova. Viac urobíme, ak my sami sa budeme správať podľa zdravých a pevných zásad. Ak naša reč bude slušná, ak dokážete spoznať mieru v pití, ak budete vedieť zachovať mieru aj v iných veciach, ak budeme toto robiť, bez toho, že by sme to komentovali, a pritom sa budeme so svojimi priateľmi zdravo a úprimne baviť a stáť o priateľstvo a vzťahy s nimi, **potom si buďme istí, že budeme pre ich život soľou, ktorá ich život obdarúva chuťou.** Ľudí nemožno škatuľkovať a súdiť za každý ich čin. Iní vyšli možno z prostredia, ktoré nebolo také zásadové ako naše. Prečo to nezobrať do úvahy?

**Taliani majú jedno príslovie ohľadom ochucovania šalátov.** Ako asi viete, používajú na to tri komponenty: **olej, ocot a soľ**. A majú k tomu aj takýto komentár: „Olej daj liať márnotratníkovi. Ocot lakomcovi. No **soľ daj sypať filozofovi**!“ Z toho vidno, že odhadnúť množstvo soli je najťažšie. Na to treba vedieť rozmýšľať. Inak je ohrozená chuť.

Ježiš hovorí ďalej **aj o svetle,** ktorým máme byť. Aj tu platí to isté, ako pri soli: **mnoho kresťanov veľmi túžobne nazýva seba samých svetlom.** Zdržujú sa vo svojom vlastnom svetle, tak ako svieca v prázdnej izbe, alebo ako svetlo, ktoré sa nachádza pod prázdnym kýbľom, ktoré sa kochá vo svojom vlastnom svetle, a ktoré seba samé za toto svetlo oslavuje.

**Aj svetlo, ak je samo o sebe, je neužitočné.** Svetlo samotné je **oslepujúce.** Svetlo samotné **ti zabráni vidieť čokoľvek.** Svetlo samotné, to je svetlo, ktorým sa svieti **do očí mučeného obžalovaného,** aby zo seba dostal, čo vykonal. **Svetlo samotné zraňuje.**

**Svetlo sa stáva užitočným iba vtedy, keď nám umožní vidieť vecí iné, ako je o­no samotné: t.j. svet okolo nás.** Svetlo sa stane užitočným iba vtedy, ak o ňom platí, to, čo o svetle povedal Ježiš: Vy ste svetlo sveta. My, ktorí sme kresťanmi, mali by sme **urobiť veci viditeľnými,** mali by sme **zapáliť** pre ľudí **nové možnosti,** mali by sme **ožiariť náš svet.** Toto, presne toto a nič iné, je našou úlohou a našou misiou. Každý z nás, kto bol pokrstený, **prijal pri krste sviecu,** zažatú od veľkonočnej sviece so slovami: “Prijmi svetlo Kristovo.” A v starom obrade pre ten istý dôvod prijímali novokrstenci **štipku soli** na ich pery.

Mali by sme byť soľou, avšak nie oddelenou. Mali by sme byť svetlom, avšak nie samým za a pre seba. **Ak budeme robiť a žiť, ako chcel Ježiš, potom sa staneme pre iných útechou, spásou, nádejou, odpočinkom.**

A práve toto je tá soľ a to svetlo, **ktoré je - vďaka Bohu - možné nájsť na toľkých miestach sveta.** Je to svetlo, ktoré je pre ostatných ľudí vo svete takým veľkým prínosom.

**Ľudia sú takýmito ľuďmi zasiahnutí, prostredníctvom Ježišovho Ducha. A to preto lebo:**

Sú svetlom v temnotách, pre tých, ktorí sú skľúčení,  
sú láskaví, milosrdní a spravodliví,  
majú súcit, dávajú a požičiavajú,  
spravujú svoje veci s poctivosťou,  
nikdy sa nekolíšu,  
bude sa na nich spomínať naveky,  
neboja sa zlých správ,  
s pevným srdcom dôverujú Pánovi,  
s utvrdeným srdcom odolávajú strachu,  
majú otvorené ruky, ktorými štedro dávajú chudobným,   
ich spravodlivosť bude trvať naveky,  
ich srdcia budú povýšené do slávy.

5. nedeľa cez rok - Mt 5, 13 – 16

Milí priatelia

Starší si ešte pamätajú časy, keď sa ku kresťanstvu hlásili skoro všetci obyvatelia Slovenska, keď sa v obci našiel nanajvýš jeden či dvaja obyvatelia, ktorí by v nedeľu nešli do chrámu. Dnes už si aj u nás musíme dávať pozor, aby sme niekoho neurazili, keď hovoríme o kresťanskom Slovensku. V mestách asi dnes bude možné počuť taký výklad evanjelia, ktorý zdôrazňuje, že soli nemusí byť v jedle až tak veľa. Výklad, ktorý nás má upokojiť zoči voči neustále klesajúcemu počtu kresťanov v dnešnom svete. Ćosi pravdy na tom je, ale myslím si, že Kristus nemal na mysli množstvo svojich učeníkov.

Kristovo prirovnanie, že my kresťania máme byť soľou zeme a svetlom sveta nám hovorí o našom vzťahu k svetu, k spoločnosti, ktorej žijeme. Soľ nebýva tá hlavná, aj keď je veľmi zlé, ak chýba. Soľ je tu kvôli jedlu, pre jedlo, aby mu dodala chuť a správnu výživnú hodnotu - nie naopak. Rovnako nik nezapaľuje svetlo pre svetlo samotné, ale skôr preto, aby bolo lepšie vidieť svet okolo nás. Je úlohou svetla osvetľovať svet a je úlohou soli dodávať jedlu chuť. Preto nás kresťanov nesmie odradiť skutočnosť, že v istom ohľade sa od nás očakáva slúžiaci vzťah k životu a k svetu. Nie prvé posty, nie moc, ale služba. Ježišov obraz nám hovorí, že soľ sa v pokrme zvyčajne rozplynie, spolu s pokrmom vytvorí novú kvalitu, novú chuť. Aj pre nás prenesene platí slávna veta z Kennedyho inauguračného prejavu: „nepýtaj sa, čo môže urobiť Amerika pre teba, ale pýtaj sa, čo ty môžeš urobiť pre Ameriku“. Len na miesto Ameriky si dosaďme svet alebo život.

Proti poslaniu slúžiť svetu podobne ako soľ jedlu sa môžeme previniť tým, že splynieme so svetom. Že sa vo svete rozplynieme bez toho, aby sme mu dodali našu chuť. To je nebezpečenstvo soli zvetralej. To nebezpečie nám hrozí vtedy, keď sa snažíme za každú cenu prispôsobiť svetu. Mnoho kresťanov tak stráca nadčasové hodnoty v mene akejsi pochybnej modernosti. Na druhej strane sa voči nášmu kresťanskému poslaniu môžeme previniť aj tým, že sa od sveta oddelíme, vybudujeme si naše vlastné nábožné ghetto, ohrádku, o ktorú svet nebude mať záujem. Bolo by zlé, keby si naša nábožnosť nevšímala svet, jeho problémy. Bolo by zlé, ak v snahe nepoškvrniť sa kontaktom so svetom pestovali by sme si vlastnú súkromnú nábožnosť, orientovanú na blažený posmrtný život. To by sme sa spreneverili svojej úlohe dodať chuť tomuto svetu. Soľou je ale možné jedlo aj presoliť, či pridávať mu chuť necitlivo a nasilu. Ako kresťania nesmieme byť necitliví, nevšímaví voči svetu a voči hodnotám, ktoré v ňom vytvárajú aj iní ľudia. Nesmieme byť len zahľadení sami na seba. Nesmieme zabudnúť, že soli má byť v jedle toľko, aby jedlo bolo chutné a zdravé zároveň. Druhý vatikánsky koncil nás vyzýva spolupracovať so všetkými ľuďmi dobrej vôle na budovaní lepšieho sveta, lepšej spoločnosti.

Myslím si, že tieto obrazy nám veľa hovoria o našom kresťanskom živote v dnešnom svete, v dnešnej spoločnosti. Okrem nich môžeme nájsť ešte jednu podobnosť medzi soľou a našim kresťanským pôsobením vo svete. Je daná tým, že dnešný svet akoby nemal záujem o chuť kresťanstva. Často sme sklamaní až roztrpčení tým, že najmä mladí ľudia dnes nemajú záujem o hodnoty kresťanstva. Stačí im predstava svojho vlastného šťastia, spokojnosti, predstava dostatku peňazí, či úspechu vo vzťahoch a v spoločnosti. Často si aj ja kladiem otázku čo sa s tým dá robiť? Ako sa pričiniť o to, a by aj v nastávajúcej generácii bolo čo najviac tých spravodlivých, ktorí budú myslieť tak trochu aj širšie, nielen na vlastné blaho. Odpoveď nám možno dá známa rozprávka Soľ nad zlato. Ona hovorí, že sú obdobia, kedy soľ jednoducho neletí, nie je o ňu záujem, nemá cenu. Všetci akoby sa dohodli: „my nepotrebujeme chlieb, ani soľ, my budeme radšej jesť koláče a zákusky.“ No skúsenosť rozprávky hovorí, že to nemôže byť trvalý stav.

Možno obdobie, ktoré prežívame je podobným obdobím. Možno sa dnes máme snažiť viac utužiť náš kontakt s Kristom, v pokoji premýšľať nad jeho pôsobením v cirkvi, v spoločenstve kresťanov. Možno je toto obdobie, v ktorom na druhej strane by sme mohli sa viac zamýšľať nad stavom spoločnosti, nad jej problémami. Snažiť sa o poctivejší kontakt so spoločnosťou. Na rozdiel od situácie spred 15 rokov, nemusíme sa snažiť za každú cenu dostať sa do popredia. Dnes sa možno žiada od nás viac premýšľať, mať viac rozvahy. S nimi potom môžeme aj situáciu nás i našej spoločnosti vidieť jasnejšie, s väčším pokojom a nadhľadom.

Bože nie je nám vždy ľahké byť kresťanmi v dnešnom svete. Prichádzame však vždy znova a znova s dôverou ku Tebe, pretože Ty si náš pastier, Ty sa staráš o nás, či sa nám darí, alebo nie. Ty dávaš vychádzať slnku i rásť tráve. Preto Ťa prosíme, veď naše kroky aj v dnešnom svete, aby sme vedeli tu a teraz dôstojne napĺňať odkaz Tvojho Syna Ježiša Krista. Amen.