Ježiš povedal: *„Kto by teda zrušil jediné z týchto prikázaní, a tak by učil ľudí, bude v nebeskom kráľovstve najmenší.“* Mt 5, 17 - 19; Dt 4, 1. 5 - 9; Ž 147   
Pri slove „prikázanie“ si veľká väčšina kresťanov automaticky spomenie na Desatoro. „Prikázaním však v skutočnosti je dôverovať Bohu,“ píše Richard Rohr. A dôvera vzniká iba vo vzťahu. S prikázaniami je to ako v manželstve. Mnohé skutočnosti sa v čisto právnom manželstve bez štipky vzťahu javia ako premrštené požiadavky či nároky toho druhého alebo vôbec života, ktoré partner vykoná len preto, aby mal pokoj. V manželstve, v ktorom funguje vzťah, partneri mnohé povinnosti neberú ako povinnosti, ale ako niečo, čo radi urobia pre druhého a pre seba. Aj v matematicko-právnom vzťahu k Bohu môžu ľudia vnímať prikázania ako enormnú záťaž a splnia ich len preto, aby raz dostali sľúbenú odmenu a „mali pokoj“. Človek žijúci vo vzťahu k Bohu nevníma zákon ako prikázania, ale ako cestu, ako sa stále viac stávať človekom a byť šťastným. Koniec koncov, toto je zámer všetkých Božích príkazov. Také je Ježišovo učenie, ktoré vedie do nebeského kráľovstva. Už tu na zemi.