Dáte mi asi za pravdu, že dnešný človek si dáva viac záležať na svojom zovňajšku ako v minulosti. Koľko je len v jednom meste drogérií. Alebo koľko je tam obchodov na oblečenie s pestrým tovarom. Alebo ako ľudia dnes radi športujú, navštevujú fittnescentrá, aby mali peknú postavu a boli zdraví. K tomu sa pridávajú rôzne reklamy a ponúkajú vzor pekných ľudí. Aj telo je Božím stvorením, a je dobré, keď sa človek oň stará. Stačí to však k naplneniu zmyslu a poslania života? Ježiš nás učí, že by nám malo záležať aj na duchovnej kráse.  
  
Keď Ježiš hovorí o spravodlivosti, keď hovorí o hneve, keď hovorí o žiadostivostiach, keď hovorí o prísahe, myslí vtedy na kvalitu nášho vnútorného života. Chce nám povedať, že pred Bohom nestačí, ako človek vyzerá navonok. Lebo je to práve vnútorný život, ktorý ovplyvňuje naše vonkajšie činy. Sú to naše vnútorné prežitia, ktoré dávajú hodnotu našim vonkajším skutkom. Ak by človek vonkajšie skutky nerobil s láskou, pred Bohom nemajú veľkú cenu. Hodnotu nemá ani pretvárka, ktorá je v rozpore medzi vonkajšími prejavmi a vnútornými pocitmi, predstavami a myšlienkami. Ako teda vytvoriť harmóniu medzi naším vnútrom a vonkajškom?  
  
Človek niekedy pozná veľmi veľa, len nie sám seba. Preto je prvou požiadavkou poznať sám seba. Nie je ľahké vyznať sa v labyrinte svojej povahy a pocitov. Musíme si dať tu námahu, aby sme si sami urobili pravdivý obraz o sebe. Aby sme mohli Bohu povedať: Bože, pozri sa, takýto som. Čo v sebe objavíme, je rôznorodé. Mali by sme však vedieť, čo je biele a čo čierne. Čo je v nás dobré a čo zlé. Na dobro by sme nemali byť pyšní a zo zla zúfalí. Tak budeme môcť Bohu povedať: Bože, ďakujem ti za všetky duchovné dary, ale aj za slabosti, ktoré ma robia ešte viac závislým na tvojej pomoci. Tretím krokom by malo byť zušľachťovanie a liečenie. Zušľachťovanie všetkého dobrého v nás a liečenie našich slabostí. Trpezlivo a celý život učiť sa v ovládaní seba, seba krotiť, svoje vnútorné zlé skutky čo najviac otupovať. Aby sme mohli Bohu povedať: Bože, ty vidíš, že sa úprimne snažím. A napokon by sme mohli dôjsť do fázy v ktorej nadobudneme vnútorný pokoj, šťastie a radosť. Potom naše vonkajšie skutky budú vyrastať ako krásne kvety zo zdravej zeme. Potom budeme môcť Bohu povedať: Bože, chcem ti svojimi skutkami ďakovať, že sa dá žiť pred tvojím pohľadom čestne a úprimne.  
  
Mladá nemecká študentka takto píše do jedného náboženského časopisu: „V jednu nedeľu, počas sv. omše, počula som slová z 1. listu sv. Jána apoštola: „Každý, kto nenávidí svojho brata je vrah. A viete, že ani jeden vrah nemá v sebe večný život“ (1 Jn 3, 15). Tieto slová ma vystrašili. Nemohla som nájsť pokoj ani v kostole, ani potom doma. Totižto od určitého času som sa nerozprávala so svojou priateľkou. Čo viac, nenávidela som ju a očierňovala som ju pred všetkými známymi. Podľa slov sv. Jána som teda „vrahyňa“. O čo vlastne išlo? Moja dlhoročná priateľka poznala rôzne tajnosti z môjho života. Sklamala ma. Povedala ich niektorým ľuďom a tí zasa ďalším. Či to však stačí, aby som ju nenávidela a stala sa v duchu „vrahyňou“ ? Celý týždeň som nemala pokoj. Keď som si pomyslela, že som „vrahyňa“, nemohla som ani v noci zaspať. Nasledujúcu nedeľu som sa pred sv. omšou stretla so svojou priateľkou. Zmierili sme sa a vrátil sa mi pokoj“ (S. Klimaszewski: Ewangelia w žyciu, Homilie na rok A, s. 143). Určite, keď sme dnes išli do kostola, dali sme si záležať, aby sme pekne vyzerali. Teraz porozmýšľajme, ako vyzerá naše vnútro.

Reklama: „šaty robia človeka… -„Dobre vieme, že to nie je celkom pravda. Hodnota človeka nespočíva len v zovňajšku. Hodnota človeka závisí od jeho vnútorných kvalít, od jeho rozumu, ale najma od jeho povahy. Ak by človek na sebe nepracoval a nerozvíjal svoje danosti, bol by zaostalý. Jeho „hodnota“ by bola nepatrná. A preto všetci vieme, že je potrebné rozvíjať si rozum a povahu. Ako si pestovať povahu, sa dočítame v mnohých knihách, ale najmä v evanjeliu. Pán Ježiš nám chce ukázať v čom spočíva krása ľudského bytia, ľudskej povahy. Hlavná myšlienka dnešného evanjelia znie takto: “Ak vaša spravodlivosť nebude väčšia ako spravodlivosť farizejov a zákonníkov, nevojdete do nebeského kráľovstva..“ Nad touto myšlienkou sa musíme zamyslieť.  
  
Farizeji a zákonníci žili pred 2000 rokmi a ich náboženstvo bolo obsiahnuté v knihách Starého zákona. V tých knihách bolo mnoho zákonov a predpisov pre ich život. Zdali sa im ťažké. Začali si ich preto po svojom zľahčovať. Začali robiť rozdiel medzi vonkajšími skutkami a vnútorným zmýšľaním. Medzi viditeľným skutkom a neviditeľnou myšlienkou. A uzhodli sa na tom, že iba to je zlé, čo je viditeľné. Napríklad viditeľná je vražda, cudzoložstvo, krivá prísaha. Týchto vecí sa musia chrániť. Ale čo sa deje v srdci človeka, o tom nikto nemôže súdiť. O vnútorných myšlienkach nemôže sudca rozhodovať. A tak podľa zákonníkov, stačilo, keď Židia splnili vonkajšie predpísané skutky zákona. Pán Ježiš nie je proti tomu, aby zachovávali predpisy zákona, on ich neprišiel zrušiť, ale zdokonaliť, naplniť. A to tak, že veľmi zdôrazňuje práve dôležitosť vnútorného zmýšľania. Boh chce, aby bolo aj vo vnútri srdca krásne. Napríklad v Starom zákone stačilo, že nikoho som nezabil. Aj niektorý kresťania žiaľ tak hovoria až dodnes… Ale Pán Ježiš vraví: To nestačí že si nezabil. V tvojom srdci nesmie byť ani len hnev voči blížnemu.  
  
Hnev je jed, z ktorého vyrastajú slová a skutky proti blížnemu. Všetko zlo pochádza zo zlej myšlienky. Každodenný život nám o tom podáva tisíce dôkazov. Z tejto príčiny Pán Ježiš nalieha veľmi na to, aby sme vylúčili zo srdca zlé myšlienky. Tak veľmi, že nám dáva jeden ohromujúci príkaz. U Židov bol vrcholom dokonalosti, keď niekto priniesol do chrámu obetovať baránka. Židia to považovali za najväčšiu a najsvätejšiu vec v živote človeka. A pozrite, Pán Ježiš im vraví: „Keď prinášaš svoju obetu na oltár a tam ti príde na um, že tvoj brat má niečo proti tebe, nechaj svoj dar pred oltárom a choď sa najskôr zmieriť so svojim bratom. Potom sa vráť a obetuj svoj dar. Pokonaj sa rýchlo so svojim protivníkom. V týchto slovách Pán Ježiš vyhlasuje, že je ešte niečo krajšie a svätejšie v živote človeka, než obetovať baránka, a to je: očistiť si srdce od zlých myšlienok. A to je potrebné urobiť najskôr. Až za tým nasleduje to, čo Židia pokladali za najväčšie a najsvätejšie – obetovať Pán Bohu. Inak to nemá pred Pánom Bohom cenu! Keď teda Pán Ježiš takto veľmi zdôrazňuje mať srdce čisté od zlých myšlienok musíme to poslúchnuť. A to hneď z dvoch dôvodov.  
  
Prvý dôvod je, že Pán Ježiš si praje, aby sme mali čisté srdce: „ Blahoslavení čistého srdca, lebo oni uvidia Boha..“ Druhý dôvod je, že náš pozemský život bude oveľa šťastnejší bez zlých myšlienok. Pozrite, veď je to pre človeka nešťastie. Niekto sa hnevá na blížneho, nerozpráva sa s ním aj niekoľko rokov. Keď sa stretnú, nepozdravia sa. Aký majú otrávený život. Ale to ešte nie je všetko. Každá táto rozhnevaná stránka si žiada, aby sa z jej hnevníkom hnevali aj ostatný ľudia. A keď vidí, že niekto z ostatných ľudí sa s jej hnevníkom rozpráva, tak aj na neho sa hnevá.. Hnev sa v srdci rozrastá ako burina. Takýto život je už celkom otrávený. Lekárska veda zisťuje, že z takýchto hnevov, napätí a stresov vzniká v človeku neuróza, rakovina a infarkty. Musíme teda vytrhať jedovaté korene zlých, zlostných, závistlivých, pyšných, nepriateľských myšlienok zo srdca. Nie je to ľahké. Pane Ježišu pomáhaj nám v tom. Amen.