Ježiš učil: „Nebuďte ustarostení o svoj život, čo budete jesť, ani o svoje telo, čím sa zaodejete.“   
Mt 6, 24 – 34, 2 Krn 24, 17 – 25; Ž 89   
To by bola naozaj paráda, keby sme sa o nič nemuseli starať. Všetko by za nás zaobstarali anjeli (v ľudskej podobe). Ježiš takúto bezstarostnosť odsudzuje (por. Lk 12, 16 – 21). Tomáš Halík upozorňuje, že „ide o to, aby každodenné ,zaobstarávanie‘ stratilo povahu úzkostlivej starosti, ktorá vypĺňa celý obzor človeka a zhltne všetku jeho energiu a v podstate znamená, že človek krúži len okolo seba“. Najprv je treba hľadať Božie kráľovstvo, čiže živé ľudské vzťahy, naozajstnú pomoc, naozajstné problémy. V tom spočíva podstata blahoslavenstiev (por. Mt 5, 1 – 12). Blahoslavenými sú podľa Ježiša ľudia, ktorí zakúšajú reálny život s reálnymi starosťami. Aj keď sa im často nedarí, vedia, čo obnáša „vziať každý deň svoj kríž“ (por. Lk 9, 23). Nakoniec, každá väčšia starosť prebíja tú menšiu. Žena rieši svoje kilogramy a vizáž, ale keď sa jej narodí bábätko, všetko ide bokom a ona sa naplno venuje jemu. V Ježišových slovách je výzva nenechať sa strhnúť malichernými, ale naozajstnými starosťami.