Ježiš povedal: „Vy sa budete modliť takto: Otče náš…“   
Mt 6, 7 – 15, Iz 55, 10 – 11; Ž 34   
Starý skúsený kňaz Guy Gilbert píše: „Pri omši modlitby často opakujeme. Krédo, šalát, majonéza, takto sa modlíme, rýchlo, zo zvyku…“ Pritom ak si naozaj chceme stáť za tým, čo pri modlitbe vyslovujeme, Otčenáš je najnebezpečnejšia modlitba na svete! Už len to, či sme si naozaj vedomí, že Boh je Bohom nás všetkých, a teda aj našich nepriateľov alebo ľudí iných vierovyznaní. To, či sa o ňom neokúňame zmieniť. To, či robíme všetko preto, aby sa aspoň niekedy zjavilo jeho kráľovstvo, v ktorom sú blahoslavení chudobní, plačuci, tichí, perzekvovaní a odvrhnutí. To, či sme naozaj pripravení vziať za svoje všetko, čo od neho dostaneme, aj nepríjemné veci. To, či doprajeme chlieb všetkým a hľadáme spôsoby, ako ho ku všetkým dostať. To, či máme aspoň miniatúrnu snahu odpustiť druhým a nespôsobovať im zlo. Pár slov modlitby a nesmierne veľa záväzkov, ktoré si človek na seba berie. Preto je Otčenáš taký nebezpečný. Na začiatok však stačí aspoň snaha brať túto modlitbu vážne.