Ježiš povedal: „Keď sa modlíte, nehovorte veľa ako pohania. Myslia si, že budú vypočutí pre svoju mnohovravnosť.“   
Mt 6, 7 – 15, 2 Kor 11, 1 – 11; Ž 111   
Predstavme si situáciu, že by zaľúbený mladý muž každé ráno, napoludnie a večer recitoval svojej milej síce nádherný Shakespearov sonet o láske, ale dlhý predlhý a vždy ten istý. Milá by mu postupom času zdupkala. Vzťah medzi Bohom a človekom má byť takisto vzťahom dvoch zamilovaných bytostí. Nie je to aj s modlitbou mnohých kresťanov často podobne ako s oným odrecitovaným sonetom? „Keď sa ma ľudia pýtajú, ako sa modliť, odpovedám: Je to prosté, je to vykročenie smerom k Bohu. Keď niekoho naozaj milujete, nebudete mu to hovoriť okľukou. Zadívate sa mu priamo do očí a poviete: ,Milujem ťa.‘ To je omnoho silnejšie ako akékoľvek ďalšie reči alebo prejavy. A práve tak je to potrebné povedať Bohu v tichej, súkromnej modlitbe,“ radí Guy Gilbert. Dve rôzne verzie modlitby „Otče náš…“ (por. Mt 6, 9 – 13; Lk 11, 2 – 4) prezrádzajú, že táto modlitba nie je nemennou „mantrou“, ale akýmsi návodom, aby sme aj my tak ako Ježiš dokázali prežiť a povedať Bohu: „Abba – otecko“.