**Mt 7,6. 12-14 - Ježiš – cesta k životu** Bratia a sestry sú ľudia, ktorí sú agresívne naladený proti Bohu, cirkvi, láske. A sú aj takí, ktorí dokážu zneužiť dobrotu iných. Ježiš je realista a upozorňuje nás, aby sme im nedávali podnet k ubližovaniu. Kto skrátka nechce prijať život, či už je to z dôvodu zlej vôle, alebo z nejakého vnútorného zranenia, ktoré ho robí agresívnym, s tým niekedy nič neurobíme. Ale ani ich nemáme odsudzovať, ani ich dráždiť zlom - tým, čo oni nechcú prijať. Vchádzať do plnosti života sa dá tesnou bránou – a tou je náš Pán, ktorý nám dal príklad tichosťou, pokorou, poslušnosťou, trpezlivosťou, láskou k pravde - vernej až do smrti na kríži. Nekľučkujme teda v názoroch podľa „úžitkovosti“ alebo kvôli nejakej egoistickej výhode. Takáto pohodlná cesta končí v priepasti. Skúsme si to dnešné Božie slovo ešte raz prečítať s uvedomením si, či to Ježišovo slovo naplňujeme svojím životom. Pokiaľ zistíme, že tomu tak nie je poprosme Pána, nech nám daruje milosť celým srdcom prijať jeho slovo ako základný smer pre svoj život. Pane Ježišu, daruj nám milosť čistoty v zmýšľaní, nech konáme vo svojom živote podľa tvojho slova. Amen.