12. utorok - (Mt 7,6.12-14)

    V dnešnom evanjeliu počúvame výzvu: *„Nedávajte Sväté psom a nehádžte svoje perly pred svine, lebo by ich mohli pošliapať svojimi nohami; potom sa obratia proti vám a roztrhajú vás.“* Z povedaného vyplýva, že nie všetko, čo vlastníme ako kresťania, môžeme a máme ponúknuť všetkým ľuďom. Sú určité skutočnosti tak sväté, že človek musí k ním vnútorne dorásť, aby ich mohol prijať. To sa týka pokladov učenia viery i sviatostí. Nie každý človek je zrelý pre učenie viery. Vieme, že prví kresťania Tajomstvo Eucharistie ochraňovali natoľko, že často ani katechumeni, ktorí sa chystali na krst, o tomto tajomstve nevedeli.   
    Táto ochrana sa týka sviatostí ale aj samotného Božieho Slova. Podľa presvedčenia ortodoxných židov, Boh sa vtelil do Tory, do Písma Svätého a tak sa nám odovzdal. Ani Písmo Sväté nie je kniha ako hociktorá iná. Je posvätná nielen v zmysle hodnoty, ktorú jej pripisujeme my, ale je posvätná prítomnosťou Božou. Vidíme, že aj samotné Božie Slovo bolo prenasledované zvrátenými ľuďmi v dobe fašizmu v Nemecku a niečo podobne sa dialo s posvätnými knihami v dobe komunizmu u nás i v Rusku. Musíme skúmať ľudí, či sú ľuďmi dobrej vôle. Tým sa ohlasuje Spása.   
    *„Všetko, čo chcete, aby ľudia robili vám, robte aj vy im. Lebo toto je Zákon i Proroci.“* Máme robiť druhým len to, čo by sme sami chceli, aby druhí robili nám. Určite by sme nechceli, aby nám robil niekto zlo, preto nemáme robiť zlo.   
    *„Vchádzajte tesnou bránou, lebo priestranná brána a široká cesta vedie do zatratenia – a mnoho ich vchádza cez ňu. Aká tesná je brána a úzka cesta, čo vedie do života, a málo je tých, čo ju nachádzajú!“* Cesta do neba je úzka a brána tesná. Ak máme v živote pocit, že ideme po širokej a pohodlnej ceste, nie je to cesta do neba. Ak naopak prežívame bolesti a tiesne, ideme cestou ku Spáse.