12. piatok - (Mt 8,1-4)

Dnešné evanjelium nám ukazuje vzor správnej modlitby. Malomocný prichádza k Ježišovi v správnom postoji a preto dosiahne vyslyšanie. Evanjelista Matúš píše: *„Tu prišiel k nemu istý malomocný, poklonil sa mu a vravel: „Pane, ak chceš, môžeš ma očistiť."* Malomocný prichádza za Ježišom ako Pánom, ktorý má moc nad životom i smrťou. Malomocenstvo sa v staroveku počítalo ku smrteľným a nevyliečiteľným chorobám. Jedine Boh mohol v takomto prípade pomôcť. Malomocný prichádza za Ježišom s vierou, že to môže urobiť a zároveň s dôverou, že to urobí. Sú to dva stupne tej istej viery. Prvý by sme mohli označiť ako **vieru v Božiu moc** a druhý ako **vieru v Božiu dobrotu.**   
    Zastavme sa najprv pri tom prvom stupni. Malomocný je presvedčený, že to Ježiš môže urobiť. Často nám pri našich modlitbách chýba táto viera. Celá naša intelektuálna, vedecká formácia spočívala v tom, aby sme uznali určité veci za možné a určité za nemožné. Všetko, čo presahuje sily a schopnosti človeka, bolo prehlásené za nemožné. S Bohom a s jeho mocou sa v našej školskej formácii nerátalo.   
    V škole nás nikto nepoučil, že svet je v Bohu, že čas i priestor i všetky prirodzené i nadprirodzené zákony majú svoj pôvod v Bohu, ktorý ale sám nie je týmito zákonmi viazaný. Boh stojí nad - On sám pre seba je Najvyšším zákonom - Lásky. Mnohí kresťania majú v sebe falošný obraz boha, ktorý existuje podobne ako my v čase a v priestore a podlieha zákonom, ale toto nie je obraz Boha, akého nám zjavuje Božie Slovo. Nakoniec i moderná kvantová fyzika počíta s duchovným pozadím a základom pre celý stvorený svet. Boh je všade činný a neobmedzený vo svojom konaní. Aj Pán Ježiš hovorí: *„Môj Otec stále pracuje, aj ja pracujem.“ „Robím len to, čo vidím u Otca!“* Sám Boh sa skrze proroka Izaiáša predstavuje: *„Komu ma pripodobníte a prirovnáte a primeriate, aby sme si boli rovní?“*   
    Naše modlitby majú ešte jednu chybu a tá sa týka druhého stupňa viery. Niekedy nám chýba viera v dobrotu Boha a jeho ochotu pomôcť nám. Zabúdame na to, že Boh smrť neučinil a že celé evanjelium je zjavením Života v osobe Ježiša Krista. *„On vystrel ruku, dotkol sa ho a povedal: „Chcem, buď čistý!" A hneď bol očistený od malomocenstva.“* Toto Slovo nám zjavuje Božiu vôľu. Boh môže a chce pomôcť človeku.   
    Modlitba, ktorú vyslovuje malomocný sa kryje s modlitbou, ktorú nás naučil sám Ježiš. Je v nej kus Otčenáša. Nebojme sa prosiť o to, aby sa v našom živote a skrze našu vôľu presadila vôľa Božia. Božia vôľa nie je našou smrťou, ale naším Životom a našou Spásou. Božiu ochotu pomôcť pochopíme ešte lepšie, keď zoberieme na vedomie, že Boh si uvedomuje každé bytie a to nielen akoby z diaľky ale z blízkosti Materskej Lásky. Z blízkosti milujúceho. Boh sa už Mojžišovi zjavuje ako *„vidiaci utrpenie“*, ale aj ako ochotný pomôcť. Ale jeho pomoc je viazaná na veriacu súčinnosť človeka. Exodus by bez Mojžiša nebol, hoci sa už dávno pripravoval v srdci Božom. A tak isto Spása by neprišla bez Ježiša, hoci bolo od večnosti plánovaná a zamýšľaná.   
    Zázrak sa deje tam, kde človek zachytí svojím srdcom tento Boží súcit s chorým človekom, kde začne cítiť a konať ako boží syn. I viera dokáže viesť k zázraku, ale úplný zázrak nastáva až tam, kde sa do akcie skrze ľudské ruky a srdce dostáva Božia Láska.   
    Ježiš nás učí tejto solidárnosti, keď hovorí *„Radujte sa s radujúcimi a plačte s plačúcimi.“* Ježiš nás učí to, čo vidí u Otca. On sám má túto solidárnosť v sebe plnej miere. On sám je tou nespokojnosťou ľudského srdca, ktorá ho smeruje k Absolútnemu Šťastiu. On aj dnes chce pomôcť, ale skrze naše ruky a prostredníctvom našej viery. Telesné utrpenie však nie je v tomto zmysle tým najväčším zlom, lebo je len dočasné a môže človeka priviesť k duchovnému Dobru. Prvoradý a pôvodný zmysel ľudského utrpenia je upozorniť človeka na chorobný proces, aby sa mu bránil. Bolesť ho napríklad donúti ísť k zubárovi.   
    Vyprosujme si dnes dôveru malomocného s dnešného evanjelia s akou sa priblížil k Ježišovi, aby sme nepochybovali o Božej moci a tiež, aby sme nepochybovali o Božej ochote pomôcť.