**Dvom slepcom, ktorí uverili v Ježiša, sa otvorili oči…**

Pokušiteľ – Zlý prišiel k sv. Martinovi. Ukázal sa v kráse kráľovského majestátu. Martin, ďakujem ti za tvoju vernosť. Chcem, aby si vedel, že i ja som ti blízky a teší ma tvoja blízkosť. Kto si vlastne, spytuje sa Martin. Som Ježiš Kristus! vykrúcal sa Zlý. A kde máš svoje rany? Prichádzam z nebeskej slávy a tam už niet nijakej rany. Martin povedal: Kristus bez rán nie je pre mňa Kristus! Na Krista bez znakov kríža sa nemožno oprieť. On je ten, ktorý chce byť videný v ranách ľudstva, v ranách našich blížnych. On nás očisťuje od našej slepoty a otvára nám oči pre poznávanie neviditeľných vecí.

Gallupov ústav verejnej mienky pred časom robil prieskum o modlitbe: Deväť z desiatich Američanov odpovedalo, že sa modlí každý deň. Z toho 98% za svoje rodiny, 94% vzdáva vďaku a chválu, 92% prosí o silu, 85% za odpustenie. Mnohí majú aj iné úmysly, napr. vyhrať v lotérii, získať si tú pravú alebo pravého, priať susedovi, aby rozbil nové auto … Za čo sa my modlíme? O čo prosíme Boha? Mali by sme neustále volať ako tí dvaja slepci: Syn Dávidov, zmiluj sa nad nami! Ježiš sa ich opýtal: **Veríte, že to môžem urobiť?** Oni mu odpovedali: Áno, Pane. Tu sa dotkol ich očí a povedal: Nech sa vám stane, ako ste uverili. Nám dáva často tú otázku ako dvom slepcom. Ako na ňu odpovedáme osobne? Zamyslime sa nad možnou odpoveďou Ježišovi. Bude taká rozhodná ako u tých z Evanjelia? Môžeme sa pozerať Ježišovi do očí a povedať: Áno, Pane? Služba Kristovi v našich trpiacich je prejavom našej lásky. To je jeho Srdce v nás. Všímajme si potreby blížnych. Prejavme im svoju pomoc. To je príležitosť, aby mnohí mohli dnes uvidieť Božiu slávu a rozprávať o Božej dobrote. To je oslava Boha. Kristus hoci bol ukrižovaný, vstal z mŕtvych, žije a pôsobí v nás.

„Veríte, že to môžem urobiť?“ opýtal sa. Oni mu odpovedali: „Áno, Pane.“ „Nech sa vám stane, ako ste uverili.“   
Mt 9, 27 – 31, Iz 29, 17 – 24; Ž 27   
  
Dvaja slepci mali jasný cieľ – chceli vidieť. Jediný, kto im ich túžbu mohol vyplniť, bol Ježiš. On predsa vyliečil takmer celé mesto Kafarnaum (por. Mk 1, 21 – 39). Tretí bod, ten najdôležitejší, bola viera, že sa to môže stať. Slepci mohli veriť v čokoľvek, aj v to, že to Ježiš možno nedokáže, ale stálo by za to vyskúšať to. Keď Ježiš povie: „Nech sa vám stane presne to, v čo veríte,“ vťahuje ich do hry a robí z nich spolupracovníkov na vlastnom vyliečení. Tento princíp platí dodnes.

Ak s má uskutočniť v tvojom živote nejaká dobrá vec, potrebuješ v to veriť. Lebo, samozrejme, tá vec sa nemusí uskutočniť, ale ak v to neuveríš, tak sa ani len nazčneš pozerať tým smerom a teda neuvidíš ani cestu, ktorou by si sa mohol rozbehnúť, aby sa uskutočnila tvoja túžba. Ježiš sa v dnešnom evanjeliu pýta slepcov, či veria. Lebo ak neveríš, nebude sa môcť uskutočniť to, po čom túžiš...

Človek dokáže to, čomu verí. A aj keď verí, že sa to môže stať, ešte ide aj o to, aký cieľ si pred seba postaví. Tí, ktorí si dávajú malé ciele, aj keď s vierou, dosiahnu malé ciele. Tí, čo si dávajú veľké ciele, s vierou, dosiahnu veľké ciele. Ježiš z nás robí spolupracovníkov svojich zázrakov. Kto verí, že dokáže zmeniť na prvý pohľad nezmeniteľnú situáciu, stane sa, v čo verí. Preto sa významnými obroditeľmi celej spoločnosti často stávajú ľudia, o ktorých by to na prvý pohľad azda nikto nepovedal.