**10. nedeľa cez rok (A) 2005  
*Mt 9, 9-13:*****Poď von!**   
UPC, Bratislava, 5. 6. 2005

**Poznáte ľudí, ktorí sú zakopaní?** Možno aj ty si jedným z nich. Je **veľa príčin**, prečo sa ľudia zakopú, to znamená prečo sa obmedzia len na úzky priestor, v ktorom prežívajú väčšinu svojho života alebo snáď i celý. Jednou z príčin môže byť **sklamanie a znechutenie**. V centre sklamania je vždy **hnev**. Ľudia sa nevedia vyrovnať s tým, ako sa voči nim postavili iní ľudia, život alebo dokonca Boh. Ako dôsledok ohradia sa plotom a začnú žiť svoj život v úzkom presne vymedzenom priestore. Síce nešťastní, ale aspoň bezpeční. Pripomínam tu príbeh **C. S. Lewisa** z jeho filmu *Kraj tieňov*, ktorý som tu už spomínal: na jeho rozhodnutie nemilovať nikoho, keď mu zomrela matka, keď bol ešte chlapcom. Bolo to bezpečné. Chránilo ho to pred bolesťou a ranami v prípade sklamania.

Ďalšou príčinou zotrvávania vo vymedzenom priestore môže byť **strach**. Máte ľudí, ktorí sa nikdy neodvážia vystúpiť z tzv. „komfortnej zóny", t.j. zóny, v ktorej sa cítia byť sami sebou, lenže ani oni nie sú šťastní, pretože veľmi túžia ísť poza, zaujíma ich čo je za hranicou ich kruhu, v ktorom sú zakopaní. Je tu túžba po výskumníctve (podobne ako Krištofa Kolumba, aby opustil svoju „mýtnicu", čo bola Európa a skúmal ďalej...), ani nie tak nových teritórií, ako svojich vlastných schopností a možností. Boh nás volá k snom, k horizontom bez limitov. Máme ich, ale nič neurobíme pre ne a tak sme celý život zakopaní.

Aj **rutina** môže byť príčinou toho, že človek sa zakope. Keď je človek mladý, jeho životný priestor je veľmi veľký. Veľa stíha, venuje sa mnohým činnostiam. Avšak akonáhle sa človek usadí, jeho životný priestor a škála činností sa začne zužovať. Je to prirodzené. Avšak často to prerastá do podoby, ktorá už nie je prirodzená. Človek sa napríklad môže zakopať v práci. To je pokušenie napríklad podnikateľov alebo počítačových programátorov. Po čase prestanú pre nich jestvovať vzťahy, rodina, odpočinok... Človek po čase zistí, že vlastne jeho životný priestor je veľmi malý a obmedzený, že hoci na jednej strane možno aj cestuje a má veľký vplyv, na strane druhej je osamelým, izolovaným a nešťastným.

Je tu ešte jedna príčina, ktorá spôsobuje, že človek je zakopaný. Touto príčinou je **HRIECH**, alebo hriešny spôsob života. Sem patrí **veľa vecí.** Človek sa môže nechať opantať čímkoľvek, vecami ako je nemravnosť, podvod, klamstvo, nejaká náruživosť a pod. Podstavte si napríklad takého alkoholika. Jeho životný priestor je čím ďalej tým užší. Je vymedzený alkoholom. Tak to funguje aj v iných hriechoch.

Takýmto človekom, z tejto poslednej kategórie, bol rozhodne mýtnik Matúš, o ktorom hovorí dnešné evanjelium. Bol človekom, ktorý bol zakopaný vo svojej mýtnici. Naozaj, mýtnica je pekným slovom na označenie stavu zakopania. Príčinou jeho zakopania bola tretia možnosť a to hriech. **Matúš bol jedným z tých, ktorí sa zakopali v nepoctivom a hriešnom spôsobe svojho života.** Po prvé, bol **kolaborantom** s okupantskou mocou. Rimania boli v Palestíne prítomní násilne a národ židov si ponižujúcim spôsobom podmaňovali. Na vykonávanie svojich cieľov si našli aj domácich pomocníkov. Týchto pomocníkov si nikdy nevážili, pretože ich automaticky pokladali za zradcov. A **zradca je zradca a ten nebude dobrý nikdy pre nikoho.** Zradcovi nedôverujú ani tí, pre ktorých zrádza, do služieb ktorých sa dáva, ktorým donáša informácie a dodáva materiál. Zradca je opusteným a osamelým človekom a to aj napriek tomu, že je obklopený pohodlným životom, ktorý mu poskytuje jeho život zrady. Rimania boli, podobne ako aj iné mocnosti, ktoré využívali zradcov a kolaborantov, veľkodušní a tak ich zradcovia sa mali materiálne iste dobre.

Matúš bol však vo vnútri svojho kruhu, v jeho prípade už poriadne začarovaného, **aj iným spôsobom: on dobrovoľne okrádal svojich spoluobčanov.** To už nemusel robiť z pozície svojho úradu zradcu či kolaboranta s cudzou mocnosťou. To od neho nikto nežiadal. To bola jeho vlastná iniciatíva. Takým sa nenarodil. Takým sa stal. Možno to skúsil na začiatku iba tak trochu, a keď sa mu to podarilo, tak potom trocha viac a zasa viac, až sa už neštítil ničoho. Stal sa zlodejom, odborníkom v okrádaní ľudí a zneužívaní svojho postavenia. A k tomu sa pridali aj ďalšie hriechy: **klamanie, podvod, možno nemravnosť a podobne.**

**Matúš bol teda kompletne zakopaný, ohradený, zajatý, chytený.** Aj keď by sa mohlo zdať, že jeho mýtnica bola pre neho naozaj pohodlným miestom, t. j. že obsahovala veci, ktoré by sa mu dali závidieť, napríklad peniaze a vôbec bohatstvo a pohodlie, iste tomu nebolo celkom tak. **Omnoho viacej vecí neobsahovala ako obsahovala.** Napríklad neobsahovala veľa **priateľov**. Neobsahovala iste ani sebaúctu. **Neverme, že Matúš bol vnútorne šťastným človekom.** Človek, ktorý pozná spôsoby, ako klamať, podvádzať, okrádať a zrádzať ľudí nie je šťastným človekom. Taký človek nemá vo svojom srdci pokoja. A preto si nemyslime, že Matúš bol šťastný vo vnútri. **Ak by bol býval, nebol by tak rýchlo a pohotovo opustil tento svoj kruh, túto svoju mýtnicu, keď ho Ježiš zavolal.** V Matúšovi, hoci na jednej strane hral spokojného a úspešného človeka, to iste všetko vrelo. A tak stačil už len malý a nenápadný impulz: A BOL VONKU. Matúš sa dostal von zo svojej komfortnej zóny. Natrvalo. Už nikdy sa viac do nej nevrátil.

Tým impulzom bolo Ježišovo pozvanie: **"Poď za mnou, nasleduj ma!"** A Matúš šiel. To, do čoho šiel, bola pre neho veľká neznáma. To však nebolo pre neho podstatné. Tam, kde bol, nemohol zostať. **Ježišova akcia bola vlastne EXODOM, podobným tomu, ktorý sa odohral pred stáročiami v Egypte.**

**Ježiš volá dnes aj mňa.** Otázka pre mňa znie: **Čo je mojou mýtnicou,** v ktorej som zakopaný? Je to **znechutenie, sklamanie, hnev,** čoho výsledkom je izolácia? Nechcem mať viac s nikým nič spoločné, lebo som vnútorne zranený? Škoda pre mňa. Som zakopaný. Potrebujem vyvedenie von. Ježiš mi ho dnes ponúka. Ako odpoviem?

Alebo som snáď v pozícii **strachu**? Ten ma zväzuje a udržuje vo vnútri mýtnice, v tom úzkom a tesnom kruhu, v ktorom sa už nedá hýbať ba ani dýchať? Ježiš ťa pozýva von. Poď za ním. Nevedno síce kam presne, ale určite k čomusi omnoho plnšiemu, než je to, kde žiješ doteraz.

Alebo som zakopaný v **rutine**? Vzťahy k mojej manželke, mojim deťom, k mojim priateľom nemajú už žiadnu kvalitu. Som celkom a ustavične ponorený v svojej rutine. Dokonca aj keď som na dovolenke alebo keď sa modlím, nemyslím na nič iné len na to, ako vylepšiť napríklad svoj program, ktorý práve tvorím... Je to otročina, je to mýtnica...

Alebo si snáď zamotaný v **hriechu**, v nemravnosti, v závislosti na niečom, v klamstve, v podvode, v zrade a kolaborácii... Je to možno mýtnica výnosná - v niektorých prípadoch - ale celkom určite ponižujúca. Poď von na slobodu, Ježiš ťa volá. Choď za ním.

**Pane, ďakujem ti za pozvanie.** Neverím, že je tu medzi nami taký, ktorý by mohol zodpovedne povedať, že jeho život je slobodný, že sa neodohráva iba na nejakom veľmi limitovanom kúsku mýtnice tej či onej podoby. Každý z nás potrebuje tvoje pozvanie von a tvoj exodus. Veď nás teda, a ukáž nám, čo robiť ďalej. Amen.