**Muchy vo vesmíre**

Bolo raz jedno mesto, kde žili tri muchy. Žiť v meste plnom áut a vysokých domov ich veľmi nebavilo a rozmýšľali o novom zážitku. Veľmi túžili vidieť vesmír. Začali sa na svoj let pripravovať. Pozerali filmy o vesmíre, čítali knihy a veľa cvičili. Vedeli, že to bude veľmi náročné. Pri jednom cvičebnom lete cez mesto zbadali veľký pútač s pozvánkou na let do vesmíru. Bol tam však jeden problém, ten pútač pozýval ľudí a nie muchy. A za let do vesmíru bolo treba zaplatiť. Ale z čoho? Veď muchy peniaze nezarábajú. A tak začali špekulovať, ako sa do kozmickej lode dostanú. Keď tu im napadlo, že sa prepašujú v batožine hlavného pilota. Všetko si dobre premysleli a ráno pred odletom vyleteli priamo k odletovej dráhe. Dostať sa do rakety nebolo vôbec ťažké. Oveľa ťažšie bolo vydržať štart a rýchly let. Po niekoľkých minútach, keď sa let upokojil, netrpezlivo vyleteli z batožiny pilota a začali blúdiť v rakete. Boli veľmi zvedavé, nedočkavé a veľmi chceli vidieť vesmír. Zrazu sa pred nimi rozprestrel krásny koberec plný hviezd a planét. Videli mliečnu dráhu, ba i veľký a malý voz. Bolo to ozaj úžasné. Po dvoch obletoch okolo Zeme začala raketa smerovať domov, do veľkého mesta plného áut a vysokých domov. Muchy plné zážitkov zaspávali na koberci plnom hviezd v obchodnom dome s hračkami.

Autor: Lukáš Gurčík, I.O