***NIE JE MESTO AKO MESTO***

...keď sa hráme, no zároveň sa učíme

V tomto školskom roku je naša škola zapojená do projektu Participatívne rozpočty, ktorého cieľom je zvýšiť záujem žiakov o dianie v škole a umožniť im participovať (podieľať sa) na rozhodovaní a realizácii vybraných malých projektov. Zapojení sú žiaci 1.A, kvinty, 2.A, sexty a 3.A. Projekt má jednotlivé časti, ktoré sa budú postupne uskutočňovať a jeho ukončenie je naplánované v júni, najneskôr v novembri 2024.

No a ako súvisí spoločenská hra Nie je mesto ako mesto s týmto projektom? Je to hra, ktorá prináša hlavne zábavu. Odohráva sa v mestečku, kde všetko funguje, je to však len zdanie. A tak sa hráči tímu zrazu ocitnú v jednej z piatich okrajových štvrtí: nudnej, špinavej, upchatej, bifľošskej alebo ignorantskej. Spoznávajú svoju štvrť, identifikujú problémy a pripravujú projekty..., no do prípravy zasiahne osud, teda nejaká nečakaná okolnosť, na ktorú musia členovia tímu pružne zareagovať. Nasleduje predstavenie projektov a diskusia, v rámci ktorej treba argumentovať v prospech svojho návrhu. Posledným krokom je hlasovanie a vyhodnotenie poradia jednotlivých projektov. Na základe peňazí vyčlenených z participatívneho rozpočtu mestečka sa realizujú tie projekty, ktoré sa do stanovenej sumy zmestia, no môže sa stať, že sa treba rozhodnúť a niektoré projekty vyškrtnúť v prospech iného. Vždy je to o komunikácii a rozhodnutiach tímu.

Máme šikovných žiakov, prezentovali pekné a zaujímavé nápady, ktoré by bolo možné zrealizovať – Park pre psov, Foodsharing, Bez prekážok, Zdravšia zóna, Zastavme drogy, Have fun, Štvrť bez hluku, Mestská oáza, Čisté pľúca...

Dúfam, že sa všetkým zapojeným bude rovnako dariť aj pri ,,skutočnom“ projekte a spolu vytvoríme NIEČO, čo zlepší a skvalitní život v našej škole.

Veľké poďakovanie patrí členkám Školského parlamentu V. Bikárovej (kvinta) a N. Dzurendovej (sexta), ktoré v priebehu týždňa v dňoch od 6. 11. – 9. 11. 2023 realizovali túto aktivitu.

Mgr. K. Blahovská, koordinátorka ŠP