Sv. Trojica (A)2 Kor 13,11-13

V našej cirkvi sa hovorí o všeličom, rieši sa všeličo, niektorí aktivisti sa najradšej vyjadrujú k morálke iných ľudí. Predsa, našou hlavnou témou by malo byť niečo iné, nie morálka iných ľudí, nie svet, či funguje alebo nie, ba ani či funguje alebo nefunguje cirkev, ale Boh. Boh ako hlavná téma? Áno, Boh. O ňom by sme mali hovoriť a najmä s ním hovoriť.

Čo však znamená hovoriť o Bohu, čo znamená hovoriť s ním? Mnohí ľudia, aj veriaci, si na takúto otázku nevedia odpovedať. Čítania zo sv. Písma dnes na sviatok Sv. Trojice spomínajú Mojžiša, ako sa kedysi dávno na Sinajskej púšti pokúšal hovoriť s Bohom. Mojžiš sa pred Bohom priam triasol, ale zároveň mu dôveroval, preto ho opakovane prosil za svojich ľudí. Reč apoštola Pavla z druhého biblického textu je iná. To, čo sme čítali, sú záverečné vety Pavlovho Druhého listu Korinťanom. On sa v tom liste dosť obhajoval, temer hádal s ľuďmi, ktorí mu v Korinte ubližovali, ale potom na záver im napísal o radosti a pokoji. A celý list, tak ako začal, aj ukončil žičením, aby bol s nimi Boh vo svojej láske, v dare Ježiša Krista a spoločenstve Ducha Svätého.

Sú to len pekné slová, ktoré cirkev niekedy používa pri slávnostnom pozdrave na úvod bohoslužby, alebo tieto slová nesú nejaký silný význam, ktorý by sme mali poznať? Myslím, že druhá domnienka je pravdivá, že preto aj cirkev necháva práve dnes čítať tento záverečný pozdrav, žičenie apoštola. V tomto pozdrave sa totiž zrkadlí Boh, ako nám ho Ježiš predstavil, Boh, ako by ho mal vnímať každý normálny kresťan. *„Boh je darca lásky a pokoja“*, píše Pavol, nie je to Boh odstupu, chladu a trestania. Je to Boh milosti, pokračuje apoštol. Milosťou sa myslí nezaslúžený dar. V našom právnom systéme poznáme milosť, ktorú môže udeliť napr. prezident. Udeľuje ju tomu, kto si trest zaslúži, ale podľa jeho uváženia môže sa mu výnimočne trest odpustiť. Boh podľa nás kresťanov udeľuje milosť cez Ježiša. Nie aby nás zbavil nejakého trestu, ale ešte viac – aby nás zbavil prázdnoty existencie, skúsenosti odstrčenia. Sme prázdni a odstrčení, ak nie sme milovaní, ak sa cítime zbytoční. Ježiš je pre nás nositeľom milosti, lebo práve cez neho sme najväčšmi skúsili, že náš život je milovania hodný, hodnotný. Ježiš na rozdiel od Mojžiša sa nechvel pred Bohom, ale takpovediac „vyhrieval sa“ v jeho láske, preto sa neostýchal hovoriť Bohu tatko – abba. To *„vyhrieval“* nechápal Ježiš nezodpovedne a sebecky, preto sa sám stal nositeľom Božej lásky – milosti. Keď apoštol pripomínal tieto sväté veci, išlo mu o to, aby sa otvorenými pre túto lásku stali aj tí, čo uverili v Ježiša ako Krista. Lebo, čo vlastne uverili? V nejakú dogmu alebo zázrak? Nie, uverili, že aj oni sú objatí milosťou Boha, že aj oni sa ako Ježiš *„vyhrievajú“* v Božej láske, a preto sa majú a môžu sami stať láskou, žiť láskou. Tam, kde sa to dialo, vzniklo spoločenstvo ľudí, ktoré apoštol pomenoval spoločenstvom Ducha Svätého alebo Ducha Ježišovho – v jeho nasledovaní, v jeho tónine či naladení.

Takéto spoločenstvo sa nezrodí len tak. Ľudí aj náboženských občas niekto sfanatizuje a niekto iný ich zasa len jednoducho udržiava v suchej tradícii. Ale v tom nie je žiadna radosť, ani rozum, ani láska. Preto apoštol v Druhom liste Korinťanom vlastne stále bojuje, aby sa korintskí kresťania nedali oklamať a nezamenili evanjelium (radosť a lásku) za nejaké nezmysly a klamstvá. Klamstvom podľa Pavla môže byť aj náboženstvo, ak sa zúži len na morálku, na zákon, alebo naopak na fantazírovanie. Náboženstvo, teda to, čo je človeku najsvätejšie, však nemá vychádzať zo zákona ani z fantázií, ale zo vzťahu. My, kresťania veríme, že Boh je Boh vzťahov, preto hovoríme, že aj v Bohu sú vzťahy (osoby), preto jedno z Božích mien je Svätá Trojica.

Väčšina z nás asi pozná rozprávku, ktorej autorom je Oscar Wilde a hovorí sa v nej o Sebeckom obrovi. Tento obor mal obrovskú záhradu ale nechcel aby sa v nej hrali deti. Všetky vyhnal a záhrada stíchla ako zakliata. Ani slniečko do nej nezasvietilo. Až neskôr pochopil, že ak chce byť šťastný, musí zbúrať múr, ktorý okolo záhrady postavil a musí svoju záhradu ponúknuť deťom. Spravil tak a našiel šťastie.

Oproti tomuto sebeckému obrovi môžeme postaviť nášho Nebeského Otca, ako jeho protiklad. Boh nie je sebec, Boh je Otec. A keďže je Otec, nemôže byť sám. Aj on má obrovskú záhradu, ale nechcel ju ani na chvíľku pre seba samého. On sa od počiatku, od večnosti daruje. A daruje sa úplne, celý, povedali by sme totálne a daruje celú svoju podstatu – rodí tak svojho jednorodeného Syna. Ten mu jeho lásku božským spôsobom opätuje a vzniká tak tretia božská osoba – Duch Svätý, ktorý vychádza z Otca i Syna. Boh je teda jediný, ale nie je sám. Je to Trojica osôb, ale iba jeden Boh. Boh nie je sebecký obor, je Otec. Tajomstvo Najsvätejšej Trojice úplne prevyšuje náš rozum, ale je dobre, že je to tak. Hovoriac ľudsky, Pán Boh, hoci je Bohom, nenašiel iný *„zmysel svojho života“* jedine v darovaní sa druhému.

Niekedy sa nám môže zdať, že niektoré tajomstvá, ktoré máme v kresťanstve sú úplne odtrhnuté od praktického života. A tak sa nám to može zdať aj o tajomstve Najsvätejšej Trojice. Avšak nie je to tak. Je tu jeden háčik. My ľudia sme stvorení na boží obraz. A z toho vyplýva jedna veľmi dôležitá pravda: Ak Boh *„nachádza svoj zmysel“* v darovaní seba samého, ani človek nemôže inak. Išiel by proti svojmu vlastnému šťastiu a proti svoje prirodzenosti. Teda egoista nikdy nemôže byť skutočne šťastný, aj keby si to myslel.

Elisabeth Lukasová je nemecká psychologička, ktorá pomáha rodičom i deťom, ale aj dospelým. Hovorí, že raz prišla za ňou staršia pani, už na dôchodku, ktorá mala svoj vlastný byt, bola sebestačná, mala dobrý dôchodok, vychovala svoje deti a mohla odpočívať a venovať sa sebe a zrazu začala premýšľať nad tým, pre koho je vlastne ona ešte na svete. Zbadala, že vlastne už pre nikoho. A z toho začala mať psychické problémy a neurózy. Nemala už prečo žiť a začalo jej to škodiť. Psychologička jej poradila, nech sa zapojí do služby napríklad v charite. Niečo ľahké, čo zvládne. Ona to spravila a problémy zmizli. Už mala prečo a pre koho žiť. Boh je jediný, ale nie je sám, je to spoločenstvo osôb, ktoré sa vzájomne darujú. Človek je stvorený na jeho obraz a preto bude šťastný iba ak bude žiť pre druhého. Je to jediná cesta ako nájsť šťastie časné i večné. Inú nehľadajme. Neexistuje…