Nanebovstúpenie Pána

**AI**Hudobný skladateľ Giacomo Puccini napísal veľa slávnych opier. V roku 1922 ochorel na rakovinu. Pracoval práve na opere *Turandot*, ktorá sa pokladá za jeho najlepšie dielo. Vtedy Puccini povedal svojim študentom: „Ak nedokončím Turandota, chcem, aby ste ho vy za mňa dokončili.“ Krátko nato zomrel. Študenti Pucciniho operu zodpovedne preštudovali a aj dokončili. V roku 1926 mala svetovú premiéru v Miláne. Dirigoval ju obľúbený Pucciniho študent Arturo Toscanini. Všetko prebiehalo perfektne až do momentu, v ktorom bol Puccini donútený odložiť pero. Po tvári Toscaniniho začali tiecť slzy. Zastavil orchester, prestal dirigovať, obrátil sa k divákom a zakričal: *„Po toto miesto napísal operu majster. Potom zomrel.“* V sále nastalo ticho. Toscanini znova zdvihol dirigentskú paličku, obrátil sa znova do sály, usmial sa cez slzy a zvolal: *„Ale učni dokončili dielo.“* Keď sa opera skončila, v sále nastal ohromný potlesk. (Cit. M. Link, Podrož, s. 96)

**KE**Ježiš opúšťa tento svet a učeníkom takisto prikazuje, aby dokončili jeho dielo: *„Iďte teda, do celého sveta, učte všetky národy a krstite ich v mene Otca i Syna i Ducha Svätého a naučte ich zachovávať všetko, čo som vám prikázal.“*

**DI**Učeníci dostali misiu učiť a krstiť.

Čo znamená, že mali *učiť*? Neišlo tu o odovzdávanie nejakej doktríny, filozofie alebo ideológie. Ide tu o niečo úplne iné. Ide tu o odovzdávanie života. Života s Kristom a skrze Krista. To mali učeníci učiť predovšetkým silou vlastného príkladu. Tak ako to robil ich Majster. On učil a svedčil o Bohu vtedy, keď uzdravoval chorých, sýtil hladných a tešil utrápených. Aj oni mali s láskou prijímať všetkých ľudí a umožniť im, aby v nich stretli a spoznali Krista. Až potom mohlo nasledovať konkrétne rozprávanie o Bohu, o Ježišovi, o Cirkvi a iných náboženských pravdách.

A čo znamená, že mali *krstiť*? Učeníkom malo záležať na tom, aby sa šírila Kristova Cirkev. Aby presvedčili ľudí, že stať sa krstom členom Cirkvi, znamená získať najväčšiu hodnotu v živote. Že v Cirkvi je spása v Ježišovi Kristovi, že v nej sa každý stáva Kristovým bratom a sestrou a že v Cirkvi sa nám dáva Ježiš pod spôsobmi chleba a vína.

**PAR**Tak ako apoštoli, aj my dostávame od Krista poslanie učiť a pomáhať privádzať ľudí ku krstnému prameňu Cirkvi. A môžeme to robiť aj my len takým istým spôsobom, ako to robil Ježiš a apoštoli. Aj my musíme učiť predovšetkým vlastným príkladom. Ľudia sa musia stretnúť s našou zbožnosťou a dobrotou srdca. My sami musíme veriť, že náš krst nebol len nejakým magickým znakom, ale že bol bránou, ktorou sme vstúpili do života svätosti.

Možno poviete, že nie je problém dať pokrstiť malé dieťa, ale čo robiť, aby sme získali nejakého dospelého pre krst, pre Cirkev? Veď to sa nám nemusí podariť vôbec, aj keď budeme príkladne žiť. Možno ste počuli, že Sv. Otec Ján Pavol II. keď žil hovoril často o reevanjelizácii. To znamená, že treba ohlasovať evanjelium ľuďom, ktorí už boli kedysi pokrstení, ale dnes z rôznych dôvodov sú mŕtvymi členmi Cirkvi. A tu je priestor pre naše poslanie. Veď aj medzi nami žijú ľudia, ktorí boli kedysi pokrstení a dnes už to nemá pre nich žiaden zmysel.

Sv. otec František tento týždeň pri rannej sv. omši v Dome sv. Marty spomenul dnešné tipy kresťanov - kresťania - múmie, kresťania - tuláci, kresťania - tvrdohlaví, kresťania, čo sa zastavili uprostred cesty očarení krásnou panorámou a ustrnuli tam. Sv. otec spomina, že sú to ľudia, ktorí pre rôzne príčiny zabudli, že jediná „správna cesta“ – je Ježiš.

A potom rozoberal po jednom tieto typy zmätených kresťanov, počnúc tými ktorý - ako povedal – „nekráčajú“, ktorý budia dojem, že sú zabalzamovaný.

„Kresťan, ktorý nekráča, ktorý nenapreduje, je kresťan nekresťan. Nevedno, kým je. Je kresťanom akosi spohanšteným: je tam, nehýbe sa, nenapreduje v kresťanskom živote, nerozvíja blahoslavenstvá vo svojom živote, nekoná skutky milosrdenstva... Je nehybný. Prepáčte mi to slovo, ale akoby bol ,múmiou‘, duchovnou múmiou. A sú takí kresťania, ktorí sú duchovnými múmiami. Nehybní. Nekonajú zlo, ale nekonajú dobro.“

Potom existuje aj tvrdošijný kresťan. Na ceste sa prihodí, že si pomýlime cestu, no to nie je tá najhoršia vec. Pre pápeža Františka „je tragédiou tvrdohlavo nástojiť, že ,toto je cesta‘ a nenechať, aby nám Pánov hlas povedal“, že to tak nie je. Aby nám povedal: „Vráť sa späť a vydaj sa pravou cestou“. Ďalej Svätý Otec hovoril o kresťanoch, ktorí „kráčajú, no nevedia, kam idú“:

„Blúdia v kresťanskom živote, tuláci. Ich životom je krúženie, tu a tam, a strácajú tak krásu priblíženia sa k Ježišovi, k Ježišovmu životu. Strácajú cestu, lebo krúžia a mnoho ráz ich toto blúdivé krúženie privádza k životu bez východiska: prílišné krúženie sa premieňa na labyrint a potom nevedia, ako vyjsť. Ježišovo volanie sa im stratilo. Nemajú buzolu, ktorá by ich vyviedla von, a krúžia dokola, hľadajú. Sú aj iní, ktorých na ceste zvedie nejaká krása, určitá vec, a zastavia sa v polovici cesty fascinovaní tým, čo vidia, tou myšlienkou, tým návrhom, tou krajinou... A zastavia sa. Kresťanský život nie je okúzlenie: je to pravda! Je to Ježiš Kristus!“

Pri pohľade na tento obraz sa nám vynárajú otázky, pokračoval pápež František: „Tá kresťanská cesta, ktorú som začal v krste, ako pokračuje? Zastavila sa? Zablúdila? Neustále krúžim a neviem, kam sa duchovne uberať? Zastavujem sa pred vecami, ktoré sa mi páčia: svetskosť, márnosť“, alebo idem „stále vpred“, „konkrétnym uskutočňovaním blahoslavenstiev a skutkov milosrdenstva?“ Lebo „Ježišova cesta je plná tak útechy a slávy, ako aj kríža. No vždy s pokojom v duši“.

**MY**Istá legenda hovorí, že keď Ježiš vystúpil do neba, ľudia, ktorí sa tam nachádzali sa naľakali, keď videli jeho rany, znak, ako veľmi trpel. Archanjel Gabriel sa ho pýta: „Pane, vedia všetci ľudia na zemi, ako veľmi si za nich trpel, ako veľmi si ich miloval?“ - „Ale nie,“ odpovedal Ježiš, „vie to len hŕstka ľudí v Palestíne, ale oni to povedia druhým.“ Gabriel sa dostal do pomykova. Vedel, akí sú ľudia veľmi premenliví. Ako rýchlo zabúdajú. Ako rýchlo začínajú pochybovať. A preto sa opäť pýta Ježiša: „Ale, Pane, čo sa stane, keď začnú o tebe pochybovať? Čo bude, ak ich pohltia starosti o vlastný život a zabudnú o tebe rozprávať druhým? Nepripravil si nejaký iný plán, aby si predišiel takejto situácii?“ Ježiš odpovedá: „Na to všetko som myslel. Ale nemám žiaden havarijný plán. Mám len jeden plán – *počítam so svojimi priateľmi.“*

**ADE**Ani dnes, po vyše 2000 rokoch, nemá Kristus iný plán – počíta so svojimi priateľmi, že ho neopustia. Teda s nami.