Pred istým časom som počul symbolické prirovnanie Panny Márie k rebríku. Prosím, nepohoršite sa. Rebrík nám slúži, aby sme dosiahli tam, kam by sme pre svoju malú výšku nedosiahli. Súčasne nám pomáha, aby sme zišli z miesta, odkiaľ by sme nedokázali zoskočiť.

Boh skrze Pannu Máriu zostupuje k človeku, pretože chce mu byť blízko. Ona je tou Archou, skrze ktorú Boh zostupuje z neba. Nechce byť vzdialeným Bohom, ktorému človek nerozumie. Pokúšal sa priblížiť cez patriarchov, prorokov, sudcov, ale prostredníctvom Panny Márie zostupuje on sám. Jej život a jej “Áno” môžeme vidieť, že **u Boha je priestor pre človeka**. Toto človeku prináša nádej, že aj naše telo bude vzkriesené. Že ak aj my povieme Bohu svoje Áno, má pre nás pripravené miesto v nebi.   
  
Ale skrze ňu aj sám človek môže vystupovať k Bohu, ako po rebríku. Skrze kontempláciu jej životných udalostí a jej orodovanie človek vystupuje k Bohu. Teda nie len v Bohu je priestor pre človeka, ale **aj v človeku je priestor pre Boha**. Čo spôsobuje jej prítomnosť môžeme čítať v udalosti jej návštevy v dome Alžbety. Tá, ktorá nesie v sebe prítomnosť Boha, je prameňom potechy a úplnej radosti. Zachariášov dom zakúsil návštevu Boha v prítomnosti Panny Márie, ktorá nosila vo svojom lone Božieho Syna. Táto Božia prítomnosť dáva svetlo svetu v jeho problémoch. Skrze vieru otvárame dvere nášho srdca, aby Boh vstúpil. Iba tak sa náš život stane bohatým a veľkým.  
Toto môže istiť každého pesimistu, ktorý lamentuje dennodenne nad tým, kam smeruje tento svet vojnami, chorobami, závisťou či nenávosťou. Predsa je tu človek, v ktorom je priestor pre Boha a jeho lásku. Ktorý hľadá a nachádza.  
  
Svätý Otec Benedikt XVI. napísal na margo úlohy Panny Márie v našom živote, že “pri kontemplovaní jej osoby je nám daná potrebná milosť, ktorá nám dáva schopnosť nazrieť aj do hĺbky nášho vlastného života”.  
Naša každodenná existencia so svojimi problémami a nádejami prijíma svetlo od Matky Božej. Jej životná cesta ukazuje človeku spôsob kráčania k cieľu, ktorý Boh pripravil každému z nás. Teda jej duchovná cesta a cieľ sa môžu stať aj našou vlastnou cestou a naším vlastným cieľom.   
  
Teda slávnosť Nanebovzatia Panny Márie má pre kresťana veľký význam. **Na jednej strane uisťuje veriaceho o otvorenej náručí samotného Boha, na druhej strane predstavuje, čo spôsobí prítomnosť Boha v srdci veriaceho človeka.** Nech skúsenosť Panny Márie nás upevňuje v nádeji, že aj naše telá budú vzkriesené. A jej orodovanie nám pomáha, aby sme mali silu prijať pozvanie jej Syna Ježiša Krista, ktorý každému z nás pripravil v nebi miesto.

Nanebovzatie Panny Márie

Vždy, keď slávime nejaký mariánsky sviatok, sme svojrázne naladení. A verím, že aj v tejto chvíli máme radosť, že sme tu v chráme a slávime sviatok Nanebovzatia Panny Márie. Prišli sme sem s rozličnými pocitmi. Niekto prežíva v svojom srdci radosť, šťastie a pokoj. Iného srdce možno bolí a krváca. Niekto sa cíti silný, zdravý a svieži. Iný trpí na nejakú chorobu. Všetkých nás tu dnes víta naša nebeská Matka a má radosť, že sme ju prišli pozdraviť.

Victor Hugo dal do úst jedného svojho hrdinu takéto slová: *Taký malý som a nepatrný, ale mám matku. A viete, čo je to mať matku? Viete, čo je to byť dieťaťom opusteným, nahým a smädným, ale cítiť nad sebou a okolo seba ženu, ktorá s vami kráča, keď vy kráčate, ktorá sa usmieva, keď vy plačete. Nie, nie, vy neviete, že tá žena – to je anjel, ktorý na vás pozerá, učí vás hovoriť a milovať. Ktorá v svojej dlani hreje vašu ruku, vaše telo vo svojom náručí a vašu dušu vo svojom srdci. Ktorá dáva svoje mlieko, pokiaľ ste nemluvňaťom, svoj chlieb, keď dospievate a vždy, vždy svoj život. Ona, ku ktorej voláte: „Matka!“ Ona, ktorá vás volá: „Dieťa moje.“*

K takejto matke sme aj my dnes prišli. A vieme, že deti, keď prídu k svojej matke, počúvajú často, ako rozpráva o svojom živote. Je tu azda niekto z nás, kto by nepoznal životnú cestu svojej matky? Aj nebeská Matka nám chce porozprávať o svojom živote. Počúvajme, čo nám hovorí: *„Deti moje, mňa si Boh vyvolil, aby som sa stala matkou jeho Syna. Uchránil ma od dedičného hriechu a od všetkých iných hriechov. Nikdy som nemusela bojovať s hriechom. No nemyslite si, že môj život bol preto ľahký. Aj ja som musela celý život o svoje víťazstvá bojovať. Mojimi zbraňami boli viera, láska a poslušnosť. Otec nebeský ma viedol čoraz strmejšou a neschodnejšou cestou, kým som nebola schopná obstáť v najvážnejšej skúške pod krížom svojho Syna. Tak, ako vy putujete k Bohu, aj ja som putovala. Len s tým rozdielom, že nikto nemiloval Boha s takou veľkou láskou, ako ja. Vždy, keď ma Boh zavolal, podrobila som sa mu s poslušnou vierou. Pod krížom ma môj Syn urobil matkou vás všetkých. Teraz som so svojím Synom v nebi. Som šťastná pri svojom Synovi. Ale aj pri ňom myslím stále na vás. Vaše bolesti prežívam tak isto, ako som prežívala bolesti svojho Syna na zemi. Prosím stále svojho Syna, a prosím aj jeho Otca, aby vám pomáhali. Aby vám pomohli dostať sa ku mne do neba. To je moje najväčšie prianie vám všetkým“.*

Každé dieťa, ktoré počúva rozprávať svoju matku o jej živote, by malo načerpať silu do svojho vlastného života. Mali by sme aj my zaujať takýto postoj k životu Panny Márie. Veď každému z nás má čo povedať. Alebo by sme chceli byť tie nemúdre a neslušné deti, ktoré, keď odchádzajú od svojej matky, hovoria: To som sa znova musel napočúvať tých zbytočných rečí; alebo hovoria: Najviac trpím, keď musím počúvať svoju matku; alebo hovoria: Čo tá vie, aký je dnes život; alebo: Keby dala radšej nejakú euro a zbytočne netárala. Ak by sme chceli takto uvažovať, potom sme zbytočne prišli pozdraviť Pannu Máriu.

Radšej chcime odísť z kostola zmenení. S predsavzatím, že nebudeme šíriť nenávisť, nepokoje a hnevy. Že nebudeme klebetiť, ohovárať a znepríjemňovať iným život. Že v rodine budeme šíriť viac trpezlivosti a lásky. Že budeme sa starať viac o svoju vieru. Že budeme múdrejšie a lepšie žiť. Že sa naučíme prijať svoj život podobne, ako je to napísané v jednej americkej nemocnici na bronzovej doske:

*„Bože, prosil som ťa o silu, aby som mal úspech v práci,*

*ale ty si mi dal slabosť, aby som sa naučil byť pokorný.*

*Prosil som ťa o zdravie, aby som mohol urobiť veľké veci,*

*ale ty si mi dal chorobu, aby som dokázal ešte viac.*

*Prosil som ťa o bohatstvo, aby som bol šťastný,*

*ale ty si mi dal chudobu, aby som sa mohol stať múdrym.*

*Nedal si mi nič z toho, o čo som ťa prosil, ale dal si mi ešte viac.*

*Poznanie, čo má v živote pravú cenu.*

*Urobil si ma touto chorobou múdrejším a bohatším.*

*Ďakujem ti za to, Pane.*

Naša Matka nás chce povzbudiť aj takýmto príkladom: *Jeden misionár v Afrike cestoval vlakom. Modlil sa breviár a v ňom mal farebný obrázok Panny Márie. Vedľa neho sedel domorodec a pozeral na obrázok. O chvíľu misionára preruší a pýta sa ho: „Kto to je na obrázku? Je to tvoja sestra? Alebo snúbenica?“ „Nie“, odpovedá misionár, „je to moja matka“. Domorodec sa ešte raz pozrel na obrázok, potom na misionára a hovorí: „Ale ty sa na ňu vôbec nepodobáš“. Keď domorodec vystúpil na najbližšej zastávke, misionár začal rozmýšľať, prečo sa nepodobá na Pannu Máriu. Začal si spytovať svedomie: Moje oči, majú niečo v sebe z dobrých očí Márie? Moje srdce, má niečo z citlivého srdca Márie? Moje ruky, či sa dokážu namáhať pre iných? Či dokážu robiť diskrétne, bez čakania na vďaku? Aká je moja prítomnosť uprostred ľudí? Mám niečo v sebe z Máriinho správania?*

Každá matka má radosť, keď sa dieťa na ňu podobá. Urobme túto radosť aj našej nebeskej Matke, Márii.