Narodenie Pána Jn 1,1-18

Vy starší často hovoríte, že sa svet veľmi mení. Porovnávate ako to bolo kedysi a ako je to teraz. Zároveň však dodávate, že je aj veľa toho, čo sa nemení. Choroby boli vtedy aj teraz, vojny boli tak isto vtedy vo svete a sú aj teraz, aj vtedy boli chudobní a bohatí, ako je tomu aj dnes. Napokon však ešte poviete: Ľudia však boli akýsi spokojnejší a šťastnejší ako dnes. Vianoce sú krátkym obdobím, kedy sú tak isto ľudia spokojnejší a šťastnejší. Človek sa však môže opýtať: Prečo to všetko trvá tak krátko? Nemohol by som byť spokojný aj po Vianociach? Niekoľko dní, týždňov, stále? Ježiš nám dnes odpovedá: Mohol! Budeš šťastný a spokojný vtedy ak uveríš, že ja som Svetlo, ktoré bude svietiť v tmách tvojho života. Čo je však tou tmou, v ktorej my žijeme? Odpovedať by sme mohli krátko: je to často naša nespokojnosť. Určite každý z nás by vedel rozprávať o tom, čo všetko mu spôsobuje nespokojnosť. Vedeli by sme rozprávať o politike, o zlých susedoch, o nedostatku peňazí, o rôznych osobných trápeniach. Často sme nespokojní aj z toho, že nemáme to, čo majú iní. To je tá naša tma, v ktorej žijeme. Ak nám dnes Ježiš hovorí, že chce byť svetlom pre náš život, tak to znamená, že nechce, aby sme svoj život prežívali v tme nespokojnosti. Chce nám dnes otvoriť oči, aby sme v svojom živote objavili aj čosi krásne, čosi hodnotné, aby sme si to uvedomovali, aby sme sa vedeli z toho radovať.

Čo je to, čo nám chce Kristus ukázať, aby sme boli spokojní? Napríklad nám chce pripomenúť jeden pohľad. Aký? Milí rodičia, aký je to pocit, keď večer vaše deti zaspia a vy sa na ne pozeráte ako sladko spia? Nie je to fantastický pocit? A povedzte, za čo by ste to vymenili? Existuje niečo, za čo by ste predali pohľad na svoje dieťa? Určite nie. Alebo ak niekto z vás, po návšteve nemocnice, prešiel sklenými dverami von a prežil to ovzdušie bolesti a nádeje, tragédie a osudu, neotrasiteľnej vôle k životu a tichej trpezlivosti, nie je to dôvod povedať si: Bože, ďakujem ti za zdravie. Je niečo, za čo by ste svoje zdravie vymenili? Alebo aký máme pocit, keď navštívime psychiatrickú liečebňu? Nie sme šťastní, že máme zdravý rozum? Vymenili by sme za niečo svoj rozum? Alebo vymenili by sme za niečo svoje nohy a ruky? Alebo za čo by ste, milí manželia, predali svoje manželské šťastie? Zaiste si uvedomujete, aká je to veľká hodnota vo svete preplnenom nešťastných manželstiev. Alebo nie je to veľký dar, že sme mohli sedieť pri štedrovečernom stole preplnenom rôznymi jedlami? Pomysleli sme si, že v tej sekunde, keď sme my večerali, niekto na svete zomiera od hladu alebo smädu? Vymenili by sme za kus zlata peceň chleba, pohár vody, hrudu masla alebo soli? Alebo nie je to krásny pocit, keď sa môžeme pozerať na východ slnka, na jasnú nočnú oblohu, keď sa vieme skloniť nad zázrakom, ktorý sa volá kvet a obdivovať jeho krásu? Môžu sa z toho tešiť ľudia, keď im slnko, hviezdy a polia zastiera mrak výbuchov a bombardovaní vo vojne? Ježiš nám chce otvoriť oči, aby sme videli to, o čom si myslíme, že je samozrejmé, že to tak musí byť, že na to máme právo, že to sa nikdy nezmení. To je to jeho svetlo, ktoré nám má vrátiť spokojnosť.

Počúvajme, ako spomína na jedny svoje Vianoce najznámejší a najväčší dnešný operný spevák Luciano Pavarotti. „Mal som 40 rokov. Bol som bohatý, slávny, na vrchole popularity. Množstvo práce a veľký úspech mi však zruinovali ducha. Dosiahol som všetko, čo sa dá, ale to vo mne vyvolávalo pocit znudenia a nechuti. V rodine som si dokonca prestal rozumieť so ženou a dcérami. Dňa 22. decembra 1975 som sa vracal lietadlom z Ameriky do Talianska. Bol som pohrúžený do svojich myšlienok. Už sme mali pristávať, keď pilot ohlásil, že je hmla a nemôže pristáť. Urobil ešte niekoľko okruhov a pokúsil sa o pristátie. Nepristal však presne. Keď sa lietadlo dotklo nerovného terénu, krídlo sa nachýlilo a prasklo na polovicu. Jeden z motorov vyletel ako z praku a druhý tiež odpadol. Lietadlo pokračovalo v svojom šialenom behu, strašne nadskakujúc. Keď sa kýpeť krídla dotkol zeme, lietadlo sa otočilo okolo seba a rozlomilo sa na dve časti. Vo vnútri panoval chaos. Ľudia kričali, plakali, volali o pomoc. Tej noci, keď som bol už konečne doma pri žene a dcérach, pochopil som, aký pekný a cenný je život. Všetko sa mi zrazu stalo dôležité: popílené drevo v ohrade, psi, ktorí skákali okolo mňa, starý oblek, každý kút môjho domu. Nemohol som zažmúriť oka. Chodil som po izbách a pozeral na spiace dcéry. Nuda a apatia, ktoré ma už celé mesiace ťažili, úplne zanikli. Nasledujúcich niekoľko dní dovolenky som prežíval v eufórii dieťaťa. Pomáhal som doma robiť jasličky a počúvanie kolied ma nútilo do plaču. Začal som pri betlehemskej biede môj druhý život.“

Áno, taký býva často náš ľudský život. Musí sa niečo stať, až potom si uvedomíme, čo všetko máme alebo čo sme stratili. Preto nemá pravdu známy psychoanalytik Sigmund Freud, ktorému vďačíme za niektoré poznatky o hlbinách duše, že človek sa len preto obracia k Bohu, lebo žije v tme a nešťastí. Nie, človek sa preto obracia k Bohu, lebo vždy má za čo ďakovať. Vždy sa má z čoho tešiť. A práve dnes Ježiš osvecuje náš život, aby sme videli, čo všetko sme od Boha dostali. Vždy budú medzi nami nespokojní ľudia. Ďakujme novonarodenému Ježišovi, že on nás chce urobiť natrvalo spokojnými a šťastnými. Radujme sa z toho, čo máme, a pomáhajme aj iným otvárať oči a srdce, aby videli, čím ich Boh obdaroval. Amen.

Vianoce cez deň

[Jn 1, 1-18](http://www.pismosvate.sk/suradnice.php?suradnice=Jn+1%2C+1+-+18)

Autor: Karol Moravčík

Na Vianoce sú na televíznych staniciach najobľúbenejšie rozprávky. Rozprávky o princeznách a princoch, o víťazstve chudobného človeka nad boháčom, o víťazstve dobra nad zlom. V bežnom živote rozprávkam veľmi neveríme, ani sa podľa nich nesprávame, ale vždy si ich radi pozrieme. Psychológ by nám povedal, že túžbu po víťazstve dobra, krásy a pravdy máme uloženú hlboko v našom podvedomí. (Alebo azda aj vo svedomí?)   
  
Ako rozprávka znejú aj vianočné texty zo Sv. Písma v našich kostoloch. Ježiško sa narodil v chudobnej maštaľke, pre jeho rodičov nebolo miesta ani v lacnejšom hoteli, predsa ho prišli navštíviť, obdarovať i pokloniť sa mu nielen pastieri, ale aj mudrci a anjeli. Múdrejší medzi nami vedia, že netreba veriť na zázračné sily, ktoré sa spomínajú v rozprávkach, ale že jadro ich výpovede je bohaté. Aj literárna hodnota našich rozprávok zväčša v ničom nezaostáva za textami takého Shakespeara, Balzaca či Hemingwaya. Podobne je to s evanjeliovými rozprávaniami o Ježišovom narodení. Jadro ich výpovede však nespočíva v ľudskom podvedomí, ale v historickom vedomí o živote, smrti a premenenej (Bohom oslávenej) existencii Ježiša Nazaretského, nazvaného jeho neskoršími učeníkmi Kristus, Spasiteľ a Pán. V tomto úctivom titulovaní Ježiša odzrkadľuje sa už viera, ktorou odpovedajú na jeho život tí, čo sa ním cítia oslovení. Teda tí, ktorí práve v ňom vidia svojho najosobnejšieho a najuniverzálnejšieho priateľa, liečiteľa a aj svoju autoritu čiže pána.   
  
Z Lukášovho evanjelia sme vo vianočnej noci čítali rozprávanie o Ježišovom narodení. Autor textu si dal záležať, aby príbeh narodenia historicky zarámoval (za cisára Augusta atď.), aby potom ukázal vzťah (viac duchovný ako reálno-historický) k bývalému izraelskému kráľovi Dávidovi a jeho mestu Betlehemu a aby klaňajúcimi sa pastiermi naznačil chudobných Božích, ktorých Ježiš neskôr nazve blahoslavenými, nie pre ich chudobu, ale pre nádej, ktorú vkladajú do Boha. A ako vždy, je tu aj nebeský hlas, ba spev, ktorý zastupuje darovanú múdrosť – inšpiráciu z Boha. Uveria tí, čo tomuto hlasu, inšpirácii z Ducha porozumejú. Inak je spracované svedectvo o Ježišovi v úvode Jánovho evanjelia. Text je viac rozprávaním filozofa ako literáta. A rozprávanie samotné ani nie je príbehom o narodení, je skôr meditáciou o dôsledkoch toho, ako sa Boh prejavuje v našom živote, predovšetkým ako sa prejavil v živote Ježiša Nazaretského. Podľa Jánovho svedectva sa v jeho živote prejavil Boh ako Slovo (logos), ktorého život je svetlom, orientáciou pre nás ľudí. Presnejšie by sa dalo povedať, že apoštol tu hovorí o prejave Boha, čo neskôr teológovia nazvú druhou božskou osobou, a čo si kresťania v gréckom kultúrnom prostredí predstavovali ako gréckymi mysliteľmi spomínaný logos, božský zmysel a tvorivý princíp všetkého. Na rozdiel od predstáv filozofujúcich Grékov sa tento logos podľa kresťanskej predstavy stal telom, teda vstúpil do dejín a spojil sa s nimi. Toho dôkazom má byť to, že v tele, teda v dejinách, nie v rozprávkach ani rozprávaniach, ale v našich žitých životoch sa tento logos, slovo v tele, prejaví ako milosť a pravda.  
  
Milosť a pravda – to je aj poznanie a úloha. Podľa všeobecnej skúsenosti ľudia v našom svete po ničom tak netúžia, nič tak nehľadajú ako uzdravenie. Uzdravenie z choroby, ale aj z narušených a nešťastných vzťahov. Za prostriedok k uzdraveniu sa pokladá liečenie, rekreácia, zdravý spôsob života. Kedysi sa na označenie komplexného uzdravenia používalo slovo spása a v tejto súvislosti sa Bohu a jeho služobníkovi Ježišovi hovorilo Spasiteľ. Dosvedčovať, že práve vďaka Ježišovi Spasiteľovi sme schopní aj my darovať si spásu, pomáhať si k uzdraveniu, to by mala byť ambícia všetkých úprimných kresťanov. K tomuto uzdraveniu v Ježišovom mene však nepatrí len možné dočasné uzdravenie z niektorej choroby alebo narušeného ľudského vzťahu, ale aj zásadnejšie uzdravenie z toho, čo nazývame fragmentárnosťou, zraniteľnosťou ľudskej existencie.   
  
Slávny viedenský psychoterapeut Viktor Frankl hovorieval, že sa usiluje sprevádzať svojich klientov tak, aby našli cestu k zmyslu, k logu svojho života. Vrcholom uzdravenia podľa Frankla bolo vyjdenie k inému, odovzdanie sa inému (Inému) ako protiváha toho, keď sa človek v strachu uzatvára do seba samého. Kresťanská teológia v tejto súvislosti vyznáva o Ježišovi Kristovi, že on je takou vrcholnou víziou ľudskosti, ktorá nie je zbožštením človeka, ale jeho najradikálnejším darovaním. Ďakujem dnes všetkým, ktorí nám aspoň v niečom umožnili mať skúsenosť s týmto uzdravujúcim darovaním, a prajem zároveň nám všetkým stretnutie s Božím Slovom – Svetlom, z ktorého bohatstva dostávame milosť za milosťou, uzdravenie a schopnosť milovať nadovšetko.

Sv. Štefan

[Sk 6, 8-10](http://www.pismosvate.sk/suradnice.php?suradnice=Sk+6%2C+8+-+10)

[Sk 7, 54-60](http://www.pismosvate.sk/suradnice.php?suradnice=Sk+7%2C+54+-+60)

Autor: Karol Moravčík

Väčšina našich veriacich ľudí má zo všetkých sviatkov najradšej Vianoce a všetko, čo k Vianociam patrí: Slávnostné omše, dieťa v jasličkách, koledy, darčeky, dobré jedlo... Určite sa môžeme tešiť, že práve kresťanstvo si vytvorilo takéto sviatky s takou bohatou tradíciou. Súčasne však netreba kresťanstvo stotožňovať len s tým obrazom, ktorý o ňom vytvárajú naše vianočne tradície.   
  
Kto sa chce dozvedieť viac o kresťanskej viere, môže to spoznať aj prostredníctvom dnešného sviatku sv. Štefana. Štefana nazývame prvým kresťanským mučeníkom. Mučeníkov, teda ľudí, ktorí zomreli násilnou smrťou pre svoje presvedčenie, má temer každá názorovo aktívna skupina: židia, kresťania i moslimovia, a tiež rôzne politické skupiny. Treba však povedať, že k mučeníkom nemožno počítať ľudí, ktorí svoje názory a vieru presadzujú násilím. Skutočný mučeník je len ten, kto svoje názory hlása nenásilne, s láskou slúži blížnym, a súčasne, ak sa mu za jeho dobrú snahu dostane odmietnutia, zotrvá pri svojej viere aj za tú cenu, že mu chcú druhí ublížiť.   
  
Štefanova smrť súvisela priamo s tým, že sa nadchol pre Krista a stal sa jedným z najaktívnejších členov prvého kresťansko-židovského spoločenstva v Jeruzaleme. Zomrel asi len štyri roky po Ježišovi (r. 34). Nevieme, či poznal Ježiša osobne, alebo ho spoznal až cez ohlasovanie Petra a ostatných apoštolov. Kresťanské spoločenstvo sa vtedy skladalo len zo židov, takže kresťanov tých čias si treba predstaviť ako ľudí, ktorí sa modlili to isté, čítali tie isté knihy a chodili do tých istých synagóg ako ostatní židia. Rozdiel spočíval v tom, že na rozdiel od ostatných židov kresťania hlásali, že Ježiš je Kristus (Sk 5, 42), čiže Mesiáš, čiže ten, cez ktorého Boh záväzne koná medzi ľuďmi. Nešlo, samozrejme, len o nejaký teoretický problém. Kto zo židov uveril v Ježiša ako Krista, zanechal určité zvyky, nekládol viac dôraz na rozličné rituálne predpisy, staré texty začal vykladať novým spôsobom, zanechával chodenie do chrámu a stretával sa radšej v súkromných domoch na rozhovoroch a hostinách, ktoré pripomínali Ježišovu poslednú večeru. Kresťania sa tam rozprávali o podobných témach, o ktorých hovorieval Ježiš, podobne jedli „na jeho pamiatku“ a z týchto stretnutí vznikal aj podobný záväzok láskavej služby voči tým, čo boli najviac postihnutí. Štefan sa v tomto kresťanskom spoločenstve prejavil hneď na dvakrát ako veľmi aktívny: v službe chudobným vdovám a v ohlasovaní evanjelia o Ježišovi. Podstatou evanjelia bolo ohlasovanie Boha ako Boha nepodmienenej lásky, čo však už viedlo poza hranice, na ktoré si zvyklo židovstvo.   
  
Môžeme sa pýtať, prečo niekoho rozčuľuje, ak ohlasujeme Boha, ktorý miluje bez podmienok. Možno preto, že v takom prípade sa niekomu zdá, že sa ohlasuje aj neporiadok, chaos a anarchia. Asi nie náhodou aj Ježišovi bolo viackrát vytýkané, že rozvracia národ a jeho náboženstvo... Tiež môže vzniknúť dojem, že ak niekto stotožňuje Boha s láskou, azda mu chýba dostatočný odstup a úcta voči nemu... Na druhej strane nemýľme si ohlasovanie Boha, ktorý miluje bez podmienok, s toleranciu k všetkým a ku všetkému. Ak veríme, že Boh sa nám v láske daroval, stáva sa tento Boh veľmi silnou výzvou a požaduje od nás to isté, čo nám dal: lásku z celého srdca a odhodlanie byť aktívnym svedkom tejto lásky. Vtedy sa síce nenásilne, ale predsa len vyrušujúco začíname pliesť iným do života.   
  
Aj o tomto, alebo najmä o tomto je naše kresťanstvo: Láskavá služba bez podmienok a reč, ktorá je taká kritická, až je premieňajúca i vyrušujúca. Premieňa a vyrušuje tých, čo ňou hovoria, i tých, čo ju počúvajú. Štefanov príklad nám pripomína celkom mladé kresťanstvo z čias, keď ešte nemohlo vedieť, čo všetko z neho bude. Vedelo však, čím má byť, ak Ježiš je Kristus. Nech aj nám pohľad na Štefana pomôže k pohľadu na skutočného Ježiša a k jeho nasledovaniu.

Narodenie Pána – v deň slávnosti

[Jn 1, 1 – 18](http://www.pismosvate.sk/suradnice.php?suradnice=Jn+1%2C+1+-+18)  
Autor: Peter Cibira

Buďme k sebe lepší! Tie slová asi poznáte. Sú aj v reklame, ale sú aj celkom bežné. Ak začneme citovať ďalej, napr. „Pošlime si viac dobrých správ!“, viete už celkom jasne, že ide o reklamu. Nechcem teraz robiť ani reklamu reklame, ani kritiku reklamy, chcem to len ako podklad pre svoje premýšľanie. V reklame sa často používajú veci, ktoré sú bežné pre ľudí, ktoré máme v sebe uložené. Ak tvorca reklamy „trafí“ myšlienky, ktoré nosia ľudia v sebe, je to potom dobrá reklama. A samozrejme, že sa to používa a funguje to aj v politike, aj v mnohých iných veciach.

Používam to ako príklad, že so slovami sa dá pracovať rôzne. Môžu sa stať pre niekoho zdrojom zárobku, pre iného môžu byť tie isté slová posvätné a dôležité. Istá žena, už má cez päťdesiat rokov, si poťažkala na svojho manžela. Hoci je to vzdelaný a veriaci človek, nechce sa rozprávať o viere a o Bohu. A ona to komentovala tak, že o čom sa má rozprávať – nechce sa jej hovoriť klebety (čo kto kedy urobil a povedal), nechce sa je hovoriť o mužoch (ktorý sa kedy na koho usmial), nepotrebuje rozprávať o peniazoch... a tak, keď sa chce rozprávať o živote, o tom, čo vidí ako podstatné, nutne pre ňu k tomu patria aj témy viery.

Súhlasím, že rozprávanie o viere je vlastne (a má byť) rozprávaním o živote. Ak si odmyslíme balast, klebety, nepodstatné veci, tak zostane to, ako sa na život pozeráme, kde vidíme východiská, ako nás život premieňa... A to je vlastne rozprávanie o viere a o Bohu. Niekedy to môže byť bez použitia slova Boh či viera, inokedy s týmito slovami. Ale základ je, že rozprávať o viere je rozprávať o živote a rozprávať poctivo o živote sa veľmi nedá bez toho, aby to nebola aj reč náboženská.

Viera by nemala byť odtrhnutá od života. Jej rozprávanie má byť rozprávanie o jadre života. O jeho podstate. Každé rozprávanie o viere, ktoré je odtrhnuté od života, je vedľa. A každé rozprávanie o živote, ktoré je odtrhnuté od toho, čo nás drží, čo nás nesie, je tiež zvláštne.

Sviatok narodenia Ježiša Krista nesie v sebe aj túto tému. Boží Syn sa stal človekom, Ježiš prijal ľudskú prirodzenosť, naše starosti, bolesti i radosti... Prijal všetok ľudský údel. Inak to môžeme povedať práve tak, že tento život je podstatný. Nič iné nemáme. Sám Boh ho prijal za svoj. Najväčším premýšľaním pre meditáciu je nie len Biblia ale sám život. On je aj našou bibliou.

Občas robievam s ľuďmi, ktorí sa chytajú na krst či birmovku, vlastné vyznanie viery. Majú tam nakresliť veci, ktoré patria k ich vierovyznaniu. Zväčša nakreslia srdce – vyjadrenie toho, že veria v lásku v živote. Inokedy nakreslia Slnko – vyjadrenie toho, že veria v svetlo v živote, aj keď sa niekedy môžu ukazovať iba mraky. Inokedy nakreslia (zväčša už dospelí ľudia) studňu či pramienok vody – vyjadrenie toho, že veria v zdroj niečoho čistého a oživujúceho. Všetky tieto veci sú dobré a pekné – treba veriť v lásku napriek sklamaniam. Veriť vo svetlo, napriek všetkej tme. Veriť v zdroj čistoty, napriek tomu, že sa vieme zašpiniť a že život nemusí prinášať iba čisté veci. Ale všimnite si, že ľudia nezačínajú kresliť „Verím v Boha, Otca všemohúceho...“. Kreslíme či píšeme bežné veci zo života.

Kristus sa stal človekom. To je dôvod hovoriť o tom, že viera a život musia spolu súvisieť. Ak sa viera odtrhne od života, tak sa stalo niečo nedobré – to čo nepatrí ani k samotnej viere, ani k samotnému životu.

Slová sa dajú využiť aj zneužiť. Môžeme hovoriť poctivo i nepoctivo. Ale pre nás je dôležité o živote hovoriť poctivo. Pretože sa Syn Boží stal človekom. Preto môžeme povedať, že ľudský život, naše starosti i radosti sú dokonca v Božích očiach niečo podstatné a dôležité. Naša viera vychádza zo života, ale nakoniec k nemu aj smeruje.

Sv. Štefana

[Sk 6, 8 – 10, 7, 54 – 60](http://www.pismosvate.sk/suradnice.php?suradnice=Sk+6%2C+8+-+10%2C+7%2C+54+-+60)Autor: Peter Cibira

Pripomíname si mučenícku smrť. Odohrala sa pravdepodobne v roku 37 po Kristovi. Nebola to úplne prvá smrť kvôli Kristovi. Biblia opisuje príbeh neviniatok, ktoré sa stali mučeníkmi bez toho, aby si to samé vybrali.

Prečo je sviatok mučeníckej smrti uprostred Vianoc – uprostred sviatkov, ktorým hovoríme, že sú sviatkami pokoja a lásky? Keby ste to chceli zisťovať, tak narazíte na to, že sviatok sv. Štefana je starší ako samotné Vianoce. Termín jeho slávenia bol dokonca deň, v ktorý dnes slávime Ježišovo narodenie. Je to prirodzené – prví kresťania oslavovali predovšetkým Veľkú noc, potom sa predmetom ich úcty stali mučeníci. Až okolo štvrtého storočia sa rozširuje záujem o Ježišovo detstvo. A aby sa trochu posilnilo nahradenie kultu Slnka, tak sa dátum Vianoc stanovil tak, ako je dnes, a sviatok sv. Štefana sa posunul na druhý vianočný sviatok.

Je to však viac ako symbolické – jednak, že niet radosti bez utrpenia, niet nasledovania Ježiša Krista bez ťažkostí. Pre mňa je to tiež dôležité, že uprostred sviatkov pokoja si musíme pripomínať aj takéto dramatické udalosti.

Počas dejín sa skutočne Vianoce stali sviatkami mieru. Mnohé armády na mnohých miestach odkladali a aj odkladajú zbrane. Vianoce sú často časom prímeria. A to sú celkom cenné veci. Ale predsa by sme sa mohli spýtať, či to nie je len odloženie zbraní preto, aby si vojaci oddýchli a aby potom lepšie strieľali!?

Tento svet nebude nikdy bez boja, bez nenávisti i zloby. Môžeme vytvoriť chvíľkové ovzdušie pokoja, prímeria. Niekedy to môže byť aj na dlhé roky. Ale z princípu človeka vychádza, že ak je aj pokoj, príde niekto, kto ho naruší. Napriek tomuto poznaniu sa nevzdávame a o pokoji hovoríme. Zameriavame sa však predovšetkým na zdroj pokoja – na to, aby bol v ľudskom srdci. Tam môže byť dokonca aj napriek mnohým nepriateľským tlakom z vonka. Tam – v ľudskom srdci – sa rodí aj pokoj zbraní, aj pokoj spoločnosti. Ten pokoj sa však netvorí tak, že sa nič nedeje, že niet žiadneho napätia. Práve naopak – zväčša vieme byť pokojní i šťastní, ak sme niečo dosiahli, ak sa niečo podarilo, keď sme niečo zvládli. Človek potrebuje aj akési vzoprenie sa, vybudenie síl. Striedanie takéhoto vybudenia a pokoja je to, čo nám prináša spokojnosť. Ideálny svet nebude nikdy. Ale napriek tomu môžeme mať v srdci pokoj.

Jedna z dôležitých otázok, ktoré sa viažu na sviatok mučeníckej smrti sv. Štefana je, či nie sú práve náboženstvá zdrojom agresivity. Takto sa dnes pýtajú mnohí – predovšetkým vďaka teroristickým útokom, ale aj vďaka poznaniu dejín a náboženských vojen v nich. Ale mnohí môžu mať takúto skúsenosť aj z rodinného či iného prostredia – z manipulujúcich či bojových prístupov. A sú to celkom vážne veci, tak ako je vážna otázka, či náhodou práve náboženstvá nemajú v sebe toto agresívne.

Všetci vieme, že sa to tak môže ľahko stať. Ten potenciál tu je. Aj keď súčasne vieme, že by to tak byť nemalo. Práve naopak, viera by mala život uzdravovať. Ale aj keď je tu tento potenciál, nie je to nič zvláštne. Všade, kde človeku záleží na vlastných názoroch (a vôbec nemusia byť náboženské) je možnosť a nebezpečenstvo, že sa to stane aj zdrojom tlaku či agresivity. A vieme, že aj pri náboženských vojnách a iných tlakoch, kde sa poukazuje na náboženstvo ako na hlavný motív, takmer vždy ide o niečo iné. Takmer vždy je tam túžba po moci či po majetku. Aj tu platí, že človek aj má zápasiť o svoj pohľad na svet, má to byť vec, na ktorej nám záleží. Len čo najviac bez falošných motívov a bez presadzovania svojej pravdy aj napriek tomu, že to už nie je pravda, alebo, že to ubližuje.

Pripomienka mučeníckej smrti sv. Štefana je vlastne spomienkou na nepokojný svet. Ale aj spomienkou na to, že je možné, aby človek mal napriek všetkému pokoj v sebe. Štefan je veľmi dobrým príkladom toho, o čo má ísť vo viere. Štefan bol vierou premenený človek. Modlí sa za odpustenie pre tých, ktorý ho popravujú. Nemal vo svojej moci všetko premeniť na ideálny svet, ale napriek tomu prináša pokoj. Nie nepokoj. Ak konštatujeme, že ideálny svet neexistuje a nebude existovať, tak Štefan je príkladom toho, ako by sme mali ísť – vnútornou premenou, vnútorným zmierením a pokojom.

Koniec roka - Silvester

[Mt 10, 17 – 22](http://www.pismosvate.sk/suradnice.php?suradnice=Mt+10%2C+17+-+22)  
Autor: Peter Cibira

Zvykol som si v dnešný deň počúvať v rádiu rekapituláciu roka. Bývali tam relácie, ktoré pripomenuli najdôležitejšie udalosti roka, tak vo svete ako aj u nás. Dnes som však hľadal márne. Netvrdím, že som prešiel všetky stanice. Ale našiel som len akúsi paródiu – prerieknutia tak politikov ako aj moderátorov. Trochu som mal pocit, že je to symbolom našej doby – akoby nešlo o nič dôležité, akoby sa dalo z vecí života len smiať.

Či je to symbol doby či nie, to nechám na každého z nás. Vieme však, že niekedy je skutočne lepšie zabudnúť, zasmiať sa z vecí, ktoré sa nedajú zmeniť. Môže to byť našou vnútornou obranou. Ale niekedy nejde zabudnúť a niekedy by to nebolo ani dobré.

Zrátať všetko, čo sa udialo počas roka, neraz nie je možné. Duchovnou podstatou však je schopnosť vďačnosti. Vďačnosti nie len za dobré veci, ktoré zostali v pamäti, ale aj za silu  k prekonaniu a uneseniu ťažkých vecí. Nemáme iný život, len tento. Nemáme možnosť opakovať deň. Pokiaľ však vieme byť vďační za všetko, čo sme prešli, prežívame život hlbšie a nachádzame silu. Preto chcem na sklonku tohto roka povedať, že ďakujeme za všetko pekné, čo sme dostali, ďakujeme aj za silu, ktorou sme uniesli aj ťažšie veci. A prosím Boha o to, aby sme vedeli ísť ďalej.

Slávnosť Bohorodičky

[Lk 2, 16 – 21](http://www.pismosvate.sk/suradnice.php?suradnice=Lk+2%2C+16+-+21)Autor: Peter Cibira

Stojíme na prahu Nového roka. Podobne ako už mnohokrát. Takáto príležitosť dáva možnosť na premýšľanie. Pred čím to stojíme? Mladý človek sa takto pýta asi zriedka. Zväčša jednoducho ide ďalej. Ak starneme, tak si uvedomujeme aj to, že niektoré veci končia, že s niektorými ľuďmi sme tu možno naposledy, že nie všetko musí ísť len samo a ľahko.

V našej mysli môžu byť viaceré spôsoby myslenia o živote a nasledujúcom roku. Niektorí ľudia majú v sebe hlboko zakorenený evolucionizmus. Je to od slova evolúcia. Áno, prijímame názor, že sa človek vyvinul z nižších druhov. Ale toto presvedčenie sa môže rozšíriť a človek spontánne verí, že všetko postupne smeruje k lepšiemu. Samé od seba. Iný, akoby protichodný prístup je tzv. kreacionizmus. Je to od slova kreovať, teda tvoriť, stvoriť. Je to presvedčenie, že Boh stvoril tento svet. A neprestajne do neho zasahuje, vstupuje a premieňa veci, ktoré ľudia nevedia zo svojej moci pretvoriť.

Problém je však v tom, že tak evolucionizmus, ako aj kreacioniznus sa môžu stať extrémne. Veriť, že všetko samo pôjde a ide k lepšiemu, nemusí byť pravdivé. Keby sme deti nechali tak, nevychovávali ich, nebolo by to dobré. Nešlo by to samé určite len k dobrému. Tak isto veriť aj v to, že Boh zostúpi a napraví veci, že ich bude robiť za nás, je extrémne.

Pri oboch veciach by sme sa mohli pýtať, kde je slobodná vôľa človeka. Nemôžeme vstupovať do deja? Alebo dokonca nemali by sme vstupovať do deja? Vieme predsa, že od našich rozhodnutí, činov, slov sa odvíja to, že ľudia môžu byť šťastní, alebo môžu trpieť. Mnoho z týchto vecí spúšťame my. Pred čím teda stojíme? Že všetko pôjde samé ďalej? Alebo, že Pán Boh zostúpi a veci za nás zariadi?

Prvoradé je to, že sme tu so svojou slobodnou vôľou. Náš postoj v živote je niečo cenné, potrebné, niečo, čo Pán Boh berie vážne. Skoro nič viac nemáme ako vedomie, že sme tu. Že niečo bolí, niečo teší, že kráčame ďalej... Čo teda čakať od nového roka? Asi nie to, že samo pôjde všetko k lepšiemu. Žiaľ, takto to nefunguje. Veríme v Boha, ktorý nám dáva ďalšie dni, v Boha, ktorému môžeme ďakovať, v Boha, ktorý nám dáva silu, aby sme čo najviac pracovali a slobodnú vôľu, aby sme sa mohli pričiniť o to, čo je dobré.

Veľmi dobrým príkladom tohto všetkého je Panna Mária, ktorá stojí v centre pozornosti dnešnej slávnosti. Na Nový rok máme slávnosť Bohorodičky. Dôvod je jednoduchý – v oboch témach (aj v téme Nového roka aj v téme Bohorodičky) ide o nový začiatok. Mária je v dnešnom texte predstavená ako tá, ktorá počúva a premýšľa. Sama bola svedkom i spolupracovníkom zvláštnych udalostí, ale potrebuje ešte viacej vnímať a premýšľať. Akoby nám to chcelo povedať, že Boh potrebuje spolupracovníkov, tých, ktorí sa slobodne a čo najpoctivejšie pridajú k tvorbe dobra na zemi.

Všetkým chcem popriať, aby tento rok bol šťastný a spokojný. Takéto prianie je dobrá vec, je to vlastne modlitba. Ale nestačí to. Preto vám prajem, aby sme boli spolupracujúcimi na všetkom dobrom, aby sme dobro prinášali. Vieme, že aj bolesť, aj slzy patria do života. Ale vieme urobiť to, aby veci života mohli byť požehnanými. Prajem nám všetkým, aby sme šťastie a pokoj čo najviac prinášali, roznecovali, aby sme sa stali spolupracovníkmi požehnania.

Záver obč. roka  
Autor: Viliam Arbet

V živote niekedy získavame skúsenosti, ktoré sú draho zaplatené a ktoré by sme si radi uchovali po celý život. No tempo života nás stále ženie ďalej, stavia nás pred nové problémy, prináša nové skúsenosti a to dôležité nám aj tak postupne uniká. Možno niekedy skúšame zaznačiť si to, a predsa, keď sa k tomu po čase vrátime, už nám to nepripadá také živé, dôležité. Máme pocit, že už sme v živote niekde ďalej. Čas je akoby vietor, ktorý nás ženie stále ďalej, do novej budúcnosti a hodnoty, ktoré zostávajú za nami, postupne strácajú život a premieňajú sa na niečo neživé.

Dnes by sme mali načrieť do toho minulého, prežitého a jednotlivé „predmety", ktoré nám pripomínajú minulosť by sme mali „oživiť". Dnes sa pokúšame dať tomu, čo sme prežili hodnotu, priradiť uplynulému času, ktorý už odišiel určité znamenie. Ani to ale nie je ľahké, hodnoty vznikajú v zápase o niečo, často práve v zápase protikladov. Tak je to v živote, vo vzťahoch a tak je to aj v zápase o náboženstvo o vieru.

Snažíme sa pomenovať hodnoty nášho života, no často pritom narazíme na opačné znamenie. Viera v živote narazí na pochybnosť, láska na nezáujem, snaha o zmysel na rýchly, všetko pohlcujúci kolobeh. V dnešnom svete nie sú hodnoty samozrejmé. Nie preto, že by ich svet chcel popierať, skôr sa my sami presviedčame, že v živote je to často komplikovanejšie, ako sme sa spočiatku nazdávali. Opak hodnôt nám už nepríde až taký neskutočný, ba niekedy sa stáva, že práve cez ich opak lepšie spoznávame ich skutočný zmysel. Postupne chápeme, že často hodnotou nemusí byť to, čím sa to navonok označuje. Chápeme, že niektoré hodnoty je ťažko pomenovať, ťažko označiť.

A tak aj napriek všetkému nášmu snaženiu, napriek hľadaniu sa často ocitáme akoby znova na začiatku nášho snaženia, na začiatku našej cesty za pravdou, za zmyslom. Napriek tomu chcem veriť, že to nie je len beh do prázdna, rebrík opretý o hviezdy, beh okolo toho istého. Verím, že aj snažením, ktorým prechádzame okolo hodnôt života i okolo ich opaku sa blížime k poznaniu pravdy, aj keď ju často vidíme, či tušíme len akoby v zrkadle.

Vo vedomí tejto pokory, ktorá nás ale neospravedlňuje pred pohodlnosťou a kapitulanstvom sa dnes môžeme pozrieť na uplynulý rok v rôznych sférach nášho života.

Sviatok sv. Štefana  
[Sk 6, 8 - 10, 7, 54 - 60](http://www.pismosvate.sk/suradnice.php?suradnice=Sk+6%2C+8+-+10%2C+7%2C+54+-+60)Autor: Viliam Arbet

Vianočné sviatky slávime tromi rôznymi liturgiami. Tá polnočná znamená zamyslenie, meditáciu, objavovanie Boha v našom vnútri. Liturgia vianočného dňa nás zase privádza k úcte voči narodeniu Ježiša Krista cez vyznanie našej viery. Svojou modlitbou pri omši na Vianoce ďakujeme za dar, ktorý Kristus pre nás predstavuje a prosíme o jeho pomoc do nášho života.

No a dnešný druhý vianočný sviatok, sviatok sv. Štefana nás vedie od mystiky a viery, vyznávanej modlitbou k vyvrcholeniu viery - k viere, ktorá sa prejavuje skutkami, životom. Takáto viera sa nevyhovára na nevhodné vonkajšie podmienky, ale snaží sa ich svojim pôsobením zmeniť. Takáto viera je silou budúcnosti. Nemusí ísť len o vyznavačstvo tým najkrajnejším spôsobom - položením života za vieru. Aj keď ono má svoje nezastupiteľné miesto v poklade cirkvi.

Sv. Lukáš, autor Skutkov apoštolov nám vykresľuje sv. Štefana, diakona ako muža, ktorému záležalo na spoločenstve veriacich. Preto mu slúžil svojou diakonskou službou. Spoločenstvo veriacich pre evanjelistu Lukáša znamená určitý vrchol v živote kresťana. Znamená miesto, kde sa vieme radovať z obrátenia, z toho, že sme sa v živote nestratili, ale našli. Tak ako stratená ovca, zatúlaný peniaz či zblúdilý syn v jeho evanjeliu. Spoločenstvo je pre Lukáša miesto, kde môžeme praktizovať svoju nezištnosť, ochotu dávať, deliť sa spolu s ostatnými. Preto nie je náhoda, že ako prvého mučeníka Kristovho Lukáš popisuje práve diakona Štefana, ktorý slúžil v spoločenstve prvých kresťanov. V spoločenstve veriacich sa prejavovala u Lukáša aj dary Ducha božieho. O ktorom síce hovoril už sv. Pavol, no omnoho krehkejšie. Sv. Štefan podľa Lukáša nielen hovoril z múdrosti Ducha, ktorému nevládali odporovať ani jeho protivníci, ale necháva ho na záver života vykríknuť naplneného Duchom Svätým, že vidí otvorené nebo a Syna človeka stáť po pravici Boha.

Evanjelium nám zase pripomenulo, že Ježiš Kristus je skutočný Vládca sveta. Zoči voči mocným tohto sveta sa nemusíme obávať, nemusíme sa pred nimi koriť. Oni nám na rozdiel od Krista nemôžu dať ani vziať skutočný život Ducha. Ony nám sami od seba nemôžu priniesť ani pravý pokoj. Naopak, Kristus je ten, ktorý nám prináša život. On dáva život všetkým, on vykladá boží zákon tak, aby platil pre všetkých, pre židov i pre Grékov, pre veriacich aj pre pohanov.

Kvôli tomuto Kristovi a kvôli spoločenstvu jeho bratov a sestier neváha sv. Štefan položiť svoj život. Ukázal nám, že viera sa prejavuje v konkrétnych skutkoch nasledovania Krista a vyzval aj nás, aby sme sa nebáli konať svoju vieru našim životom. Aby sme tak spoločne prispievali do pokladu, ktorým je pre tento svet spoločenstvo cirkvi, jej živých členov, medzi ktorých chceme aj my patriť.   
[arbet.viliam@orangemail.sk](mailto:arbet.viliam@orangemail.sk)

Vianoce - vo dne  
[Jn 1, 1 - 18](http://www.pismosvate.sk/suradnice.php?suradnice=Jn+1%2C+1+-+18)  
Autor: Viliam Arbet

Už aj mnohí kresťania majú problémy so slávením Vianoc. Niekedy prekáža ich prílišná detskosť, inokedy každoročné stereotypné opakovanie, pravdepodobne by prišla vhod nejaká alternatíva. Možno by stačilo, aby sme namiesto štedrovečerného stola išli do nemocnice navštíviť blízkeho človeka a zrazu si uvedomíme, že podstata Vianoc nie je v hojnom vianočnom stole, či v darčekoch. Syn podnikateľa Roberta Hartlauera spomína, že raz, keď mali so súrodencami okolo desať rokov, išli spolu s otcom - tak ako každý rok - na štedrý večer na prechádzku a keď sa vrátili, čakali že nájdu doma vyzdobený stromček a pod ním darčeky. Na veľké prekvapenie ale bolo miesto pod stromčekom prázdne. Otec im povedal, že tento rok zámerne nebudú žiadne darčeky, aby si uvedomili, že najdôležitejšia je skutočnosť, že môžu byť spolu, sú zdraví a môžu sa tešiť jeden z druhého. Hovorí, že to bol šok, ale po pár minútach sa s tým zmierili a začali sa tešiť aj bez darčekov. Po večeri otec zavolal deti do vedľajšej miestnosti, kde predsa boli aj darčeky, no syn hovorí, že to boli najpoučenejšie Vianoce, ktoré v rodičovskom dome strávil.

Možno ani nám by nezaškodilo trochu vyjsť z vianočného stereotypu, aby sme začali sviatky vnímať inak. Z náboženského pohľadu sú Vianoce sviatkami, v ktorých sa Kristus zjavil svetu. Boh sa nám ľuďom zjavuje postupne, tak to pripomína aj dnešné evanjelium. Najprv od neexistencie k stvoreniu a potom od nevedomosti k pochopeniu sveta cez Krista. Ježiš sa podľa listu Hebrejom sa stáva kňazom, oltárom i obetou. Svojim narodením vstupuje do svojej liturgie a my môžeme mať na nej účasť, pretože nás očistil od našich chýb a hriechov.

Starozákonný prorok Izaiáš to celé predznamenal obrazmi prípravy na radostnú zvesť, v ktorých sa nádej na oslobodenia národa prekrýva s božím kráľovstvom. Izaiáš pripomína, že Boh nie je len prísnym Bohom stvorenia, ktorý zákonnícky dohliada na našu spravodlivosť a poslušnosť, ale je milujúcim Bohom, ktorý v podobe dieťaťa vstúpil do nášho sveta. Napriek tomu, že vtedajšia súčasnosť Izraelitov bola neradostná a Jeruzalem bol v troskách, božia moc nemala byť brutálna, ale oslobodzujúca a spravodlivá.

Milí priatelia, my kresťania sme túto zvesť prijali a mali by sme ju niesť aj nášmu svetu. Sťažujeme sa, že kresťanské posolstvo neznie primerane a pôsobí staromilsky. Vianočné posolstvo sa ale môže šíriť primeraným spôsobom len cez nás. Nikto z nás by nemal o Kristovi mlčať, zvesť o ňom by sme mali podávať ďalej - vhod, či nevhod. Ale aj napriek tomu, že si to uvedomujeme alebo tušíme, predsa nie je ľahké hovoriť o Vianociach, ani o Bohu.

Teológ Karol Rahner v jednom zo svojich článkov hovorí, že hovoriť o Bohu, vydávať o ňom svedectvo nie je ľahké. O Bohu nemôžeme hovoriť bežnou rečou, nemôžeme s Ním narábať ako s každodennosťami nášho občianskeho života, nesmieme si prosperitu cirkvi zamieňať s cieľom - so slobodnou láskou k Bohu. A okrem toho je tu ešte aj akási chlapská ostýchavosť - ktorá by radšej nevypovedateľné nechala nevypovedaným, ktorá sa zdráha nosiť tajomstvá srdca na trh. Máme pocit že je až bezbožné organizovať akési manipulovateľné náboženstvo. Už kvôli zbožnosti nesmieme patriť k tým, ktorí si myslia, že už vidia Bohu do kariet.

Rahner ale hovorí, že napriek tomu o Bohu máme hovoriť. Kto nezakúsil bolesť z toho, že napriek túžbe mlčať, musel hovoriť o Bohu, je podľa Rahnera len malým propagandistom, ktorému ešte ani nedošlo, o čom to vlastne rozpráva. Na druhej strane, kto tej bolesti podľahne a zmĺkne úplne, prestáva byť apoštolom Slova, ktoré sa stalo telom.

Milí priatelia, dnešný sviatok nám pripomína, že my týmito apoštolmi chceme byť. Slovo sa stalo telom aj pre náš svet. Aj keď pritom ešte niekedy tápeme v temnotách. Každý sme zodpovední za to, aby sa táto zvesť dostala tam, kde sme. Aj keď o Bohu nemusíme hovoriť vždy menovite, pretože mu naozaj nevidíme Bohu do kariet. Prosme pri dnešnej liturgii, aby vtelené božie slovo, ktoré dnes oslavujeme, neostalo zapadnuté prachom kdesi v kúte komôrky nášho srdca.

Narodenie Pána – cez deň  
Jn 1, 1 – 5, 9 –14  
Autor: Peter Cibira

Asi pred rokom v Nemecku, v malom mestečku, ktoré kedysi patrilo k DDR, na Vianoce katechéta pracoval s deťmi na niečom takom, ako bývajú u nás jasličkové pobožnosti. Deti, po náležitej príprave, mali hovoriť, že kde je dnes Betlehem.

Je to jedna z veľmi cenných otázok, ak chceme, aby biblický text nebol len textom z pred dvoch tisícročí, ale aby bol živým slovom, Božím slovom pre nás v našej dobe. Vždy je k tomu dobré postaviť si otázku: kde sa to deje dnes? Deti na podobnú otázku, teda kde je dnes Betlehem, odpovedali: tam, kde je dieťa, tam, kde sú vyhnanci, tam, kde sú chudobní, tam, kde je rodina... Všetko veľmi dobré odpovede. Ale keď sa to povie takto, trochu mi to prehnalo mráz po chrbte. Všetky tieto pekné výpovede sú totiž veľmi ťažké.

Povedať, že tam je Betlehem, kde je dieťa, povedať to v dobe, kedy sme aj my pred niekoľkými rokmi sa pridali k mnohým národom Európy, ktoré vymierajú.... to je aj ťažká téma. Povedať, že betlehem je tam, kde sú vyhnanci, je tiež veľmi komplikované. Pretože (a to v spomenutom Nemecku ešte viac ako u nás) naháňa strach. A právom. Pretože téma utečencov nie je len v tom, že dať im nejaký priestor, nejaký tábor na bývanie. Je s tým spojený strach z premiešavania kultúr, zo zneužívania... Povedať, že je to tam, kde sú chudobní...? Chudoby sa opäť právom bojíme – tej svojej i tej cudzej. A tak by sme mohli pokračovať.

Biblický text hovorí o vystriedaní tmy nocou. A Vianoce sú plné symboliky svetla – od toho, že od polnočnej, ponorenej v tme, teraz prežívame víťazstvo svetla. A Vianoce často pripomínajú toto víťazstvo svetla. Ak by sme pokračovali spomenutou metódu, tak by sme sa moli pýtať, že cez čo dnes prichádza svetlo, kde svetlo víťazí. Napriek tomu, že spomínam veci, ktoré nás vedia aj ťažiť, som hlboko presvedčený, že sú veci, cez ktoré k nám prúdi aj svetlo. Dokonca už zo spomenutej odpovede nemeckých detí prúdi svetlo. Hovoria totiž o tom, že skutočné Vianoce sa dejú tam, kde víťazí ľudskosť. Nie len snaha po vlastnom pokoji, vlastnom zabezpečení, ale tam, kde človek prekročí vlastný kruh, vlastný strach, kde sa veci i nevracajú, ale predsa sa človek rozhodne pre ľudskosť. Kde stavia mosty od svojho srdca k srdcu druhého. Áno, je dobré a potrebné vytvárať v našom svete istoty – sociálne, je dobré túžiť po zdravý, je dobré vedieť sa aj zabaviť a tešiť, ale to najcennejšie je, keď vieme vytvárať skutočne ľudský solidárny svet. To, že sa Boh stal človekom naznačuje „význam našej ľudskosti, dokonca pre samotného Pána Boha“.

Prajem vám veľa svetla, veľa vecí, ktoré vás potešia, ale ešte viacej, aby sme sa stali nositeľmi svetla v tých najpodstatnejších veciach, v našej skutočnej ľudskosti, v nemyslení len na seba.

Sv. Štefan  
Sk 6, 8-10; 7, 54-59  
Autor: Peter Cibira

Slávime prvú mučenícku smrť kresťanstva – ak si odmyslíme smrť nevinných detí v čase, keď Ježiš bol ešte nemluvňa. Ja si pri tejto mučeníckej téme trochu pomôžem témou prorokov, pretože aj mučeníci sú takpovediac prorokmi. Prorokov je plný Starý Zákon. Pod týmto slovom sa neskrýval len to, čo si dnes predstavujeme pod proroctvom – teda videnie budúcnosti. Boli to predovšetkým ľudia, ktorí hovorili pravdivo, ktorí napomínali. Keď sa Izraeliti dostali na zlé cesty, keď porušovali zákony, keď sa odvrátili od pravého Boha, vtedy sa takmer vždy ukázal nejaký prorok. Ich reč nebola zväčša príjemná, napomínali tak vladárov, ako ja bežný ľud. Keď patríme do tejto cirkvi, patríme aj k prorockej tradícii. Ona sa tiahne od Starého Zákona cez Nový a to predovšetkým cez tých, ktorí obetovali pre Evanjeliu svoje životy. Pretože proroci na svoju reč a svoje videnie vecí veľmi často doplatili. Patríme k tejto tradícii. Aj dnešná Cirkev by mala plniť aj toto poslanie – byť tou, ktorá vie zdvihnúť svoj hlas všade tam, kde sú ľudia zneužívaní, vykorisťovaní, všade tam, kde sa nejde správnou cestou.

V Starom Zákone sú ja state, ktoré hovoria o časoch, kedy prorocké videnie a prorocké slová boli zriedkavé. Zväčša išlo o časy pomerne pokojné a úspešné. A predsa je to reč o tom, že ľuďom niečo chýbalo, že túžili po tom, kto ich povedie, kto povie správne slová. O čo vlastne prorokom išlo? Dalo by sa povedať, že takmer neprestajne bojovali proti modloslužbe. Asi najplastickejšie je to v prípade Mojžiša, keď po štyridsiatich dňoch zostúpil z hory Sinaj, niesol dve kamenné tabule Desatora a našiel svojich ľudí, ako sa klaňajú soche teľaťa, že to on ich vyviedlo zo zajatia. Mojžiš sa vtedy nahneval, kamenné tabule rozbil, teľa roztavil a dal ho piť svojim ľuďom. Inde to možno nie je až také plastické – proroci útočia na to, keď panovník podľahol kúzlu svojej moci, keď sa národ dal na cesty samospasenia.... Modloslužbu by sme dnes mohli preložiť, že je to, keď ľudia niečo čiastočné zbožštia. Môže to byť aj naozaj dobrá vec – či to sú peniaze, svoje zdravie, svoje šťastie... Môže to byť aj naozaj dobrá vec – či to sú peniaze, svoje zdravie, svoje šťastie.... ale je to len čiastočná, nie celková vec. Možno by to dnešní odborníci označili skôr slovom neuróza. Pretože tam sa deje podobný proces nadnesenia hodnoty niečoho čiastočného. A vieme, že v pokušení niečoho podobného sme stále.

Kňaz, ktorý nastúpil na novú farnosť a po niekoľkých týždňoch sa rozhliadol, diagnostikoval svoju farnosť ako modloslužobnú. Hovoril, že v kostole je osemnásť sôch Panny Márie, že ku ktorej sa vlastne modlia?! Že po celej dedine sú sochy svätých, ale aj samé rozhádané a rozbité rodiny. Že čo to majú za zbožnosť? Zostalo mi v pamäti toto diagnostikovanie a použitie slova modloslužba. To sa skutočne môže stať aj zbožným ľuďom, tak ako aj ľuďom neveriacim.

Je dôležité byť ponorený v prorockej tradícii. Teda vedieť, že aj kritika je službou pravde a správnej ceste. Aj kritiku potrebujeme. Tak v tom veľkom svete, kde by to mala plniť aj cirkev, ako aj v tom našom malom. Dokonca by sme mali byť sami takými prorokmi. Malo by nám záležať na smerovaní sveta a smerovaní svojich blízkych. Zachovať kritický postoj je niečo aj veľmi ťažké. Niekedy sa zdá ľahším nechať veci tak, všetko tolerovať. Ale to nie je cesta. Cestou tiež nie je „čo na srdci, to na jazyku“. Aj by bolo, ale treba tam veľmi poctivo premýšľať nad tým, ako veci povedať, kedy ich povedať. Ako kresťania, ako cirkev, by sme mali byť ľuďmi, ktorí veľmi miluj tento svet. Dokonca aj ten hriešny svet, do ktorého sa zrodil Boh. Ale súčasne by sme sa mali vystríhať krajnosti, kedy človek tak miluje svet, že s ním splynie, že už nevidí a nehovorí o žiadnych kritických veciach, ktoré by sa mali meniť. Ale samozrejme by sme sa mali vystríhať aj tej krajnosti, kedy by sme boli len ľuďmi kritickými, ktorí nevidia nič dobré. Teda ktorí ten svet nemilujú. Nájsť tú správnu mieru a tú správnu cestu je vec ťažká, ale potrebná.

Prvý mučeník Štefan bol človek kritického myslenia, ktoré vychádzalo z jeho viery. Ale bol to aj človek pokoja. V chvíli smrti nerozsieva len svoje presvedčenie: modlí sa za svojich vrahov. Zasieva pokoj a odpustenie, napriek tomu, že nepoľavil zo svojho presvedčenia.

Niekedy nám kresťanom zazlievajú, že viera je naivná. Že prijímame veci, ktoré sa nedajú dokázať. Nie je to celkom tak. Skutočná viera vedie k veľkej úcte voči pravde, poctivému hľadaniu pravdy, poctivému hľadaniu čo s naším životom a našou spoločnosťou. Niekedy je to oveľa ťažšia ako neveriť, pretože máme veľa otázok a menej odpovedí. Mala by nás priviesť k veľmi poctivému premýšľaniu a hľadaniu. Takáto reč by sa asi mala zakončiť výzvou, aby sme sa modlili za skutočných prorokov aj pre dnešnú dobu. A chcem tú výzvu dať, ale s tým, že modliť sa znamená aj sa o to veľmi snažiť, namáhať sa, aby sme takými prorokmi aspoň a trochu a aspoň občas boli.

Vianoce – sviatok sv. Štefana  
Mt 10, 17 – 22  
Autor: Viliam Arbet

Milí priatelia

Je trochu zvláštne, že na druhý deň vianočnej oktávy nám Cirkev predkladá postavu prvého mučeníka kresťanstva – sv. Štefana. Akoby nám chcela naznačiť, že kresťanstvo nie je len niečo romantické a nezáväzné, ale podobne ako všetko cenné v živote, aj viera v Krista niečo stojí. Od nás sa síce nežiada obeta života, no tie nároky kresťanstva aj my musíme v živote pociťovať.

Mučeníkov v dejinách kresťanstva bolo státisíce – spomeňme si len na prenasledovanie kresťanov v rímskej ríši a tiež v iných režimoch, ktoré kresťanstvo chceli vyhubiť. Je zaujímavé, že v dnešný deň si neuctievame vysoko postaveného, učeného služobníka Cirkvi, skôr jednoduchého a pokorného robotníka v službe Kristovho spoločenstva, prvotnej cirkvi. Sv. Štefan bol diakonom, to znamenalo, že mal v cirkevnom spoločenstve na starosti službu tým, ktorí to potrebovali. Na rozdiel od apoštolov, ktorí sa viac venovali ohlasovaniu Kristovo posolstvo, diakoni skôr slúžili tým členom prvo-kresťanského spoločenstva, ktorí boli na to odkázaní. Je v tom určitá symbolika. Dnešný človek nemá rád slovo služba, no na druhej strane, služba patri ku každému spoločenstvu. Ak slovo služba vymizne z nášho slovníka a z našej skúsenosti, to bude spečatenie nášho egoizmu a zánik spoločenstva.

Kresťanstvo nikdy nebola a nie je individuálna záležitosť. Ani nemôže byť. Kresťanstvo je o novom spoločenstve, o novej spravodlivosti, ktorá sa deje vždy medzi ľuďmi. Spása nemôže byť len individuálnou záležitosťou, v ktorej stačí aby sme sa vyspovedali a už nezáleží na tom, čo sa deje napravo a naľavo od nás. Kresťanstvo predstavuje oslobodenie sa, otvorenie sa pre novú spoločnosť, nový ľud boží, ktorý sa snaží svojou existenciou priblížiť božie kráľovstvo. Božie kráľovstvo je záležitosť celého božieho ľudu, nielen jednotlivca. Preto kresťanstvo potrebuje a bude potrebovať ľudí, ktorí sa vedia otvoriť aj pre potreby iných.

Ak zdôrazňujeme, že kresťanstvo je záležitosťou spoločenstva, nejedná sa len o organizovanosť cirkvi, že cirkev podobne ako každá iná organizácia potrebuje pevné štruktúry. Nie, úloha spoločenstva v cirkvi je oveľa dôležitejšia ako len organizovanie jej jednotlivých členov. Cirkev je spoločenstvo aj preto, lebo nám pripomína, že v živote nie sme len diváci, ale účastníci, priami účastníci zápasu. Cirkev ako spoločenstvo nám pripomína, že keď sa nazdávame, že teraz ide len o mňa, že teraz môžem zabudnúť na tých ostatných, práve vtedy ide o mňa najmenej. Cirkev je spoločenstvo, lebo si všíma a musí všímať tých druhých. Tých, ktorí sú iní ako sme my i tých, ktorí sú menej úspešní.

Ježiš Kristus, Slovo, ktoré sa na Vianoce stalo telom, nás jasne poučil, že u Boha má väčšiu šancu hriešnik, ktorý je otvorený zmene a životu i ostatným ľuďom, ako spravodlivý, ktorý sa uzavrel do svojej spravodlivosti a spravodlivosť mu slúži ako pancier pred ostatnými ľuďmi. Cirkev, ktorá sa odvoláva na Krista - a ktorej slúžil aj sv. Štefan - je spoločenstvo, ktoré pripomína, že vo svete sme za mnohé zodpovední my – jednotliví kresťania. Úlohou tých, ktorí cirkvi predsedajú je sprítomňovať tento ideál a pripomínať ho slovom i životom. Jedno z latinských pomení pre kňaza je slovo pontifex – doslovne preložené - ten, čo stavia mosty; ten, ktorý prepája jednotlivých členov spoločenstva. Nerobí to ale za nich, skôr sa ich snaží priviesť k tomu, aby oni všetci vytvárali spoločenstvo božieho ľudu, ktoré kráča za božím kráľovstvom. Cirkev ako organizácia nikdy nemôže nahradiť božie kráľovstvo, nemôže sa postaviť na miesto božieho kráľovstva. Skôr je miestom, ktoré tomuto kráľovstvu slúži.

Kedysi som počul o starom misionárovi, ktorý sa pri ohni rozprával s domorodcami o potrebe cirkvi, a pritom palicou presúval jednotlivé polienka v ohni. Potom povedal tým, čo namietali, že veriť je možné aj bez cirkvi – pozrite sa na toto polienko, ktoré som odsunul z pahreby, už vyhaslo, pretože zostalo samo, vzdialené od pahreby.

Milí priatelia, aj my by sme sa mali usilovať o to, aby ohník našej cirkvi horel tým najlepším plameňom, aby sme svojim životom vytvárali ozajstné spoločenstvo, v ktorom pôjde o celok, v ktorom budeme vedieť spoločne bojovať proti nevšímavosti a nezáujmu. Na tejto ceste nech nám pomáha aj príklad diakona – sv. Štefan. Amen.

Narodenie Pána – cez deň  
Jn 1, 1 – 5, 9 –14  
Autor: Viliam Arbet

Milí priatelia

Mnoho ľudí má v poslednej dobe problém svätiť Vianoce, veď ich čoraz viac zastiera konzum a konvencia. Je to tak silné, že mnohí si bezmocne povedia – pozrime sa radšej na deti – ony ešte vedia byť úprimné,a zároveň sú otvorené voči všetkému, čo ich čaká. V ich očiach zazrieme aj niečo z úprimnosti Vianoc. Iní hovoria, že Vianoce sú spojené s gýčom, konzumom a tak nám kladú otázku, či sa ešte dá spraviť z Vianoc aj skutočné umenie, či je ešte možné sláviť Vianoce poctivo.

No pre mnohých ľudí je problémom aj svätenie Vianoc v chráme. Mnoho návštevníkov vianočných bohoslužieb má zmiešané pocity, keď kazatelia naplno vytiahnu oslavné registre na tému narodenie božieho syna a zanedbajú tie otázky, ktoré nás v súvislosti so slávením týchto sviatkov trápia. Pretože aj my sa máme spytovať, ako oslavovať Vianoce; kedy sú pre nás Vianoce nielen slávnostným kabátom, ktorý po sviatkoch znovu odložíme, ale súčasťou našej duchovnej výbavy.

Ježišovo narodenie asi ani v chráme nemáme oslavovať príliš triumfalisticky, – teda, že nám je už všetko jasné a dnešný sviatok je problém len pre tých druhých, pre neveriacich. Nie, skôr sa musíme pýtať, v čom je aj pre nás tá oslava aktuálna. Pretože kto oslavuje Vianoce príliš samozrejmo, u toho vzniká riziko, že tá slávnosť aj rovnako rýchlo zvädne – možno ešte skôr ako vianočné stromčeky v našich bytoch. Aj my musíme premýšľať nad oslavou Vianoc. Povedané rečou liturgie – Boh sa nám síce dnes v noci zjavil, ale zároveň zostáva bývať v neprístupnom svetle. To zvláštne svetlo vnímame viac svojim srdcom, z väčšej časti zostáva neviditeľné našim očiam, je skôr tušené.

Hlavný vianočný text, ktorý počas vianočného obdobia viackrát čítame– prológ, úvod Jánovho evanjelia – tiež počíta s tým, že pochopiť vnútorné súvislosti Ježišovho narodenia je určitá námaha, určitý proces. Pochopenie sa dosahuje postupne. Tento text nás od tmy, ktorá nevedela prijať svetlo postupne vedie až k poznaniu pravého svetla, poznaniu božieho syna, ktorý sa stal človekom. Prechádzame pri tom krok za krokom z tmy nepochopenia do zvláštneho svetla vnútorného porozumenia. No nikdy to nie je samozrejmosť. Nesmieme pritom podľahnúť pokušeniu chápať tento text nejako filozoficko – magicky. Evanjelista nám chce ním len povedať, že Boh sa stáva telom, usídľuje sa na tomto svete. Boh tým, že sa stáva človekom spája nebo so zemou, prekonáva priepasť, ktorá niekedy je aj v našom myslení medzi našim ľudským svetom a svetom Boha –božím svetom.

Iste tým nechce evanjelista nahradiť boží svet nejakým úzko chápaným humanizmom. Nie - Boh pre evanjelistu a verím, že aj pre nás - ostáva naďalej tajomstvom, ktoré nás povznáša a vedie bližšie k životu, k druhým ľuďom i k Nemu samotnému. Ostatne malé Vianoce môžeme zažiť aj v našom všednom dni, tam, kde za pomoci tajomstva Boha sa stávame viac ľuďmi, kde sme viac otvorení pre druhých, pre život. Vianoce môžeme zažiť keď pochopíme, že k životu patrí aj určitá zraniteľnosť, ktorá na rozdiel od prílišnej suverenity nás otvára pre skutočný život. Verím, že príklady si môžeme doplniť každý zo svojho vlastného života.

Vianoce pre nás nemusia byť len detským sviatkom. Áno, v detských očiach je síce naozaj pravda a tie oči sú naozaj otvorené pre všetko nové v živote. No zároveň táto úprimnosť a otvorenosť nesmie chýbať ani nám dospelým. Oslavujme Kristovo narodenie úprimne, oslavujme ho svojim srdcom. Ak aj v našich chrámoch budeme oslavovať Vianoce nielen s chladnou liturgickou krásou, ale aj s našimi ľudskými rozpakmi a postupným zrením, potom verím, že Vianoce môžeme oslavovať aj dnes, v dnešnom svete, ako sviatky pevne zakorenené do nášho života. A to si môžeme dnes aj navzájom priať. Amen.