Vážená komisia, milí spolužiaci,

Volám sa Sofia Tomečková, som žiačkou Gymnázia v Gelnici a vypracovala som posterovú prácu s názvom Tajomstvá prírody v priebehu roka.

Na začiatok by som sa Vás opýtala, vedeli by ste mi povedať, ktorá rastlina kvitne na jar ako prvá? .................odpovedia, že snežienka...............

Aj ja som si to myslela - učili nás to aj v škôlke a na základnej škole, že je to snežienka, až kým... som sa na prírodovednom krúžku nedozvedela viac o fenológii a aj o tom, že prvou kvitnúcou rastlinou nie je snežienka, ale lieska.

Možno by ste mi oponovali, ako to? veď má lieska vôbec kvety?... ......má, nie sú to síce také kvety, ako ich všetci poznáme napr. u jahody alebo ruže, ale majú jahňady, ktoré kvitnú tak, že po dozretí prášia peľ, ktorý pod mikroskopom vyzerá takto (UKÁŽ).

Práca sa zaoberá fotodokumentovaním prírody v priebehu roka 2023 od jari, do neskorej jesene a zo zimy. Obsahuje zaujímavé fotografie prírody v 4 ročných obdobiach, ale aj huby a živočíchy, ktoré neunikli mobilného fotoaparátu. Zaznamenané sú aj fenologické fázy vybraných rastlín, ktoré vznikli v rámci voľného času a Prírodovedného krúžku.

**Cieľom práce bolo:**

* **pozorovať prírodu v priebehu roka vo všetkých ročných obdobiach**
* **fotograficky zaznamenať zaujímavé zábery krajiny, rastlín, živočíchov a húb,**
* **charakterizovať fenológiu a oboznámiť vás s princípmi fenologického pozorovania,**
* **zdokumentovať fenofázy vybraných druhov rastlín,**
* **z najzaujímavejších záberov vytvoriť v online programe návrh kalendára pre rok 2024.**

**Pri vypracovaní práce boli použité tieto metódy:**

* pozorovanie,
* fotodokumentácia pomocou mobilného telefónu
* tvorba kalendára pomocou online programu na [www.reptisk.sk](http://www.reptisk.sk)
* formulovanie záveru a prínosu práce.

Fenológia je veda, ktorá sa zaoberá štúdiom a zaznamenávaním dátumov periodicky sa opakujúcich fenologických fáz rastlín ako pučanie listov rastlín, kvitnutie, prvé listy, opadávanie listov, prvé zrelé plody a úroda, ktoré sa zaznamenávajú dátumami do predpísaného výkazu. K rastlinným druhom, ktoré patria k pozorovaným patria:

* z bylín, ako môžete vidieť: snežienka jarná, podbeľ liečivý, veternica hájna, konvalinka voňavá, púpava lekárska, brusnica čučoriedková...
* z drevín lieska obyčajná, drieň, lipa malolistá, breza previsnutá, trnka obyčajná, orgován obyčajný, pagaštan konský, ale aj ihličnany ako jedľa, či smrek...
* Na niektorých záberoch napr. pri konvalinke, či čučoriedke alebo drieni, kde je zachytené pučanie, kvitnutie a jeho trpký červený plod, môžete vidieť zaznamenané rôzne fenofázy.

Zo živočíšnych prejavov sa zapisuje prílet lastovičiek, ale aj 1.kukanie kukučky.

Opäť si Vám dovolím položiť jednu otázku, aká povera, ktorej verili a niektorí ľudia stále veria, sa viaže k 1.kukaniu kukučky?

Ak máme pri sebe peniaze, budeme ich mať po celý rok, ak nie, znamená to opak, budete ich mať nedostatok.

Z tých najzaujímavejších záberov som nahratím záberov v programe na stránke [www.reptisk.sk](http://www.reptisk.sk) vytvorila kalendár (UKÁŽ), kde som zohľadnila zábery, ktoré sa vzhľadom na vybraný záber, hodia sa pre daný mesiac.

Význam fenológie spočíva v tom, že v dlhodobom meradle - 10 a viac rokov, má význam pre zisťovanie globálnych zmien klímy ako globálne otepľovanie.

Bežne sa nepozastavujeme nad tým, ako sa príroda postupne mení, všímame si väčšinou iba kvitnutie, alebo kedy už majú plody. Ak si začneme detailnejšie všímať tieto javy, zistíme, že ukrýva veľmi veľa krás a tajomstiev. Práca poukazuje aj na to, že je potrebné správne sa dívať a otvoriť oči a to aj pri bežnej dennej prechádzke.

Verím, že ste sa niečo nové a zaujímavé prostredníctvom mojej práce dozvedeli a aj Vás sa mi podarilo trocha nakopnúť na aktívnejšie pozorovanie prírody. Ďakujem za Vašu pozornosť.