**Slávnosť Nepoškvrnenej Panny Márie -** Lk 1, 39-45: **Logika nepoškvrneného počatia** Dnešný sviatok pre niektorých **nie je ľahké pochopiť**. Pravdu povediac, z duše ho odmietajú. „Čo to je za habaďúru, Mária, bez poškvrny počatá?" povedia i mnohí katolíci. A protestanti majú naň tiež svoj názor. Mária je pre niektorých kresťanov nie cestou k Ježišovi, ale naopak, prekážkou k nemu. A neodmietajú nielen jej nepoškvrnené počatie, ale i jej trvalé panenstvo. „Načo by to všetko bolo bývalo dobré?" pýtajú sa.

A aj my sa dnes **opýtajme podobne**: „**Načo je dobré Nepoškvrnené počatie Panny Márie?**" Nezaobišla by sa naša dogmatika bez tejto dogmy?

Či by sa dogmatika zaobišla bez tejto dogmy, neviem. Možno ak by ju nemala, ani by sa nič nestalo. Ale **dejiny spásy by sa bez nepoškvrnene počatej Panny Márie určite nezaobišli**. Jednoducho by v nich nebola logika. Osobne si myslím, že Mária a úcta k nej je to **najlogickejšie a najprirodzenejšie**, čo nám kresťanstvo ponúka. Pozrime sa ako.

Svoju trocha rozsiahlu - a dúfam, že nie moc nudnú - odpoveď začnem dvoma trocha **neobvyklými miestami** zo Svätého Písma, ktoré my kazatelia radšej naširoko obchádzame, lebo nemáme potuchy, ako by sme mali o týchto textoch kázať. Ako sa dá kázať napríklad o telefónnom zozname? Pri troche fantázie by vás čosi aj napadlo, ale naozaj by toho nebolo veľa.

**Rodokmene Ježiša Krista** - to sú tie texty, ktoré mám na mysli - sú miestami v Biblii, ktoré sa naozaj podobajú telefónnym zoznamom: čo už až takého zaujímavého viete z nich vyčítať? Čosi sa dá. No nie až tak veľa. No ja celú tú vec dnes ešte trocha skomplikujem. **Totiž tie rodokmene nielen že sú komplikované na meditáciu, ale dokonca vôbec ani len nedokazujú to, čo si my myslíme, že dokazujú.** Podľa nás rodokmeň, ktorý uvádza evanjelista Lukáš zachádzajúci až po Adama a ten, ktorý uvádza evanjelista Matúš zachádzajúci po Abraháma má dokazovať, že Ježiš je potomkom všetkých tých predkov, ktoré rodokmene uvádzajú. Lenže nie je. **Ježiš nie je potomkom ani Adama, ani Abraháma**.

Ak sme prekvapení, pozrime sa na ne bližšie. **Matúš** začína svoje evanjelium slovami: „Rodokmeň Ježiša Krista, syna Dávidovho, syna Abrahámovho. Abrahám mal syna Izáka, Izák Jakuba ... Matan Jakuba. Jakub mal syna Jozefa,  manžela Márie z ktorej sa narodil Ježiš, nazývaný Kristus. (Mt 1, 1-16). Rodokmeň **končí Jozefom**. Jozef Ježiša nepočal. Jozef je tu uvádzaný ako manžel Márie, **nie ako Ježišov otec**.

A Lukáš na konci svojej 4. kapitoly píše: „Keď Ježiš začal účinkovať, mal asi tridsať rokov. A **mysleli si**, že je synom Jozefa, ktorý bol synom Heliho, on Matata, on Léviho ... on Kainana, on Enosa, on Seta, on synom Adama, ktorý bol od Boha. (Lk 3, 23-38). Lukáš teda, ako vidíme píše, že ľudia si mysleli, že Ježiš bol synom Jozefa, ale to tak nebolo.

Jozef bol teda Ježišovým otcom, ale **iba legálnym**, pred zákonom, **nie skutočným**, podľa tela. Možno poviete: „No a čo?! To predsa vieme, veď Písmo to píše!" Je pravda, Písmo to píše aj na iných miestach, že Jozef nebol Ježišovým fyzickým otcom. No ale **nie je čudné, že evanjelisti si dali takú obrovskú námahu, aby prácne uviedli rozsiahle rodokmene, ktoré vlastne, v skutočnosti, dokazujú, že Jozef nebol Ježišovým otcom.** Predsa rodokmene sa dávajú dohromady presne z opačného dôvodu: aby dokázali otcovstvo, nie aby ho vyvrátili. Nie je to teda čudné?

**O čo tu teda ide?** Ide tu o to, že **v Ježišovi bolo čosi preťaté**. Možno, čo teraz poviem, bude znieť trocha naturalisticky, ale snažte sa ísť vo svojom vnímaní poza slovíčka: všetci spomínaní otcovia počali svojho syna, ktorý počal svojho a ten zasa svojho... **Z pokolenia na pokolenie sa odovzdávalo semeno.** Semeno, ktoré bolo **hriešne**. Adamovo semeno. V tomto semene bola **„genetická" vada** (prepáčte, to je iba prirovnanie). Bol tam hriech. Preto **sa hriech odovzdával z generácie na generáciu**. **V Ježišovi prišlo ale nové stvorenie.** Ježiš nebol počatý človekom. Ježiš v sebe nenesie už ten hriech, ktorý majú všetci ľudia, ktorí boli počatí človekom, svojím ľudským otcom. Ježiš bol počatý **z iného „semena", z Ducha Svätého**. To bolo semeno, v ktorom už nebol hriech.

No ale **čo ďalej**? **Mohol Duch svätý počať Ježiša v hriešnom tele?** **Nežiadalo sa**, aby - ak mal byť Ježiš novým začiatkom -, **ani jeho matka nemala v sebe tento hriech**? A sme pri logike Nepoškvrneného počatia Panny Márie. Ak sa mal Ježiš stať človekom, musel sa narodiť s človeka. Na to teda potreboval matku: ľudskú matku. No ak sa mal narodiť bez hriechu, okrem počatia s Ducha Svätého sa žiadalo, **aby aj táto matka nemala v sebe hriech**. Inak by Duch Svätý bol počal Ježiša v hriešnom tele, a to by bola čudná kombinácia. A nebol by to nový začiatok. Preto bola Mária pri svojom počatí zázračným spôsobom pre budúce vykupiteľské zásluhy svojho Syna Ježiša Krista uchránená od dedičného hriechu.

V Ježišovi bol teda **cyklus zla kompletne prerušený**, rozťatý. Jednoducho nepokračoval. Takto nejako predvídali vykúpenú budúcnosť ľudstva i proroci. Proroci radi hovorili, že tu príde k niečomu novému, že tu bude všetko nové. Nie obnovené, ale nové! **Keď proroci dúfali v novotu, jedna vec bola pre nich úplne zrejmá: že to musí byť úplne nový začiatok!!!** Musí sa objaviť **úplne nový zárodok ľudského života**. Toto je dôvod, prečo **začali predvídať** (hlavne Izaiáš)**, že ten nový život sa musí narodiť iba z panny**. Nebolo to preto, lebo by boli chceli Matku Máriu ochrániť od niečoho sexuálneho alebo biologického. V sexuálnom spojení manželov nie je nič nečistého. **Bolo to preto, lebo život, ktorý sa mal z nej narodiť mal byť niečím novým, úplne novým.** Nemalo to byť pokračovanie, vyjadrené bežným ľudským odovzdávaním života.

Z toho potom plynú aj ostatné veci, ktoré my katolíci veríme o Márii. Napríklad to, že **nemala už viac detí**. Do čistého, nepoškvrneného tela, tela bez dedičného hriechu, predsa nemohol zásahom muža znova prísť život, ktorý by v sebe zasa bol niesol dedičný hriech.

Mária je cirkvou označovaná za **zorničku**: to znamená hviezdu, ktorá ráno prvá oznamuje príchod nového dňa. Ona je teda predzvesťou nového začiatku: **Ježiš je ten začiatok**. A ani ona iná, ako úplne novým stvorením byť nemohla.

Mária nepoškvrnená, oroduj teda za nás.

Nepoškvrnené Počatie P. Márie

Lk 1,26-38

Autor: Karol Moravčík

Neviem, či ešte dnes rozprávajú rodičia a starí rodičia deťom rozprávky. Dúfam, že áno. Viaceré rozprávky deti počujú veľakrát, ale chcú ich počuť vždy znova a znova. Neberú ich totiž ako informáciu, ktorú poznajú, ale ako príbeh, ktorý sa im páči, a keď ho počúvajú, môžu ho sami prežívať, vždy znova zažiť.

Podobné je to v kresťanstve s rozprávaním o zvestovaní Ježišovho narodenia. Príbeh o tom, ako anjel Gabriel prišiel k dievčaťu menom Mária a vznešene ju pozdravil ako Bohom milovanú a vyvolenú, čítame často pri bohoslužbách; len v advente sa číta trikrát. Text rozprávania vyzerá tak, ako by si ho Mária zapísala do denníčka. Nevieme, či si v tej dobe dievčatá písali denník, ale isté je, že pri tej udalosti nik okrem Márie nebol prítomný, a teda ide o jej celkom súkromnú záležitosť.

Podľa Matúšovho evanjelia sa Jozef o Ježišovom narodení dozvedel inak. Takže rozprávanie v Lukášovom evanjeliu je celkom výnimočné. Príbeh sa v tomto evanjeliu nachádza na začiatku, v skutočnosti však bol napísaný na konci. Evanjelium totiž nebolo písané ako román, ktorého postup si spisovateľ premyslí a začne písať od prvej kapitoly až po koniec, keď sa dostane k vyvrcholeniu deja. Vrcholom každého evanjelia je posolstvo, že Ježiš Nazaretský je Mesiáš, Syn Boží, ten, ktorého predáci Židov dali ukrižovať, ale Boh ho vzkriesil, a ľudia to spoznali podľa toho, že tento Ježiš, z ktorého smrti boli jeho učeníci a učeníčky takí nešťastní, premenil celkom ich život. Potom, spätne od správy o Ježišovej smrti a vzkriesení, prikladali sa kapitoly o tom, čo Ježiš robil a učil, a celkom na záver, ako predohra k dobrej opere či muzikálu, sa napísal úvod do evanjelia.

V predohre sú zväčša naznačené hlavné motívy, hlavná melódia či refrén, ktorý vyjadruje, o čom bude celý príbeh. Podobne rozprávanie o zvestovaní naznačuje v poetickej skratke podstatu celého evanjelia. Oznamuje, že v Ježišovi vrcholí Boží príbeh s človekom. Čo Boh s ľuďmi krásne začal v raji, zrútilo sa ľudským zlyhaním a pokračovalo vyhnaním z raja. Teraz sa v Ježišovej budúcej matke Márii našiel človek, ktorý Boha naozaj počúva, dôveruje mu a Boh s Máriou môže spolupracovať. Boh nikoho do ničoho nenúti. Rád vedie s nami dialóg, rád počúva naše otázky. Mária je v príbehu vykreslená ako človek, ktorý je otvorený, ale má aj otázky. Nespochybňuje, že Boh môže niečo urobiť, ale pýta sa: Ako sa to stane? Anjel odpovedá čiastočne tajomne a čiastočne konkrétne. Najprv odkáže na Božie pôsobenie: Duch Svätý zostúpi. Potom na skúsenosť, o ktorej sa Mária môže ísť presvedčiť: Tvoja teta, ktorá má už svoje roky, čaká dieťatko.

Čo toto rozprávanie môže znamenať pre nás? Podobne ako deti, keď počúvajú obľúbenú rozprávku, nemáme reagovať s odmietnutím, že to už poznáme alebo že je to nemožné, ale povedať si, že sa mi to páči. Presnejšie, že sa mi páči, aby ma oslovil Boh a so mnou spolupracoval. Keď slávime sviatok Panny Márie, cirkev nám ju chce predstaviť ako našu sestru vo viere, v ktorej máme spoznať nepokazený koncept (plán) Boží s človekom. Slová *nepoškvrnené* *počatie*, po latinsky *immaculata conceptio*, dajú sa preložiť aj ako nepokazený počiatok, nezmarený plán, koncept Boží s človekom.

Opakovane počúvame Máriin príbeh ako čarovnú predohru, okúzľujúci refrén, do ktorého sa môžeme aj my naladiť. Nevadí, že sme všeličo pokazili. Boh nám podáva nový koncept na čistom papieri, podáva nám aj ceruzky a hovorí: Neboj sa, nakresli svoj príbeh nanovo. V Márii a jej synovi som ti ukázal, že už nie si z raja vyhnaný, ale opätovne doň pozvaný. Cesta ešte chvíľu potrvá, ale niet dôvodu váhať a báť sa. Ten dobrý príbeh, koncept, počatie, začal už aj pre teba.

Nepoškvrnené Počatie P. Márie  
Ef 1,3-6.11-12  
Autor: Karol Moravčík

V jednej cirkevnej modlitbe, ktorá sa obracia na Ježiša s prosbou o zmilovanie, sa hovorí: *Pane Ježišu, tvoja matka Mária bola nepoškvrnená, nad nami hriešnymi, Pane, zmiluj sa*. Známy teologický výklad k tej nepoškvrnenosti znie, že „Mária bola z Božej milosti od prvého okamihu svojho života (od počatia) uchránená od poškvrny dedičného hriechu“. Viacerí naši ľudia, keď počujú túto reč, si pomyslia: Prečo ona áno a my nie, prečo Boh Máriu od hriechov uchránil a nás nie? Dokonca (ako počúvame) nás Boh ten hriech nechal zdediť. V slávnostnom vyhlásení cirkvi z roku 1854 o nepoškvrnenom počatí sa ako určité vysvetlenie dodáva, že Mária bola uchránená od dedičného hriechu „vzhľadom na zásluhy Ježiša Krista“.

K pochopeniu nám môže pomôcť apoštol Pavol, od ktorého sa na dnešný sviatok číta úryvok z *Listu Efezanom*. V úvode tohto listu apoštol vyslovuje chválu na Boha ako Otca nášho Pána Ježiša Krista a výslovne píše, že *Boh nás v Kristovi požehnal všetkým duchovným požehnaním*, že ešte pred stvorením sveta nás vyvolil, teda prv akoby jestvoval svet nás mal rád, a apoštol hneď uvádza aj dôvod: *aby sme pred ním boli svätí a nepoškvrnení v láske* (Ef 1,4). Na zdôraznenie ešte dodal, že Boh nás takto predurčil, aby sme boli jeho synmi a dcérami, pričom použil aj pojem dedičstvo: V Kristovi sme sa stali dedičmi Boha.

Ak zostaneme pri pojme dedičstvo, tak si povedzme, že toto slovo používame rôzne. Niekto myslí na dedičstvo ako na majetok po predkoch, odborníci na genetiku myslia na biologické dedenie, na gény (znaky, vlastnosti telesných buniek), a z náboženského pohľadu myslíme zvlášť na spoločné duchovné dedičstvo ľudstva. Tu je ten pohľad opäť dvojaký. Dedíme hriešnosť a dedíme aj svätosť. Za hriešnosť, ktorú dedíme, nemusíme obviňovať biblického Adama. Rozprávanie o ňom a Eve v knihe *Genezis* (Gn 3,9-20) je viac vyjadrením všeobecnej ľudskej situácie, ľudskej slabosti a krehkosti, ako poukázaním na vinu nejakého konkrétneho človeka. Túto svoju základnú ľudskú hriešnosť a nedokonalosť dedíme. Niekedy prirovnávam túto základnú hriešnosť k čistému papieru, ktorý dostávajú žiaci v škole, keď majú písať písomku alebo diktát. Na papieri nie je žiadna chyba, ale takto čistý ho nemôžeme učiteľke odovzdať. Ak na papieri vypracujeme nejaký matematický príklad alebo napíšeme nejakú slohovú prácu, asi urobíme aj chybu, a podľa toho dostaneme ohodnotenie. Ak by sme ten papier však odovzdali čistý, určite dostaneme známku najhoršiu. V zásade sme na začiatku teda čistí ako ten papier. Je to ale čistota dedičného hriechu. Sme čistí, ale prázdni, čistí, ale nemožní, nijakí.

Narodiť sa človekom ešte nie je žiadna výhra, skôr je to výzva. Preto kresťanskí rodičia sa nestarajú len o telesné zdravie svojich detí, ale aj o zdravý duchovný vývoj. V tomto snažení sa rozhliadame, čo dobré možno deťom odovzdať, čo sväté môžu zdediť. Apoštol Pavol vysvetľoval, že to sväté možno zdediť v Kristovi. Ako on možno sa stať dedičom Boha. Byť pokrstený, žiť svoje kresťanstvo potom znamená pridať sa ku Kristovi, byť ako on Božím synom a dcérou. Ako apoštol napísal: Byť pred Bohom svätí a nepoškvrnení v láske.

Apoštol to nenapísal len o Panne Márii, ale o každom kresťanovi. Keby sme chceli špekulovať, povieme, že Pannu Máriu Boh uchránil od hriechu naozaj a na nás len s láskou myslel. Presnejšie treba povedať, že nás zachraňuje vzťah ku Kristovi. Platí to pre P. Máriu i pre nás. Ak ju osobitne nazývame *Nepoškvrnená*, tak preto, že ju vidíme ako stelesnený obraz tej svätosti, ku ktorej sme všetci povolaní. Kresťan, ak je naozaj kresťanom, nie je pod hriechom, ale pod Božou milosťou. Nededí hriech, ale lásku. Nepoškvrnená nech je nám povzbudením túto lásku žiť, nielen o nej básnicky hovoriť.

Slávnosť Nepoškvrneného počatia Panny Márie

Drahí bratia a sestry! Keď spomíname na nejakého blízkeho človeka, máme pred očami celý jeho život. Nekúskujeme deň po dni, nespomíname na každú minútu za minútou, čo sme s ním prežili. V mysli sa nám automaticky vynoria tie najsilnejšie zážitky s týmto človekom. Možno si spomenieme na pár dobrých i zlých vlastností, ktoré ho charakterizovali. A niekedy stačí jediné slovo, aby sme vystihli, kto bol tento človek. Keď hovoríme o matke Terézii z Kalkaty, ktorá sa starala o opustené deti a chorých, máme pred sebou obraz obetavého človeka. Žila preto, aby sa obetovala pre iných. Ak si spomenieme na sv. Faustínu, hneď nám na myseľ príde Božie milosrdenstvo. Ale nielen svätci, i obyčajní ľudia môžu byť charakterizovaní jediným slovom, podľa toho, čím žili.  
  
Dnes máme slávnosť Nepoškvrneného počatia Panny Márie. V Lukášovom evanjeliu sme počuli, ako prišiel za Máriou anjel a povedal jej: „Zdravas, milosti plná, Pán s tebou.“ Anjel neoslovuje Máriu po mene. Nehovorí „Zdravas, Mária“, ale „Zdravas, milosti plná.“ Boží posol tak hovorí, čím Mária v skutočnosti je. Ak môžeme o niektorých ľuďoch povedať, že ich základnou charakteristikou je obetavosť alebo veľkodušnosť, o Božej Matke môžeme smelo povedať, že jej podstatou je milosť. Boh si volí Máriu, aby sa stala matkou jeho Syna a preto ju uchránil od dedičného hriechu. Božia voľba zostáva vždy veľkým tajomstvom. Môžeme sa pýtať znova a znova, prečo Boh predurčil k tomuto poslaniu práve Máriu. Boh si však vyvolil práve ju. A ona, podobne ako každý človek, si tiež nemohla toto vyvolenie vlastnými skutkami zaslúžiť. Všetko to, čo Mária dostáva, je nezaslúžený dar. Jej veľkosť je v tom, že ho veľkodušne prijíma, s pokorou berie na seba poslanie, ktoré jej Boh zveril. Mária slobodne hovorí svoje „áno“ Bohu, aby sa na nej ukázali veľké Božie skutky, Božia moc. Počne z Ducha Svätého a porodí Ježiša. V Božej Matke nielenže vidíme človeka obdarovaného tak nesmiernou Božou priazňou. Ona je pre nás vzorom pokory, lásky, ale aj poslušnosti voči nebeskému Otcovi.  
  
Drahí bratia a sestry! Život Božej Matky Márie nám predkladá veľa podnetov na zamyslenie. Môžeme premýšľať nad jej pevnou vierou a všeobjímajúcou láskou. Avšak podstatou Máriinho života bola milosť. Život v spoločenstve s Pánom. Pre Máriu bolo toto puto so Stvoriteľom všetkým. Keď hľadíme na Máriin život, nemôžeme sa ubrániť porovnávaniu s vlastným životom. Ako by sme ho charakterizovali? Čím žijeme? Komu alebo čomu sme venovali svoje srdce. Aké sú naše základné životné postoje? Žijeme aj my v pokore pred Pánom, je pre nás jeho Slovo všetkým alebo sa spoliehame len na seba či vlastné sily? Často potrebujeme v modlitbe očisťovať úmysly vlastného srdca. V opačnom prípade sa nám ľahko môže stať, že obetavosť bude nahradená vypočítavosťou; snaživosť nezdravým karierizmom; otvorenosť v komunikácii falošnosťou. Máriin život nám pripomína, že potrebujeme Boha. Ten istý Pán, ktorý Máriu vyznačil osobitnou milosťou, nám každý deň štedro rozdáva všetko, čo potrebujeme k životu. Dáva nám seba samého a chce, aby sme raz a navždy podobne ako Mária, celí patrili do tohto trojičného spoločenstva.  
  
​Drahí bratia a sestry! Keď spomíname na blízkeho človeka, dokážeme ho charakterizovať niekoľkými vetami, možno jediným slovom. Božiu Matku charakterizuje slovo milosť. Ona je plná milosti, požehnaná medzi ženami. A Mária toto Božie vyvolenie umocňuje, keď anjelovi hovorí svoje „áno“. Nech je nám Panna Mária príkladom pevnej viery a lásky, vzorom obetavosti, pokory a poslušnosti. Žime tak, aby aj náš život mohli ľudia charakterizovať pri pohľade na náš vzťah k Bohu a k blížnemu, tými najkrajšími slovami. Nech je aj náš život pre iných príkladom statočne prežívanej viery. Amen.