Nevera po slovensky

Predstavme si príbeh, nič výnimočné, ale predsa nezvyčajné a nemorálne, ak sa týka vzťahu medzi ľuďmi či nebodaj niečomu dôležitejšiemu. Odzrkadľuje ľudskú mentalitu v jej prostoduchej nahote, ale i falošnej a nečestnej podobe, ako len ľudská duša môže byť.

Navonok milujúci pár si sľuboval vernosť a lásku, oddane si plnil svoje manželské povinnosti, až kým sa jedna polovička nezamiluje do gaunera a vraha. Pýtate sa ako je to možné? Veď manžel má dobrú prácu, snaží sa, aby nám bolo lepšie, neustále niečo vymýšľa, tvorí, občas niečo i niečo pokazí, ale vždy sa k tomu prizná a napraví to. Je starostlivý, miluje svoje deti, chce pre nich len to najlepšie. Navyše je mocný a odvážny. Neskrýva sa, neuteká ani neplače ak má problémy, naopak, vždy hľadá riešenie a vždy má nejaký sen, ktorý chce uskutočniť. A k tomu i dobre zarába, čo viac si želať. Tak ako sa môže zamilovať do gaunera? No ľahko, ak je tá polovička naivná a uverí jeho slovám. Opäť nič výnimočné, len tak ako sa to zbežne robí. Jeho obhajoba má podobnú repliku, ako tisícky ďalších ospravedlnení. „Ja za nič nemôžem, ja som sa len bránil, oni ma podviedli, oni ma chcú napadnúť a okradnúť, oni ma chcú zničiť. Tak čo som mal robiť? Urobil som to po svojom, rázne a tvrdo. Postaral som sa o svoju bezpečnosť, a tak som sa so všetkými porátal. A teraz? Teraz si myslia, že na vine som ja.“ Milujúca polovička všetkému uverila a zaľúbene pozerá na svojho nového hrdinu. Ak k tomu pridáme trocha sentimentálnosti či tradičnej slovenskej mentality a obdivu, áno slepému obdivu k víťazovi, ktorému iní ubližujú, máme novú lásku, ale silnejšiu ako tú bratskú, už to nie je len príbuznosť, ale i spoločný pohľad na svet. Nová láska, nové ciele a do čerta s manželom. Tento nový mi dá vzrušenie, dobrodružstvo, je to autorita po ktorej vždy túžila. On skrátka buchne päsťou a je to tak, načo toľko vyjednávať, diskutovať ako to robí jej manžel. Po chvíli si však uvedomí, že stratí to čo má a možno sa už nebude mať tak dobre. Veď príde o manželov plat, stratí slobodu a mnoho ďalších výhod. Ako sa zachovať? Povie si, čo tak byť i manželkou i milenkou? No opäť nič výnimočné, ale predsa nezvyčajné a nemorálne. Utešuje ju myšlienka, že byť otvorenou bytosťou na všetky svetové strany (vlastne len dve) jej vždy zabezpečí nejaký prospech, čo tam po morálke, záväzkom či sľubom. Veď si bude plniť manželské povinnosti, ale keďže je to suverénna bytosť, tak si bude užívať s kým chcem.   
V slovenskom príbehu je to však naopak, je to muž zosobnený klanom podobných, čo očiernili všetko krásne vo vzťahu a spreneveril sa niečomu, čo ani nepoznajú; hľadia svojim naivným zrakom kamsi, kam ani nedovidia. Čo ak sa takto nesprávajú len jednotlivci, ale celé komunity, spoločenstvá? Môžu tam byť rôzne typy: okrem našej nemenovanej osoby i autokrati, konšpirátori, korupčníci, klamári (aha, to už nie je hanlivé) a možno i vrahovia (pardon, ochrancovia svojich záujmov). Ale kohože to už trápi, veď nová láska hreje teplom, a to teplo, môže byť navyše lacnejšie.