Nezabudnutí susedia

Človek zomrie, ak sa zabudne na jeho meno.

Gymnazisti našej školy nechýbali ani tento rok na pietnom akte pripomenutia si židovských obetí holokaustu a rasového násilia. Pamiatke tým, ktorí prišli o to najcennejšie – o svoje životy, a to len preto, že neboli ako väčšina. Židia žijú na našom území už stáročia, nikdy to nemali ľahké, ale udalosti vojnového Slovenska takmer všetkým úplne zavreli brány budúcnosti. I gelnickí Židia boli medzi nimi, museli opustiť svoje domovy a vkročiť do pazúroch smrti. Antisemitizmus v tých časoch zatemnil mnohým (i vzdelaným a navonok slušným ľuďom) rozum.

Žiaci 3. A a maturanti OBN si čítaním mien a zapálením sviečky pripomenuli mená obetí, ale i tých, ktorí pomáhali pri záchrane preživších. Je to nielen krásne gesto do minulosti, ale i silný odkaz do budúcnosti.

Dejiny sa neopakujú, dejiny sa rýmujú. Prešlo takmer 8 desaťročí od najtemnejším udalostí v histórii nášho národa; mnohé ľudské príbehy ostali len na papieri, v pamäti tých čo prežili a v odborných analýzach historikov. No k tomu, aby sa rým neopakoval, je to málo. Musíme si to i pripomínať, neustále dookola, stále a stále, i vtedy, keď sa už zdá, že zlo navždy vymizlo. Zlo však nikdy nevymizne, chodí spolu s ľuďmi, a ak mu ustúpime, udrie opäť. Pripomínať si kapitoly minulosti na ktoré nemôžeme byť hrdí si musíme, zvlášť dnes, keď intolerancia a propaganda útočí na jadro ľudskej existencie, na ľudskosť a vôľu žiť.

Evanjelický kostol sa opäť stal dejiskom pietneho pripomenutia všetkým obetiam tých hrôzostrašných udalostí, ktoré v rokoch 1942 a 1944 vrhli na naše dejiny temný tieň nenávisti, prenasledovania a perzekúcii. Vyše 70 tisíc Židov ─ veľa z nich i z nášho regiónu ─ prišlo v týchto rokoch o svoje domovy, prácu a známych a vydalo sa na cestu, ktorá bola pre drvivú väčšinu z nich i poslednou. A to všetko len preto, lebo boli Židia.

Nezabudnutí susedia je symbolické  pomenovanie spomienkového dňa všetkým obetiam holokaustu a rasového násilia, započaté 9. septembra 1941, kedy bol prijatý pronacistickou slovenskou vládou Židovský kódex ­− súbor protižidovských predpisov. ­­­­I študenti Gymnázia v Gelnici si uctili ich pamiatku zapálením sviece a čítaním mien obetí holokaustu.

Úsilie o lepší a spravodlivejší svet nesmie nikdy prestať. Patria k nim i takéto pietne spomienky. Antisemitizmus, rasizmus a xenofóbia sú deliacou čiarou za ktorou ostane už len horší, neľudský a násilný svet. Zvlášť v dnešných časoch je nevyhnutné si to pripomínať.